ചലച്ചിത്ര മേഖലയിൽ ലൈംഗിക പീഡനങ്ങളില്ലെന്ന അമ്മ പ്രസിഡൻറ് ഇന്നസെൻറിൻറെ വാദത്തിനെതിരെ സിനിമയിലെ വനിതാ സംഘടനയായ വിമൻ ഇൻ സിനിമ കളക്ടീവ് രംഗത്ത് . വാദം തെറ്റാണെന്നും അവസരം ചോദിച്ചെത്തുന്ന പല നടിമാരും പീഡനത്തിന് ഇരയാകുന്നുവെന്നും സംഘടന ഫേസ്ബുക്ക് പോസ്റ്റിൽ ആരോപിച്ചു . പ്രമുഖ നടിമാർ ഇതേക്കുറിച്ച് പരസ്യമായി പറഞ്ഞിട്ടുണ്ടെന്നും ഇന്നസെൻറ് കണ്ണടച്ച് ഇരുട്ടാക്കരുതെന്നും വനിതാക്കൂട്ടായ്മ ആവശ്യപ്പെട്ടു . നിലവിലുള്ള സാമൂഹ്യ ബന്ധങ്ങൾ അതേപടി പ്രതിഫലിക്കപ്പെടുകയോ പുനരുല്പാദിപ്പിക്കപ്പെടുകയോ ചെയ്യുന്ന മേഖലയാണ് സിനിമയും സമൂഹത്തിലുള്ള മേൽ കീഴ് അധികാരബന്ധങ്ങൾ അതേപടി അവിടെയും ആവർത്തിക്കപ്പെടുന്നുണ്ടെന്നും ഫേസ്ബുക്ക് പോസ്റ്റിൽ പറയുന്നു . പോസ്റ്റിൻറെ പൂർണരൂപം വിമെൻ ഇൻ സിനിമാ കളക്ടിവിനെ സ്വാഗതം ചെയ്തു കൊണ്ട് അമ്മ പ്രസിഡന്റ് ഇന്നസെറ് എടുത്ത നിലപാടിനോട് ഞങ്ങളുടെ നന്ദി അറിയിക്കുന്നു . പക്ഷേ ചലച്ചിത്ര മേഖല ലൈംഗിക പീഡന വിമുക്ത മേഖലയാണ് എന്ന മട്ടിൽ അദ്ദേഹം നടത്തിയ പ്രസ്താവനയോട് ഞങ്ങൾ തീർത്തും വിയോജിക്കുന്നു . നിലവിലുള്ള സാമൂഹ്യ ബന്ധങ്ങൾ അതേപടി പ്രതിഫലിക്കപ്പെടുകയോ പുനരുല്പാദിപ്പിക്കപ്പെടുകയോ ചെയ്യുന്ന മേഖലയാണ് സിനിമയും എന്നാണ് ഞങ്ങൾ മനസ്സിലാക്കുന്നത് . . സമൂഹത്തിലുള്ള മേൽ കീഴ് അധികാരബന്ധങ്ങൾ അതേപടി അവിടെയും ആവർത്തിക്കപ്പെടുന്നുണ്ട് . അവസരങ്ങൾ ചോദിച്ചു ഈ മേഖലയിലേക്ക് കടന്നു വരുന്ന പുതുമുഖങ്ങളിൽ പലരും പലതരം ചൂഷണങ്ങൾക്ക് വിധേയമാകേണ്ടി വരുന്നതും മേൽ സൂചിപ്പിച്ച അധികാര ഘടന വളരെ ശക്തമായി ഇവിടെ നിലനില്ക്കുന്നതുകൊണ്ടാണ് . എന്തിന് , ഞങ്ങളുടെ സഹപ്രവർത്തകരായ ചിലർ കാസ്റ്റിംഗ് കൌച്ചിനെ കുറിച്ച് ഉറക്കെ സംസാരിച്ചതും ഈ അടുത്ത കാലത്താണ് . പാർവ്വതി , ലക്ഷ്മി റായ് തുടങ്ങിയ നടിമാർ ഇതുമായി ബന്ധപ്പെട്ട് തങ്ങളുടെ അനുഭവങ്ങൾ മാധ്യമ ' ങ്ങളുമായി പങ്കുവച്ചിരുന്നു . സർക്കാർ നിയമിച്ച ജസ്റ്റീസ് ഹേമ കമ്മീഷൻ ഈ വിഷയത്തിൽ കാര്യക്ഷമമായ അന്വേഷണം നടത്തുമെന്നാണ് ഞങ്ങളുടെ പ്രതീക്ഷ . അതുകൊണ്ട് തന്നെ വസ്തുതകളെ കണ്ണടച്ച് ഇരുട്ടാക്കി കൊണ്ട് നടത്തുന്ന ഇത്തരം പ്രസ്താവനകളെ കുറിച്ച് ചലച്ചിത്ര മേഖലയിലുള്ളവർ ജാഗ്രത്താകണമെന്ന് WCC ആവശ്യപ്പെടുന്നു .


ഐപിഎല്ലിൽ മുൻ താരം സഹീർ ഖാനെ ക്രിക്കറ്റ് ഓപ്പറേഷൻസ് ഡയറക്ടറാക്കി മുംബൈ ഇന്ത്യൻസ് . ജയ്പൂരിൽ ഇന്ന് നടക്കുന്ന താരലേലത്തിൽ ടീം ഉടമകളായ നിതാ അംബാനിക്കും ആകാശ് അംബാനിക്കുമൊപ്പം സഹീർ പങ്കെടുക്കും . ഇടംകൈയൻ പേസറായ സഹീർ 2009,2010,2014 സീസണുകളിൽ മുംബൈ ഇന്ത്യൻസിൽ കളിച്ചിട്ടുണ്ട് . മുപ്പത് മത്സരങ്ങളിൽ 29 വിക്കറ്റുകളാണ് ടീമിനൊപ്പം സഹീറിൻറെ സമ്പാദ്യം . ഹോം സിറ്റിയായ മുംബൈയിൽ മടങ്ങിയെത്തിയതിൽ സന്തോഷമുണ്ടെന്ന് സഹീർ പ്രതികരിച്ചു . മുംബൈ ഇന്ത്യൻസിനും നായകൻ രോഹിത് ശർമ്മയ്ക്കുമൊപ്പം ഡ്രസിംഗ് റൂം പങ്കിടുന്നതിൻറെ ആകാംക്ഷയിലാണ് . സീസൺ ആരംഭിക്കാൻ അധികനാൾ കാത്തിരിക്കാനാകില്ലെന്നും സഹീർ പറഞ്ഞു . ഐപിഎല്ലിൽ നൂറോളം മത്സരങ്ങൾ കളിച്ച ഇന്ത്യൻ മുൻ പേസർ 7.59 ഇക്കോണമിയിൽ 102 വിക്കറ്റ് വീഴ്ത്തിയിട്ടുണ്ട് . പതിനേഴ് റൺസ് വഴങ്ങി നാല് വിക്കറ്റ് വീഴ്ത്തിയതാണ് മികച്ച പ്രകടനം . ഡെൽഹി ഡെയർഡെവിൾസിനായാണ് സഹീർ അവസാനമായി കളിച്ചത് .


ശനിയാഴ്ച തുടങ്ങുന്ന ശ്രീലങ്കയ്ക്കെതിരായ അവസാന ടെസ്റ്റിൽ രവീന്ദ്ര ജഡേജയ്ക്ക് പകരം അക്ഷർ പട്ടേലിനെ ടീമിൽ ഉൾപ്പെടുത്തി . കളിക്കളത്തിലെ മോശം പെരുമാറ്റത്തിന്റെ പേരിൽ ഐസിസി ജഡേജയെ ഐസിസി ഒരു ടെസ്റ്റിൽ നിന്ന് വിലക്കിയിരുന്നു . ഈ പശ്ചാത്തലത്തിലാണ് ഇടം കൈയൻ സ്പിന്നറായ അക്ഷർ പട്ടേലിനെ ടീമിൽ ഉൾപ്പെടുത്തിയത് . ദക്ഷിണാഫ്രിക്കയിൽ നടന്ന എ ടീമുകളുടെ ത്രിരാഷ്ട്ര പരമ്പരയിൽ അക്ഷർ ഇന്ത്യക്കായി മികച്ച പ്രകടനം പുറത്തെടുത്തിരുന്നു . പല്ലേക്കലയിലാണ് ലങ്കയ്ക്കെതിരായ പരമ്പരയിലെ മൂന്നാമത്തെയും അവസാനത്തെയും ടെസ്റ്റ് . ആദ്യ രണ്ട് ടെസ്റ്റുകളും ജയിച്ച് ഇന്ത്യ പരമ്പര നേടിയിരുന്നു . ടീമിൽ ഉൾപ്പെടുത്തിയെങ്കിലും അവസാന ടെസ്റ്റിൽ ഇന്ത്യ ചൈനാമാൻ സ്പിന്നർ കുൽദീപ് യാദവിന് അന്തിമ ഇലവനിൽ അവസരം നൽകാനാണ് സാധ്യത . ആദ്യ രണ്ട് ടെസ്റ്റിലും കുൽദീപിന് അവസരം ലഭിച്ചിരുന്നില്ല . പരമ്പരയ്ക്ക് മുന്നോടിയായി നടന്ന പരിശീലന മത്സരത്തിൽ കുൽദീപ് മികവ് കാട്ടിയിരുന്നു .


2014 ലോകകപ്പ് ഫൈനലിലെ തോൽവിയുടെ വേദന ഒരിക്കലും മാറില്ലെന്ന് ലയോണൽ മെസി . റഷ്യയിൽ ഭാഗ്യം കൂടെ ഉണ്ടാവുമെന്നാണ് പ്രതീക്ഷയെന്നും മെസി പറഞ്ഞു . ജർമനിക്കെതിരായ മൽസരത്തിൽ മാരിയോ ഗോട്സേയുടെ എക്സ്ട്രാ ടൈം ഗോളിൻറെ വേദന ഒരിക്കലും മാറില്ലെന്ന് അർജന്റീനയുടെ സൂപ്പർ താരം മെസി പറയുന്നു . 2014ൽ നല്ലൊരു ലോകകപ്പായിരുന്നു പക്ഷേ , ഫൈനലിലെ ഗോൾ എക്കാലത്തേയും മുറിവാണെന്നും താരം വിശദമാക്കുന്നു . കാലം പലതും മായ്ച്ചാലും ഈ മുറിവും വേദനയും മാറില്ലെന്നും കോപ്പ അമേരിക്ക ഫൈനലുകളിലെ തോൽവിയൊന്നും ഇതിനൊപ്പം ആകില്ലെന്നും മൂന്നുവർഷത്തിനിപ്പുറവും മെസി പറയുന്നു . മെസിയുടെ ഹൃദയത്തിൽ ഒരിക്കലും ഉണങ്ങാത്ത മുറിവായി മാരിയോ ഗോട്സേയുടെ എക്സ്ട്രാ ടൈം ഗോൾ അവശേഷിക്കും അടുത്ത വർഷത്തെ റഷ്യൻ ലോകകപ്പിലേക്ക് അർജൻറീന യോഗ്യത നേടുമോയെന്ന് സംശയം ഉയർന്നപ്പോൾ ഹാട്രിക്കോടെ ടീമിന്റെ രക്ഷകനായതും മെസിയാണ് . റഷ്യയിലേക്ക് യോഗ്യത നേടിയിരുന്നില്ലെങ്കിൽ അർജൻറീനയ്ക്ക് അത് വലിയ തിരിച്ചടി ആകുമായിരുന്നു . സാംപോളിക്ക് കീഴിൽ ടീം മികച്ച ഫോമിലെത്തിക്കഴിഞ്ഞുവെന്നും ഇത്തവണ ഭാഗ്യം കൈവിടില്ലെന്നാണ് പ്രതീക്ഷയെന്നും മെസി വ്യക്തമാക്കി . ഗ്രൂപ്പ് ഡിയിൽ ഐസ്ലൻഡ് , നൈജീരിയ , ക്രോയേഷ്യ എന്നിവർക്കൊപ്പമാണ് ലോകകപ്പിൽ അർജൻറീന കളിക്കുക .


മെർസൽ ചിത്രം വിവാദങ്ങൾ സൃഷ്ടിക്കുമ്പോൾ പ്രതികരണവുമായി നടൻ വിജയ് . തൻറെ മതം മനുഷ്യമതമാണെന്ന് വിജയ് പറഞ്ഞുവെന്നാണ് ചില കോളിവുഡ് മാധ്യമങ്ങൾ റിപ്പോർട്ട് ചെയ്യുന്നത് . മെർസൽ വിവാദത്തിൽ പിന്തുണ അറിയിച്ച് തന്നെ വന്നു കണ്ട സുഹൃത്തുക്കളോടാണ് വിജയ് നിലപാട് അറിയിച്ചത് . മതത്തേക്കാൾ മനുഷ്യനെയാണ് ആദ്യം സ്നേഹിക്കേണ്ടത് . തന്റെ പേര് ഒരിക്കലും മാറ്റിയിട്ടില്ലെന്നും വിജയ് പറഞ്ഞു . താൻ എന്തോ കുറ്റം ചെയ്തു എന്ന തരത്തിൽ പ്രചാരണം നടത്തുന്നത് സങ്കുചിത താൽപ്പര്യക്കാരാണെന്നും വിജയ് പറഞ്ഞു . അതേസമയം വിജയ് പരസ്യപ്രതികരണത്തിന് മുതിർന്നിട്ടില്ല . ഇത്തിരി വൈകിയാലും വിജയ് പരസ്യപ്രതികരണം നടത്തുമെന്നാണ് അറിയുന്നത് . ഇതിനിടെ വിജയിയുടെ പിതാവ് എസ് . എ ചന്ദ്രശേഖർ കഴിഞ്ഞ ദിവസം ചാനൽ ചർച്ചയിൽ പറഞ്ഞ നിലപാടുകൾ തമിഴ് രാഷ്ട്രീയത്തിൽ വ്യാപക ചർച്ചകൾക്ക് കാരണമായിട്ടുണ്ട് . തമിഴകത്ത് ഒരു മാറ്റം കൊണ്ടു വരാൻ കമൽഹാസനോ രജനീകാന്തോ മുന്നിട്ടിറങ്ങിയാൽ വിജയ് അവർക്കൊപ്പമുണ്ടാകുമെന്നായിരുന്നു എസ് . എ ചന്ദ്രശേഖറിന്റെ പ്രതികരണം . മികച്ച നേതാവാകാനുള്ള പക്വത മകനുണ്ടെന്നും ചന്ദ്രശേഖർ പറഞ്ഞു . രാജയെപ്പോലുള്ള ബി . ജെ . പി നേതാക്കൾ ഇടുങ്ങിയ ചിന്താഗാതിക്കാരനാണ് . താൻ ക്രിസ്ത്യാനിയോ ഹിന്ദുവോ മുസ്ലീമോ മനുഷ്യനാണെന്നും ചന്ദ്രശേഖർ തുറന്നടിച്ചിരുന്നു . മെർസലിനെ പിന്തുണച്ച കമലോ രജനീയോ രാഷ്ട്രീയത്തിൽ പ്രവേശിച്ചാൽ വിജയ് പിന്തുണ നൽകുമെന്നാണ് സൂചന . മെർസൽ എന്ന ചിത്രത്തിൽ കേന്ദ്രസർക്കാരിനെ വിമർശിക്കുന്ന ഡയലോഗുകൾ വിജയ് കഥാപാത്രം പറയുന്നുണ്ട് . ഇതാണ് ബി . ജെ . പി നേതൃത്വത്തെ ചൊടിപ്പിച്ചത് . ചിത്രത്തിൽ നിന്നും പ്രസ്തുത സീനുകൾ നീക്കം ചെയ്യണമെന്നാണ് ബി . ജെ . പിയുടെ ആവശ്യം .


ചരക്ക് സേവന നികുതിക്ക് ( ജിഎസ്ടി ) കീഴിൽ ഒറ്റ നികുതി നിരക്ക് നടപ്പാക്കണമെന്നുള്ള നിർദ്ദേശം പരിഹാസ്യമാണെന്ന് കേന്ദ്രമന്ത്രി പിയൂഷ് ഗോയൽ . നിലവിൽ ജിഎസ്ടിക്ക് കീഴിൽ അഞ്ച് നികുതി സ്ലാബുകളാണുളളത് . ഇവ നീക്കം ചെയ്ത് ഏക നികുതി സ്ലാബ് നടപ്പാക്കണമെന്നാണ് പല കോണുകളിൽ നിന്നും നിർദ്ദേശം ഉയരുന്നതെന്ന് അദ്ദേഹം മാധ്യമങ്ങളെ അറിയിച്ചു . 2019 ൽ അധികാരത്തിലെത്തിയാൽ ജിഎസ്ടിയിൽ ഒറ്റനികുതി സംവിധാനം നടപ്പാക്കുമെന്ന കോൺഗ്രസ്സിൻറെ പ്രസ്താവന രാജ്യത്തിന് ഗുണം ചെയ്യില്ലെന്നും അദ്ദേഹം അഭിപ്രായപ്പെട്ടു . 18 ശതമാനം എന്ന സ്ലാബ് നിലനിർത്തിക്കൊണ്ട് ബാക്കിയുളളവ എടുത്തുകളയുന്നത് പാവപ്പെട്ടവരുടെ സാമ്പത്തികസ്ഥിതിക്ക് ദോഷം ചെയ്യുമെന്നും അദ്ദേഹം അഭിപ്രായപ്പെട്ടു . ഉപ്പ് , പഞ്ചസാര , തുണിത്തരങ്ങൾ തുടങ്ങിയവയ്ക്ക് 18 ശതമാനം നികുതി നൽകിയാൽ അവശ്യസാധനങ്ങളുടെ വിലക്കയറ്റത്തിന് അത് കാരണമാവും . മെഴ്സിഡസ് ബെൻസ് , എയർക്രാഫ്റ്റ് എന്നിവയ്ക്ക് എങ്ങനെയാണ് കുറഞ്ഞ നികുതി പ്രഖ്യാപിക്കുന്നതെന്ന് ആരോപണം ഉന്നയിക്കുന്നവർ പറഞ്ഞു തരണമെന്നും ഗോയൽ പറഞ്ഞു . രാജ്യത്ത് പൊതു തിരഞ്ഞെടുപ്പ് അടുത്തിരിക്കേ , ജിഎസ്ടി വീണ്ടും രാഷ്ട്രീയ പ്രാധാന്യമുളള വിഷയമായി ഉയർന്നുവരുന്നതിൻറെ സൂചനകളായാണ് ഗോയലിൻറെ വാക്കുകൾ വിലയിരുത്തപ്പെടുന്നത് .


ഇംഗ്ലീഷ് പ്രീമിയർ ലീഗ് ഫുട്ബോളിൽ മാഞ്ചസ്റ്റർ യുണൈറ്റഡിന് തകർപ്പൻ ജയം . വാറ്റ്ഫോർഡിനെ രണ്ടിനെതിരെ നാല് ഗോളിന് പരാജയപ്പെടുത്തിയാണ് ണൈറ്റഡ് വിജയം സ്വന്തമാക്കിയത് . ചെമ്പടക്കായി ആഷ്ലി യങ് രണ്ടും ആന്റണി മാർഷ്യൽ , ജെസെ ലിൻഗാർഡ് എന്നിവർ ഒരോ ഗോൾ വീതവും നേടി . 32 പോയിൻറുമായി യുണൈറ്റഡ് പോയിന്റ് പട്ടികയിൽ രണ്ടാം സ്ഥാനത്താണ് . മറ്റൊരു മത്സരത്തിൽ ടോട്ടനത്തെ ലെസ്റ്റർ അട്ടിമറിച്ചു . ഒന്നിനെതിരെ രണ്ട് ഗോളിനാണ് ലെസ്റ്ററിന്റെ ജയം . ജാമി വാർഡിയും റിയാദ് മെഹറസും ലെസ്റ്ററിനായി ഗോൾ കണ്ടെത്തിയപ്പോൾ ഹാരി കെയിന്റെ വകയായിരുന്നു ടോട്ടനത്തിന്റെ ആശ്വാസഗോൾ . ആഴ്സണൽ , ചെൽസി , സിറ്റി , ലിവർപൂൾ ടീമുകൾ ഇന്ന് മത്സരിക്കും .


ഒരു സ്ത്രീ ഗർഭിണിയായിരിക്കുമ്പോൾ വീണ്ടും ഗർഭിണിയാകുമോ . ഇല്ലെന്ന് തീർത്തും പറയും എല്ലാവരും . ഒരിക്കലും സാധിക്കില്ലെന്ന് പക്ഷെ അത് അസാധ്യമായ കാര്യമല്ലെന്നാണ് പറഞ്ഞു വരുന്നത് . ഗർഭിണിയായിരിക്കുന്ന സമയത്ത് ഒരു സ്ത്രീ വീണ്ടും ഗർഭിണിയാകില്ലെന്ന വലിയ മിത്താണ് ഇല്ലാതാകുന്നത് . സൂപ്പർഫെറ്റേഷൻ എന്നാണ് ശാസ്ത്രീയമായി ഈ രീതിയെ വിശേഷിപ്പിക്കുന്നത് . വൈദ്യ ശാസ്ത്രത്തിൽ ഇതിന് നൽകിയിരിക്കുന്ന നിർവചനം ഇങ്ങനെയാണ് അതായത് ഒരു സ്ത്രീ ഗർഭിണിയായി കഴിഞ്ഞാൽ അവരുടെ ആർത്തവം നിലയ്ക്കും . അവരുടെ ഫീമെയിൽ സിസ്റ്റം ഫ്യൂച്ചർ ഫോളിക്കിൾസ് നിർമ്മാണം അവസാനിപ്പിക്കും . അണ്ഡ ഉത്പാദനം നിലയ്ക്കും . ഇതിന് ഒപ്പം തന്നെ ഹോർമോൺ പ്രവർത്തനവും ശാരീരിക മാറ്റങ്ങളും മറ്റൊരു ഗർഭധാരണം തടയുന്ന രീതിയിൽ പ്രവർത്തിക്കും . എന്നാൽ ചില സമയങ്ങളിൽ അപൂർവ്വമായി ചില വ്യക്തികളിൽ ഇങ്ങനെ സംഭവിക്കില്ല , അതിനാൽ തന്നെ ഗർഭധാരണ കാലയളവിൽ വീണ്ടും ലൈംഗിക ബന്ധം പുലർത്തിയാൽ വീണ്ടും ഗർഭം ധരിക്കാൻ സാധ്യതയുണ്ട് . അമേരിക്കയിലും , ഓസ്ട്രേലിയയിലുമാണ് ഇത്തരത്തിലുള്ള കേസുകൾ റിപ്പോർട്ട് ചെയ്തിരിക്കുന്നത് . ഇത്തരത്തിൽ ഗർഭം ധരിക്കുമ്പോൾ ആ കുട്ടികൾ പ്രത്യേക അമിനോട്ടിക്ക് സാക്കുകളിലായിരിക്കും വളരുക . ഇത് പോഷണത്തെ ബാധിക്കുന്നതിനാൽ പലപ്പോഴും ജനിക്കുന്ന കുട്ടികൾ വൈകല്യങ്ങൾ കാണിക്കുവാൻ സാധ്യതയുണ്ട് . പക്ഷെ എന്തുകൊണ്ട് ഇത് സംഭവിക്കുന്നു എന്നതിന് വൈദ്യശാസ്ത്രത്തിന് വലിയ മറുപടിയില്ല . അടുത്തിടെ അമേരിക്കയിലെ ഒരു യുവതി രണ്ട് ആഴ്ച ഇടവേളയിൽ ഇത്തരത്തിൽ ഗർഭം ധരിച്ചു . ഓസ്ട്രേലിയയിൽ 2016 ൽ പത്ത് ദിവസത്തെ ഇടവേളയിൽ യുവതി രണ്ട് കുട്ടികളെ പ്രസവിച്ചിരുന്നു . പൂച്ചകൾ അടക്കമുള്ള മൃഗങ്ങളിൽ ഈ പ്രതിഭാസം കാണുന്നുണ്ടെങ്കിലും മനുഷ്യരിൽ അപൂർവ്വമായി മാത്രം കാണുന്ന പ്രതിഭാസമാണിതെന്നാണ് റിപ്പോർട്ട് .


നോക്കിയ 3310 3ജി പതിപ്പ് ഉടൻ എത്തുന്നു . ഏറെ കാത്തിരുന്ന ക്ലാസിക് മോഡലിൻറെ തിരിച്ചുവരവിൽ നോക്കിയ ആരാധകരെ നിരാശപ്പെടുത്തിയത് ഫോണിൽ 2ജി സൌകര്യം മാത്രമേ ലഭ്യമാകൂ എന്നതായിരുന്നു . 4ജി കാലത്ത് 2ജി ഫോൺ ഉപയോഗിക്കുന്നതല്ല ഈ ഫോണിനെ ചതിച്ചത് . പല രാജ്യങ്ങളിലും 2ജി സേവനം ഇപ്പോൾ ലഭ്യമല്ല . മൊബൈൽഫോൺ വ്യാപകമായ കാലത്ത് ഏവരുടെയും ഇഷ്ട മോഡലിൽ ഒന്നായിരുന്നു നോക്കിയ 3310 . കൂടുതൽ ഫീച്ചറുകളുള്ള ഫോണുകൾ വിപണിയിൽ സജീവമായതോടെ പിൻവലിക്കപ്പെടുകയായിരുന്നു . ഈ വർഷം ഫെബ്രുവരിയിലായിരുന്നു നോക്കിയ 3310യുടെ തിരിച്ചുവരവ് . 1200 എംഎഎച്ച് ബാറ്ററി , 2 മെഗാ പിക്സൽ ക്യാമറ , 6.5 മണിക്കൂർ ടോക്ക് ടൈം തുടങ്ങിയവയാണ് ഫോണിന്റെ സവിശേഷതകൾ . അഷർ , ചാർക്കോൾ നിറങ്ങളിൽ സിൽവർ നിറത്തിലുള്ള കീപാഡോഡു കൂടി ലഭ്യമാകുന്ന ഫോണിന്റെ ത്രിജി പതിപ്പ് മഞ്ഞ , ചുവപ്പ് നിറങ്ങളിലും ലഭ്യമാകും . കൂടാതെ പഴയ മോഡലിനെ അനുസ്മരിപ്പിക്കുന്ന വിധത്തിൽ റെട്രോ യൂസർ ഇന്റർഫേസും ത്രിജി മോഡലിനുണ്ടാകും . ഒകേ്ടാബർ പകുതിയോടെ ആഗോളവിപണിയിൽ ലഭ്യമാകുമെങ്കിലും ഇന്ത്യയിൽ ലഭ്യമാകുന്നത് എന്നുമുതലായിരിക്കും എന്ന് പറയാറായിട്ടില്ല . ത്രിജി മോഡലിന് 4000 രൂപയ്ക്കടുത്ത് വില പ്രതീക്ഷിക്കാം .


വൈക്കം മുഹമ്മദ് ബഷീറും പ്രേമലേഖനവും മലയാളികൾക്ക് സുപരിചിതമാണ് . ആ പേരാണ് സിനിമയ്ക്കും . എന്താണ് ബഷീറിന്റെ പ്രേമലേഖനവുമായി സിനിമയ്ക്കുള്ള ബന്ധം ? ഇത് വൈക്കം മുഹമ്മദ് ബഷീറിന്റെ പ്രേമലേഖനം അല്ല . 85 - 90കളിൽ നടക്കുന്ന കഥയാണ് സിനിമ പറയുന്നത് . ഒരു നാട്ടിൽ ആദ്യമായി ടിവി വരികയും അതുമായി ചുറ്റിപ്പറ്റി നടക്കുന്ന സംഭവങ്ങളുമൊക്കെയാണ് സിനിമ പറയുന്നത് . നായകന്റെ പേര് ബഷീർ എന്നാണ് . ടിവി നന്നാക്കുന്ന ജോലി ചെയ്യുന്ന ആളാണ് ബഷീർ . ഇയാളുടെയടക്കം മൂന്ന് പ്രണയങ്ങളാണ് സിനിമയിൽ പറയുന്നത് . വൈക്കം മുഹമ്മദ് ബഷീറിന്റെ പ്രേമലേഖനം എന്ന പുസ്തകം ഒരു കഥാപാത്രമായി സിനിമയിൽ വരുന്നുമുണ്ട് . അപ്പോൾ അങ്ങനെയൊരു പേരാണ് ഏറ്റവും ചേരുന്നത് എന്ന് തോന്നി . പഴയ കാലഘട്ടത്തെ എങ്ങനെയാണ് സിനിമയിൽ അവതരിപ്പിച്ചിരിക്കുന്നത് ? ഇന്ന കാലഘട്ടമാണ് എന്നൊന്നും കൃത്യമായി പറയുന്നില്ല . ഇപ്പോൾ ഒരു 35 വയസ്സൊക്കെ ഉള്ള ആൾക്കാരുടെ ഓർമ്മയിലുള്ള കാലമാണെന്ന് മാത്രം . അതിന് ആർട്ടിസ്റ്റുകളുടെ ഗെറ്റപ്പാണ് പ്രധാനമായും പരിഗണിച്ചത് . കോസ്റ്റ്യൂംസും . സിനിമയിൽ കുറച്ച് സ്ഥലങ്ങളിൽ മാത്രം നടക്കുന്ന കഥയാണ് . ഒരു പഴയ വീട് കിട്ടി . പഴയ പ്രോപ്പർട്ടികളും കിട്ടി . അതൊക്കെയാണ് കാലഘട്ടത്തെ സൂചിപ്പിക്കാൻ ഉപയോഗിച്ചിരിക്കുന്നത് . പാലക്കാടായിരുന്നു ലൊക്കേഷൻ . അപ്പോൾ ഒരു നൊസ്റ്റാൾജിയ അനുഭവം തരുന്ന സിനിമയായിരിക്കുമോ ? ജയന്റെ ഡയലോഗും ഷീലയുടെ സിനിമാ രംഗങ്ങളും ഒനിഡാ ടിവിയുമൊക്കെ ഗാനങ്ങളിലുണ്ടല്ലോ ? അതെ . ഞാൻ പറഞ്ഞില്ലേ ഇപ്പോൾ ഒരു 35 വയസ്സുള്ള ആളിന്റെ ചെറുപ്പമായിരിക്കും . നമ്മുടെ ഓർമ്മയിൽ നാട്ടിൽ ആദ്യമായി ടിവി വരുന്നതൊക്കെയുണ്ട് . ഒരു നാട്ടിൽ ഒരു വീട്ടിലൊക്കെയെ ടിവി ഉണ്ടാകു . അവിടെ എല്ലാവരും ടിവി കാണാൻ പോകുകയാണ് . മഹാഭാരതവും രാമായണമൊക്കെ കാണാൻ പോയതൊക്കെയാ എന്റെ ഓർമ്മയിൽ . അന്നത്തെ ടിവി പ്രോഗ്രാമുകളും സിനിമാരംഗങ്ങളും ഒക്കെ നമ്മുടെ സിനിമയുടെയും ഭാഗമാണ് . ഞാൻ സ്റ്റീവ് ലോപ്പസിലെ നിഷ്കളങ്കനായ ചെറുപ്പക്കാരനായി സിനിമയിലെത്തിയ ഫർഹാൻ രണ്ടാമത് അഭിനയിക്കുന്ന സിനിമയാണ് ഇത് . എങ്ങനെയാണ് ഫർഹാൻ ബഷീറാകുന്നത് ? പുതിയ ആൾക്കാരെ വച്ച് ചെയ്യാവുന്ന സിനിമയാണ് ഇത് . പഴയ കാലഘട്ടത്തിലെ രൂപം ഓർമ്മിപ്പിക്കുന്ന നടനെയും വേണമായിരുന്നു . അങ്ങനെ നോക്കിയപ്പോൾ ഫർഹാൻ തന്നെയായിരുന്നു ആദ്യത്തെ ഒപ്ഷൻ . ഫർഹാൻ അത് നല്ല രീതിയിൽ ചെയ്യുകയും ചെയ്തു . കമ്മട്ടിപ്പാടമെന്ന ആദ്യ സിനിമയിലൂടെ തന്നെ നമ്മളെക്കൊണ്ട് കയ്യടിപ്പിച്ച നടനാണ് മണികണ്ഠൻ . മണികണ്ഠന്റെ പ്രണയരംഗങ്ങളൊക്കെ ഇതിനകംതന്നെ ഗാനങ്ങളിലൂടെ പ്രേക്ഷകർ കണ്ടു . എന്താണ് മണികണ്ഠന്റെ കഥാപാത്രം ? കമ്മട്ടിപ്പാടത്തിനു ശേഷം മണികണ്ഠൻ ചെയ്യുന്ന സിനിമയാണ് ഇത് . സമരമൊക്കെ കാരണം നമ്മുടെ സിനിമ റിലീസ് വൈകിയതാണ് . കമ്മട്ടിപ്പാടത്തിലെ കഥാപാത്രത്തിൽ നിന്ന് തീർത്തും വ്യത്യസ്തമാണ് ഇതിലെ വേഷം . നാട്ടിൽ നിന്ന് ആദ്യമായി ഗൾഫിൽ പോകുന്ന ഉസ്മാൻ എന്ന കഥാപാത്രമാണ് മണികണ്ഠന്റേത് . ഉസ്മാൻ ആണ് നാട്ടിൽ ആദ്യമായി ടിവി കൊണ്ടുവരുന്നത് . പാട്ടുപാടി പ്രണയിക്കുകയൊക്കെ ചെയ്യുന്ന ഒരു കഥാപാത്രവുമാണ് മണികണ്ഠന്റേത് . മധുവും ഷീലയും വീണ്ടും ഒന്നിക്കുന്ന സിനിമ കൂടിയാണല്ലോ ? സിനിമയിലെ നായികയായ സനയുടെ ഉമ്മൂമ്മയുടെ വേഷമാണ് ഷീലാമ്മയ്ക്ക് . വളരെ ചുറുചുറുക്കുള്ള , സുന്ദരിയായ , പ്രണയമുള്ള ഉമ്മൂമ്മയാണ് . ഒരു ഫ്രഷ്നസും വേണം . അങ്ങനെ ആലോചിച്ചപ്പോൾ ഷീലാമ്മയെക്കുറിച്ചാണ് ഓർമ്മ വന്നത് . കുറച്ച് കാലത്തിനു ശേഷമാണല്ലോ അവർ വീണ്ടും അഭിനയിക്കുന്നത് . അവരെ പോയി കണ്ടപ്പോൾ അവർ നമ്മളെ കുറിച്ച് എല്ലാം മനസ്സിലാക്കി വച്ചിരുന്നു . നമ്മൾ മുമ്പ് ചെയ്ത സിനിമയെ കുറിച്ച് ഒക്കെ പറഞ്ഞു . ഷീലാമ്മ സിനിമയുടെ ഭാഗമായപ്പോൾ അവരുടെ ജോഡി ആരാകണമെന്നാകുമല്ലോ ചർച്ച . ആദ്യം മനസ്സിൽ വരിക നസീർ സാറിനെയാണ് . അദ്ദേഹം ഇന്നില്ല . പിന്നെ മധുസാറാണ് . എനിക്ക് തോന്നുന്നു ചെമ്മീനു ശേഷം ഇരുവരും പ്രണയജോഡികളായി അഭിനയിക്കുന്ന സിനിമയായിരിക്കും ഇതെന്നാണ് . എന്നെപ്പോലെ പുതിയ തലമുറയിലെ ആളിന് ഇവരെയൊക്കെ വച്ച് സിനിമ ചെയ്യാൻ പറ്റുന്നതു തന്നെ ഒരു ഭാഗ്യവും ആണ് . ഒരു ഗാനരംഗത്ത് അഭിനയിക്കുകയും ചെയ്തിട്ടുണ്ടല്ലോ ? അഭിനയരംഗത്തും ഒരു കൈനോക്കാൻ ആലോചനയുണ്ടോ ? അയ്യോ , നമ്മൾ ഇങ്ങനെയങ്ങ് പോകുന്നതല്ലേ നല്ലത് . ആ ഗാനരംഗം ഏറ്റവും അവസാനം ചെയ്തതാണ് . അപ്പോൾ വേണ്ട ആളില്ലാത്തതിനാൽ ചെയ്തുവെന്നേ ഉള്ളൂ . പാട്ടുകളിൽ നിറയെ പ്രണയമാണ് . സിനിമയുടെ പരസ്യം തന്നെ ഗാനങ്ങളുമാണ് . എല്ലാം സിനിമയിറങ്ങും മുന്നേ ശ്രദ്ധിക്കപ്പെടുകയും ചെയ്തു . പാട്ടുകളെ കുറിച്ച് ? നമ്മുടെ സിനിമയുടെ വിഷയം ഒരുപാട് ഗാനങ്ങൾ ആവശ്യപ്പെടുന്നതാണ് . പ്രമേയത്തിനാവശ്യമായ രീതിയിൽ തന്നെയാണ് പാട്ടുകൾ ഉപയോഗിച്ചത് . വിഷ്ണു മോഹൻ സിത്താരയാണ് സംഗീതസംവിധാനം ചെയ്തത് . വിഷ്ണുവിന്റെ അച്ഛൻ മോഹൻ സിത്താരയാണ് എന്റെ ആദ്യ സിനിമയ്ക്ക് സംഗീതം നൽകിയത് . ആ സിനിമയുടെ ഷൂട്ടിംഗിനിടെ വിഷ്ണു കമ്പോസ് ചെയ്ത ഒരു മ്യൂസിക് ഞാൻ കേട്ടിരുന്നു . അത് ഇഷ്ടപ്പെട്ടതിനാൽ അതിൽ ഉപയോഗിക്കുകയും ചെയ്തു . മറ്റ് സിനിമകൾക്കൊന്നും മ്യൂസിക് ചെയ്തില്ലെന്നു തോന്നുന്നു . ഇപ്പോൾ വീണ്ടും നമ്മുടെ സിനിമയുടെ ഭാഗമായി . വിഷ്ണു വിദ്യാർഥിയാണ് . സക്കറിയയുടെ ഗർഭിണിയായാലും കുമ്പസാരമായാലും വ്യത്യസ്തമായ ജോണറിലുള്ള സിനിമകളാണ് . സീരിയസായ സിനിമകളാണ് . രണ്ടും വ്യത്യസ്തവും . ഇപ്പോൾ ഒരു പ്രണയസിനിമയും . ബോധപൂർവമുള്ള വ്യത്യസ്തതയാണോ ? അങ്ങനെയല്ല . നേരത്തെയുള്ള രണ്ടു സിനിമകളുടെയും രചന നിർവഹിച്ചത് ഞാൻ തന്നെയാണ് . ഇത് വേറെ രണ്ടുപേരാണ് എഴുതിയിരിക്കുന്നത് . ഞാൻ മറ്റൊരു സിനിമയുടെ ചർച്ചയിലായിരുന്നു . ഇത് എന്നിലേക്ക് വന്നതാണ് . ഞാൻ ത്രില്ലർ സിനിമകളൊക്കെ ചെയ്യാൻ ആഗ്രഹിക്കുന്നയാളാണ് . ആക്ഷൻ സിനിമകളും . ജോഷി സാറിന്റെയൊക്കെ അടുത്തു നിന്നാണ് ഞാൻ വരുന്നത് . അപ്പോൾ സ്വാഭാവികമായും അത്തരം സിനിമകളും ചെയ്യും . സക്കറിയയുടെ ഗർഭിണികളിലും ഇപ്പോൾ ബഷീറിന്റെ പ്രേമലേഖനത്തിലും സാഹിത്യവും കടന്നുവരുന്നുണ്ട് ? പണ്ട് നമുക്ക് പുസ്തകങ്ങളാണ് കൂട്ടുകാർ . ഇന്നത്തെപ്പോലെ ഫേസ്ബുക്കും വാട്സ് ആപ്പും ഒന്നുമല്ലല്ലോ ? പദ്മരാജനും ബഷീറുമൊക്കെയാണ് നമ്മുടെ ഹീറോസ് . ആ ഓർമ്മയിൽ വളരെ പോസറ്റീവ് ആയ രീതിയിൽ സിനിമയിലും വരുന്നുവെന്നേ ഉള്ളൂ . സക്കറിയയുടെ ഗർഭിണികൾ പദ്മരാജന്റെ കഥയല്ല . അതിൽ ആ കഥ പറയുന്നുവെന്ന് മാത്രം .


ദേശീയ സ്കൂൾ സീനിയർ മീറ്റിൽ പങ്കെടുക്കുന്ന കേരള താരങ്ങൾക്ക് നേരെ ഹരിയാന താരങ്ങളുടെ ആക്രമണം . കേരള ക്യാപ്റ്റൻ പി . എൻ അജിത് ഉൾപ്പെടെയുള്ളവരെ കേരള ക്യാമ്പിലെത്തി ഹരിയാന താരങ്ങൾ മർദ്ദിച്ചു . ഹരിയാനക്കായി പോൾവാൾട്ടിൽ സ്വർണം നേടിയ പ്രശാന്ത് സിംഗ് കനിയയുടെ നേതൃത്വത്തിലായിരുന്നു ആക്രമണം . മൊബൈൽ ചാർജർ ആവശ്യപ്പെട്ടാണ് സ്പോർട്സ് കോംപ്ലക്സിൻറെ താഴത്തെ നിലയിൽ താമസിക്കുന്ന കേരള താരങ്ങളുടെ മുറിയിൽ ഹരിയാന താരങ്ങൾ കടന്നുകൂടിയത് . മലയാളി താരങ്ങൾക്കായി പാചകം ചെയ്ത് വെച്ചിരുന്ന ഇവർ ഭക്ഷണം തട്ടിത്തെറിപ്പിച്ചു . ഇത് ചോദ്യം ചെയ്തപ്പോൾ കേരള ക്യാപ്റ്റൻ പി . എൻ അജിത് ഉൾപ്പടെയുള്ളവരെ മർദ്ദിക്കുകയായിരുന്നു . മലയാളി താരങ്ങളെ കയ്യേറ്റം ചെയ്ത ഹരിയാന താരങ്ങൾക്കെതിരെ സ്പോർട്സ് അതോറിറ്റി ഓഫ് ഇന്ത്യക്ക് കേരളം പരാതി നൽകി . താരത്തെ മീറ്റിൽ അയോഗ്യനാക്കണമെന്നാണ് കേരളത്തിൻറെ ആവശ്യം . മീറ്റിൽ കേരളം മുന്നിലെത്തിയതിന് തൊട്ടുപിന്നാലെയാണ് ഹരിയാന താരങ്ങൾ ആക്രമണം അഴിച്ചുവിട്ടത് . ഇന്നലെ മുതൽ കേരള താരങ്ങൾക്ക് നേരെ പ്രകോപനശ്രമമുണ്ടായിരുന്നു . മീറ്റിൽ കേരളത്തിൻറെ തിരിച്ചുവരവിൽ അതൃപ്തരായാണ് ഹരിയാന ആക്രമണം അഴിച്ചുവിട്ടത് എന്നാണ് പ്രഥമിക നിഗമനം . അപ്രതീക്ഷിത സംഭവത്തിൻറെ നടുക്കത്തിലാണ് കേരള താരങ്ങൾ . ഹരിയാന താരങ്ങളുടെ ആക്രമണം ആസൂത്രിതമെന്ന് കേരള പരിശീലകർ പറഞ്ഞു .


പ്രമുഖ ഇ - കൊമേഴ്സ് കമ്പനിയായ ഫ്ലിപ്പ്കാർട്ടിൻറെ വർഷാവസാന ഡിസ്ക്കൌണ്ട് വിൽപ്പന മേളയായ ഇയർ എൻഡ് കാർണിവൽ ആരംഭിച്ചു . സിസംബർ മാസം 23 മുതൽ 31 വരെയാണ് മേള നടക്കുന്നത് . ഉപകരണങ്ങൾക്ക് 70 ശതമാനം വരെ വിലക്കിഴിവാണ് ഫ്ലിപ്പ്കാർട്ട് വാഗ്ദാനം ചെയ്യുന്നത് . ടെലിവിഷൻ ഉൾപ്പടെയുളള ഇലക്ട്രോണിക് ഗൃഹോപകരണങ്ങൾക്ക് വലിയ ഡിസ്കൌണ്ട് നൽകുന്ന മേള വൻ വിജയമാകുമെന്നാണ് കമ്പനിയുടെ പ്രതീക്ഷ . 26 , 000 രൂപ വില വരുന്ന സാംസംഗ് 32 ഇഞ്ച് എച്ച്ഡി റെഡി എൽഇഡി ടിവി 16,000 രൂപയ്ക്ക് താഴെയുളള നിരക്കിലാണ് ഫ്ലിപ്പ് ഓഫർ വിൽപ്പനയിൽ എത്തിച്ചിരിക്കുന്നത് . 25 , 999 രൂപ വിലയുളള തോംസൺ ബി9പ്രോ 40 ഇഞ്ച് ഫുൾ എച്ച്ഡി ഡിസ്പ്ലേ സ്മാർട്ട് ടിവിക്ക് 17,999 രൂപയ്ക്കും ലഭിക്കും . എൽജിയുടെ 30,690 രൂപ വിലവരുന്ന എൽജിയുടെ 260 എൽ ഓട്ടോമാറ്റിക് ഡീഫ്രോസ്റ്റ് ഡബിൾ ഡോർ റെഫ്രിജറേറ്ററുകൾക്ക് 22,490 രൂപയാണ് നിരക്ക് , തുടങ്ങി നിരവധി അതിശയകരമായ ഓഫറുകളാണ് ഫ്ലിപ്പ്കാർട്ട് ഇയർ എൻഡ് കാർണവലിൽ ഒരുക്കിയിരിക്കുന്നത് . വിൽപ്പന മേളയോടനുബന്ധിച്ച് ഫാഷൻ വിഭാഗത്തിന് 90 ശതമാനവും , ഫർണിച്ചറുകൾക്ക് 80 ശതമാനം വിലക്കിഴിവുമാണുളളത് .


ഒരോവറിൽ മൂന്ന് വിക്കറ്റ് വീഴ്ത്തി ഉമേഷ് യാദവ് ഞെട്ടിച്ചപ്പോൾ കിംഗ്സ് ഇലവൻ പഞ്ചാബിന് തകർച്ചയോടെ തുടക്കം . ടോസ് നഷ്ടപ്പെട്ട് ആദ്യം ബാറ്റ് ചെയ്യുന്ന പഞ്ചാബ് അതിവേഗം റണ്ണുയർത്തിയാണ് തുടങ്ങിയത് . കഴിഞ്ഞ മത്സരത്തിൽ അതിവേഗ അർദ്ധ സെഞ്ചുറി നേടിയ കെ . എൽ രാഹുൽ ഇത്തവണയും മിന്നലാട്ടം തുടർന്നു . എന്നാൽ നാലാം ഓവർ എറിഞ്ഞ യാദവ് നാല് റൺസ് മാത്രം വിട്ടുകൊടുത്ത് മൂന്ന് വിക്കറ്റ് വീഴ്ത്തിയപ്പോൾ പഞ്ചാബ് തകരുകയായിരുന്നു . ആദ്യ പന്തിൽ 11 പന്തിൽ 15 റൺസെടുത്ത മായങ്ക് അഗർവാൾ വിക്കറ്റ് കീപ്പർ ഡികോക്കിൻറെ തകർപ്പൻ ക്യാച്ചിൽ പുറത്ത് . രണ്ടാം പന്തിൽ ആരോൺ ഫിഞ്ച് ഗോൾഡൺ ഡക്കായി മടങ്ങി . മൂന്നും നാലും പന്തുകൾ പ്രതിരോധിച്ച യുവി അഞ്ചാം പന്തിൽ ബൌണ്ടറി കണ്ടെത്തി . എന്നാൽ അവസാന പന്തിൽ ലോകോത്തര വിക്കറ്റോടെ യുവിയെ ( 4 ) പറഞ്ഞയച്ച് യാദവ് അമ്പരപ്പിക്കുകയായിരുന്നു . ഏഴ് ഓവർ പൂർത്തിയാകുമ്പോൾ മൂന്ന് വിക്കറ്റിന് 61 റൺസെന്ന നിലയിലാണ് പഞ്ചാബ് . കെഎൽ രാഹുൽ 34 റൺസുമായും കരുൺ നായർ ഏഴ് റൺസെടുത്തും ക്രീസിലുണ്ട് .


ഉയർന്ന ബാറ്ററി ബാക്ക്അപ്പ് ആണ് ഈ ഫോണുകളെ വ്യത്യസ്തമാക്കുന്നത് എന്നാണ് സോണിയുടെ അവകാശവാദം . ഫോണുകൾക്ക് രണ്ട് ദിവസം വരെ ബാറ്ററി ആയുസ് ആണ് കമ്പനി അവകാശപ്പെടുന്നത് . എന്നാൽ വില ഇപ്പോൾ പ്രഖ്യാപിച്ച നിരക്കിൽ ആണെങ്കിൽ 48,990 രൂപയ്ക്ക് അടുത്ത് എക്സ്പീരിയ എക്സിന് ഇന്ത്യയിൽ എത്തുമ്പോൾ നൽകേണ്ടിവരും . എക്സ്പീരിയ എക്സ് എയ്ക്ക് ഇതിൻറെ പകുതിയെങ്കിലും വില വരും . അഞ്ചിഞ്ച് ഫുൾ ഹൈഡെഫിനിഷൻ ഡിസ്പ്ലെയാണ് സോണി എക്സ്പീരിയ എക്സ് ഫോണിലുള്ളത് . സ്ക്രീൻ റെസല്യൂഷൻ 1080X1920 പിക്സലാണ് . 64 ബിറ്റ് ക്വാൽക്കം എംഎസ്സ്എം 8956 സ്നാപ്ഡ്രാഗൺ 650 പ്രൊസസര് ഫോണിൻറെ ശേഷി നിർണ്ണയിക്കുന്നു . 3ജിബിയാണ് റാം ശേഷി , 32 ജിബിയാണ് ഇൻബിൽട്ട് മെമ്മറി , എസ്ഡി കാർഡ് ഉപയോഗിച്ച് ഇത് 200 ജിബി വരെ വർദ്ധിപ്പിക്കാം . ആൻഡ്രോയ്ഡ് മാഷ്മലോ പ്ലാറ്റ്ഫോമിലോടുന്ന ഫോണിൽ 23 എംപിയാണ് പ്രധാനക്യാമറ , 13 എംപി വൈഡ് ആംഗിൾ മുൻക്യാമറ സെൽഫി പ്രേമികളെ തൃപ്തിപ്പെടുത്തും . 2620 എംഎഎച്ച് ബാറ്ററി എക്സ്പീരിയ എക്സ് ഫോണിന് കരുത്തു പകരുന്നു . ഇനി എക്സ്പീരിയ എക്സ് എയിലേക്ക് എത്തിയാൽ , അഞ്ചിഞ്ച് ഹൈഡെഫിനിഷൻ ഡിസ്പ്ലേയാണ് ഇതിനുള്ളത് . 720X1280 പിക്സലാണ് സ്ക്രീൻ റെസല്യൂഷൻ . 64 ബിറ്റ് മീഡിയ ടെക് എംടി 6755 പ്രൊസസറാണ് ഫോണിൻറെ ശേഷി നിർണ്ണയിക്കുന്നത് , റാം ശേഷി 2ജിബിയാണ് , 16 ജിബിയാണ് ഇൻബിൽട്ട് മെമ്മറി . 200 ജിബി വരെ എസ്ഡി കാർഡ് ഉപയോഗിച്ച് മെമ്മറി വർദ്ധിപ്പിക്കാം . ആൻഡ്രോയ്ഡ് മാഷ്മലോ പ്ലാറ്റ്ഫോമിലോടുന്ന ഫോണിൽ 2300 എംഎഎച്ച് ബാറ്ററിയാണുള്ളത് . 13 എംപി പിൻക്യാമറ , എട്ട് ജിബി സെൻസർ സ്പോർട്സ് ഫ്രണ്ട് ക്യാമറ എന്നിവയും എക്സ്പിരിയ എക്സ് എയിലുണ്ട് .


നിങ്ങളുടെ മെസഞ്ചർ ലിസ്റ്റിൽ ഉള്ള എല്ലാവരെയും അറിയിക്കുക . ' അൻവർ ജിറ്റോ ' എന്ന ഐഡിയിൽ നിന്നും റിക്വസ്റ്റ് വന്നാൽ ആഡ് ചെയ്യരുത് . കാരണം അയാൾ ഒരു ' ഫേസ്ബൂക് ഹാക്കർ ആണ് ' . നിങ്ങളുടെ ഫ്രണ്ട്സ് ലിസ്റ്റിൽ ഉള്ള ആര് അക്സ്പറ്റ് ചെയ്താലും നിങ്ങളും ഹാക്ക് ചെയ്യപ്പെടും . അതിനാൽ ഈ വിവരം സുഹൃത്തുക്കളെയും അറിയിക്കുക . കഴിഞ്ഞ കുറേ ദിവസങ്ങളായി ഫേസ്ബുക്കിലും വാട്സ്ആപ് വഴിയും പ്രചരിപ്പിക്കപ്പെടുന്ന സന്ദേശമാണിത് . ആരാണീ അൻവർ ജിറ്റോ ? യഥാർത്ഥത്തിൽ ഇങ്ങനെയൊക്കെ സംഭവിക്കുമോ ? ഒരാളുടെ ഫ്രണ്ട് റിക്വസ്റ്റ് സ്വീകരിച്ചതിന്റെ പേരിൽ നിങ്ങളുടെ ഫേസ്ബുക്ക് അക്കൌണ്ടും പിന്നെ കംപ്യൂട്ടറുമൊക്കെ ഹാക്ക് ചെയ്യപ്പെടുമോ ? വാനക്രൈ അടക്കമുള്ള സൈബർ ആക്രമണങ്ങൾ ഏറി വന്ന സമയത്ത് സാധാരണക്കാർക്കിടയിൽ ഭീതി പരത്താൻ മാത്രം ലക്ഷ്യമിട്ട് ആരോ ഉണ്ടാക്കി വിട്ട ഒരു ഭീഷണി സന്ദേശം മാത്രമാണിത് . എന്തായാലും അധികമൊന്നും സാങ്കേതിക ജ്ഞാനമില്ലാത്ത ഫേസ്ബുക്ക് ഉപയോക്താക്കളെല്ലാം അൻവർ ജിറ്റോയെ ഭയന്ന് ആ ഫ്രണ്ട് റിക്വസ്റ്റും നോക്കി ഇരിക്കുകയാണെന്നാണ് പലരും പറയുന്നത് . സത്യമറിയാതെ പലരും ഇത് വ്യാപകമായി പ്രചരിപ്പിക്കുന്നുമുണ്ട് . ഒരാളുടെ ഫ്രണ്ട് റിക്വസ്റ്റ് സ്വീകരിച്ചതിന്റെ പേരിൽ ഒരിക്കലും ഫേസ്ബുക്ക് അക്കൌണ്ടോ പിന്നീട് കംപ്യൂട്ടറോ ഹാക്ക് ചെയ്യപ്പെടുകയില്ലെന്ന് വിദഗ്ദർ പറയുന്നു . ഇത്തരത്തിൽ ഫ്രണ്ട് റിക്വസ്റ്റുകൾ സ്വീകരിക്കരുതെന്ന് ആവശ്യപ്പെടുന്ന മെസേജുകൾ നേരത്തെയും പ്രചരിച്ചിരുന്നു . എന്നാൽ അപരിചിതരായ ആളുകളുടെ ഫ്രണ്ട് റിക്വസ്റ്റുകൾ സ്വീകരിച്ചാൽ നമ്മുടെ സ്വകാര്യ വിവരങ്ങൾ അവർക്ക് കൂടി ലഭ്യമാകുമെന്ന ഭീഷണി നിലനിൽക്കുന്നുണ്ട് . എന്തായാലും ആദ്യത്തെ ഭീതി മാറിയ സ്ഥിതിക്ക് പലരും ട്രോളുകൾ വഴി അൻവർ ജിറ്റോയെ ആഘോഷിക്കുന്നുണ്ട് .


എസ്ബിടിയുടെ പ്രവർത്തന ലാഭത്തിൽ കഴിഞ്ഞ സാമ്പത്തിക വർഷം 31 ശതമാനം വർധന . വർഷാന്ത്യ അറ്റാദായം 338 കോടിയായി . പലിശച്ചെലവു ചുരുക്കൽ നടപടികൾ വരും വർഷവും തുടരുമെന്ന് മാനേജിങ് ഡയറക്ടർ ജീവൻ ദാസ് നാരായൺ ഏഷ്യാനെറ്റ് ന്യൂസിനോടു പറഞ്ഞു . 2014 - 15 കാലയളവിൽ 1372 കോടിയായിരുന്നു എസ്ബിടിയുടെ പ്രവർത്തന ലാഭം . ഇതാണ് കഴിഞ്ഞ സാമ്പത്തിക വർഷം 31 ശതമാനം വർഷാനുപാത വളർച്ചയോടെ 1798 കോടിയിലെത്തിയത് . സമാന കാലയളവിൽ അറ്റാദയം രണ്ടു കോടി വർധിച്ച് 337.73 കോടിയായും ഉയർന്നു . അസൽ പലിശ വരുമാനത്തിലും ഫീ വരുമാനത്തിലുമാണു വളർച്ചയുണ്ടായത് . പലിശച്ചെലവു ചുരുക്കുന്നതിനായി വൻ നിക്ഷേപങ്ങൾക്കു പകരം ചില്ലറ നിക്ഷേപങ്ങൾ അധികമായി സ്വീകരിച്ചതു നേട്ടത്തിൽ പ്രതിഫലിച്ചു . ചെലവു കൂടിയ വൻ നിക്ഷേപങ്ങളിൽ നാലു ശതമാനത്തിന്റെ കുറവാണുണ്ടായത് . വരും വർഷവും ഈ നയം തുടരുമെന്ന് എംഡി ജീവൻദാസ് നാരായൺ പറഞ്ഞു .


യുഎയിലെ പ്രമുഖ പണവിനിമയ സ്ഥാപനങ്ങൾ പണമയക്കുന്നതിനുള്ള ഫീസ് വർധിപ്പിച്ചു . 1000 ദിർഹം വരെയുള്ള ഇടപാടുകൾക്ക് ഒരു ദിർഹവും അതിന് മുകളിലുള്ള ഇടപാടുകൾക്ക് രണ്ട് ദിർഹവുമാണ് വർധിപ്പിച്ചത് . ഇതോടെ 1000 ദിർഹം വരെയുള്ള ഇടപാടുകൾക്കുള്ള ഫീസ് 15ൽനിന്ന് 16 ആയും അതിന് മുകളിലുള്ള ഇടപാടുകൾക്കുള്ള ഫീസ് 20ൽനിന്ന് 22 ആയും ഉയർന്നു . ഏപ്രിൽ 15 മുതലാണ് വർധന നിലവിൽ വന്നത് . 2014 ജനുവരിയിലാണ് പണവിനിമയ സ്ഥാപനങ്ങൾ നേരത്തെ ഫീസ് വർധിപ്പിച്ചിരുന്നത് . ജി ) അംഗങ്ങളായ സ്ഥാപനങ്ങളാണ് ഫീസ് വർധിപ്പിതെന്ന് യു . എ . ഇയിലെ പ്രമുഖ പണവിനിമയ സ്ഥാപനത്തിലെ ഉദ്യോഗസ്ഥൻ പറഞ്ഞു . മൊത്തം 72 പണവിനിമയ സ്ഥാപനങ്ങളാണ് എഫ് . ഇ . ആർ . ജിയിൽ അംഗങ്ങളായിട്ടുള്ളത് . സംഘടനയിൽ അംഗങ്ങളല്ലാത്ത സ്ഥാപനങ്ങൾ ഫീസ് വർധന സംബന്ധിച്ച് വ്യക്തമാക്കിയിട്ടില്ല .


അവിശ്വസനീയമായ റണ്ണൌട്ടുകളും സ്റ്റംപിംഗുകളും കൊണ്ട് ചർച്ചയായ ട്വന്റി - 20 മത്സരം ഒത്തുകളിതന്നെയെന്ന് സ്ഥിരീകരിച്ച് ഐസിസി . യുഎഇയിൽ നടന്ന അജ്മാൻ ഓൾ സ്റ്റാർസ് ലീഗിൽ ദുബായ് സ്റ്റാർസും ഷാർജ വാരിയേഴ്സും തമ്മിലുള്ള ട്വന്റി - 20 മത്സരമാണ് കോഴക്കളിയായിരുന്നുവെന്ന് ഐസിസി സ്ഥിരീകരിച്ചിരിക്കുന്നത് . എന്നാൽ എമിറേറ്റ്സ് ക്രിക്കറ്റ് അസോസിയേഷന്റെ അംഗീകരാമില്ലാതെ സംഘടിപ്പിച്ചതായതിനാൽ അസോസിയേഷന് ഇക്കാര്യത്തിൽ ശക്തമായ നടപടിയെടുക്കാനാവില്ലെന്നും ഐസിസി വ്യക്തമാക്കി . എങ്കിലും സംഘാടകർ ആരൊക്കെയാണെന്നതിനെക്കുറിച്ച് വിശദമായ അന്വേഷണം നടത്തുമെന്ന് ഐസിസി അഴിമതിവിരുദ്ധ സമിതി ജനറൽ മാനേജർ അലക്സ് മാർഷൽ പറഞ്ഞു . ദുബായ് സ്റ്റാർസും ഷാർജ വാരിയേഴ്സും തമ്മിലുള്ള മത്സരത്തിൽ ബാറ്റ്സ്മാൻ ക്രീസിൽ നിന്നിറങ്ങി നടന്നപ്പോഴുള്ള സ്റ്റംപിംഗും എത്ര ഓടിയിട്ടും ക്രീസിലെത്താതിരുന്ന ബാറ്റ്സ്മാൻമാരുടെ അത്മഹത്യാപരമായ റണ്ണൌട്ടും സോഷ്യൽ മീഡിയയിൽ വൈറലായിരുന്നു . തുടർന്നാണ് ഇതിന് പിന്നിൽ ഒത്തുകളിയുണ്ടോ എന്ന് ഐസിസി അഴിമതിവിരുദ്ധ സെൽ അന്വേഷണം നടത്തിയത് . 136 റൺസ് വിജയലക്ഷ്യവുമായി ഇറങ്ങിയ വാരിയേഴ്സ് 46 റൺസിന് ഓൾ ഔട്ടാവുകയായിരുന്നു . വീഡിയോ കണ്ട് മുൻതാരങ്ങളുൾപ്പെടെ നിരവധിപേർ അവിശ്വസനീയമെന്ന രീതിയൽ പ്രതികരണങ്ങളുമായി രംഗത്തെത്തിയിയിരുന്നു .


അർബുദത്തെ ചെറുക്കാൻ ഛത്തിസ്ഗഡിലെ മൂന്നിനം പരമ്പരാഗത നെല്ലുകൾക്കു കഴിയുമെന്നു കണ്ടെത്തൽ . ഛത്തീസ്ഗഡിൻറെ തനത് നെല്ലിനങ്ങളായ ഗാത്വാൻ , മഹാരാജി , ലെയ്ച എന്നിവയിൽ അർബുദത്തെ തടയാൻശേഷിയുള്ള ഘടകങ്ങൾ അടങ്ങിയിട്ടുണ്ടെന്നു ശാസ്ത്രജ്ഞൻ ദീപക് ശർമ പറഞ്ഞു . റായ്പുർ ഇന്ദിരാ ഗാന്ധി കൃഷി വിശ്വവിദ്യാലയ ( ഐ . ജി . കെ . വി ) , മുംബൈ ഭാഭ ആറ്റമിക് റിസർച്ച് സെന്റർ ( ബി . എ . ആർ . സി ) എന്നീ സ്ഥാപനങ്ങൾ സംയുക്തമായാണു ഇതുസംബന്ധിച്ച പഠനം നടത്തിയത് . കൃഷി വിശ്വവിദ്യാലയത്തിന്റെ ജനിതക ബാങ്കിൽ സൂക്ഷിച്ചിരിക്കുന്ന നെൽവിത്തുകളാണു പഠനത്തിനുപയോഗിച്ചത് . ശ്വാസകോശ അർബുദം , സ്തനാർബുദം എന്നിവയെ ഫലപ്രദമായി ചികിത്സിക്കാനും നേരിടാനും കഴിയുന്ന ഘടകങ്ങൾ ഇവയിലടങ്ങിയിട്ടുണ്ടെന്നു ദീപക് ശർമ പറഞ്ഞു . അർബുദ കോശങ്ങളെ നശിപ്പിക്കാ ൻ ലെയ്ച അരി കൂടുതൽ ഫലപ്രദമാണെന്നു കണ്ടെത്തിയെന്നും അദ്ദേഹം പറഞ്ഞു . ഭാഭ ആറ്റമിക് റിസർച്ച് സെന്ററിന്റെ കീഴിലുള്ള ബയോ സയൻസ് ഗ്രൂപ്പ് അസോസിയേറ്റ് ഡയറക്ടർ വി . പി . വേണുഗോപാലന്റെ നേതൃത്വത്തിലായിരുന്നു ഇതുസംബന്ധിച്ച ഗവേഷണം നടന്നത് .


ഫ്രഞ്ച് ഓപ്പൺ ടെന്നിസിൽ നിലവിലെ ചാമ്പ്യൻ നൊവാക് ജോകോവിച്ച് സെമിയിൽ എത്താതെ പുറത്തായി . ക്വാർട്ടറിൽ ഡൊമിനിക് തീം നേരിട്ടുള്ള സെറ്റുകൾക്ക് ജോകോവിച്ചിനെ തോൽപിച്ചു . സ്കോർ 7 - 6 ( 7 - 5 ) 6 - 3 6 - 0 . വാശിയേറിയ ആദ്യ സെറ്റിൽ ടൈബ്രേക്കറിലൂടെയാണ് തീം സ്വന്തമാക്കിയത് . മൂന്നാം സെറ്റിൽ തീം ഒറ്റ പോയിൻറുപോലും ജോകോവിച്ചിന് നൽകിയില്ല . കളി രണ്ട് മണിക്കൂറും 15 മിനിറ്റും നീണ്ടുനിന്നു . 2014നുശേഷം ഇതാദ്യമായാണ് ജോക്കോവിച്ച് ഫൈനലിലെത്താതെ പുറത്താവുന്നത് . അതേസമയം പുരുഷ സിംഗിൾസിൽ മുൻ ചാംപ്യനും നാലാം സീഡുമായ സ്പാനിഷ് താരം റാഫേൽ നദാൽ സെമിയിലെത്തി . ക്വാർട്ടറിൽ എതിരാളിയായ നാട്ടുകാരൻ പാബ്ലോ കരേനോ ബുസ്ത പരിക്കേറ്റ് പിന്മാറി . രണ്ടാം സെറ്റിനിടെയാണ് ബുസ്ത പിന്മാറിയത് . ആദ്യ സെറ്റ് 6 - 2ന് നേടിയ നദാൽ രണ്ടാം സെറ്റിന്റെ ആദ്യ രണ്ട് ഗെയിമും സ്വന്തമാക്കി ലീഡ് ചെയ്യുകയായിരുന്നു . ഇത് പത്താം തവണയാണ് നദാൽ ഫ്രഞ്ച് ഓപ്പൺ സെമിയിൽ കടക്കുന്നത് . ജോക്കോവിച്ചിനെ തോൽപ്പിച്ച ഡൊമിനിക്ക് തീം ആണ് സെമിയിൽ നദാലിന്റെ എതിരാളി . ഒമ്പത് തവണ നദാൽ ഫ്രഞ്ച് ഓപ്പൺ ജയിച്ചിട്ടുണ്ട് .


നേരിട്ട് കണ്ട ഒരു റോഡ് അപകടത്തെക്കുറിച്ച് സംസാരിക്കുന്ന നടൻ ജയസൂര്യയുടെ വീഡിയോ സോഷ്യൽ മീഡിയയിൽ വൈറലാകുന്നു . മുഖ്യമന്ത്രിയോട് ഒരു അഭ്യർത്ഥനയാണ് ജയസൂര്യ ഫേസ്ബുക്കിലൂടെ പങ്കുവെച്ചിരിക്കുന്നത് . ഗതികേടുകൊണ്ടാണ് ഇങ്ങനെയൊരു സന്ദേശമെന്നും മുഖ്യമന്ത്രിക്ക് ജനങ്ങളോട് സ്നേഹമുണ്ടെങ്കിൽ ഇതിനൊരു പരിഹാരം ഉണ്ടാകണമെന്നും ജയസൂര്യ പറയുന്നു . പുറത്തേക്ക് ഇറങ്ങിയപ്പോൾ ഒരു ചെറുപ്പക്കാരൻ റോഡിലേക്ക് വീണ കാഴ്ച്ചയും അവന്റെ കൈ ഒടിഞ്ഞ കാഴ്ചയും കണ്ടെന്നും , അവൻറെ തലയിൽ ഹെൽമെറ്റും ഉണ്ടായിരുന്നു . ഞങ്ങൾക്ക് വേണ്ട അടിസ്ഥാനപരമായ ഒരു കാര്യം എന്താണെന്നു വെച്ചാൽ റോഡുകളൊന്ന് ക്ലിയർ ചെയ്ത് തരണമെന്നാണ് ജയസൂര്യ പറയുന്നത് . ആളുകൾ വീടുകളിലേക്ക് എത്തുന്നത് തന്നെ മണിക്കൂറുകൾക്ക് ശേഷമാണ് . പ്രതിദിനം കുഴികളിൽ വീണാണ് ഓരോരുത്തർക്കും അപകടം പറ്റുന്നത് . സാറിന് ഞങ്ങളോട് സ്നേഹമുണ്ടെങ്കിൽ തീർച്ചയായും ഇതിനൊരു പരിഹാരം ഉണ്ടാക്കി തരണമെന്ന് പറഞ്ഞ് ജയസൂര്യ വീഡിയോ അവസാനിപ്പിക്കുന്നു .


വ്യാജ ക്രെഡിറ്റ് കാർഡ് ഉപയോഗിച്ച് തട്ടിപ്പ് നടത്തുന്ന നാലംഗസംഘത്തിലെ ഒരാൾ കൊച്ചിയിൽ പിടിയിലായി . ക്രെഡിറ്റ് കാർഡിലെ വിവരങ്ങൾ ചോർത്തി പുതിയ കാർഡ് ഉണ്ടാക്കിയാണ് സംഘം തട്ടിപ്പ് നടത്തിയിരുന്നത് . കാസർഗോട് ചെങ്കള സ്വദേശി മുഹമ്മദ് സാബിദ് ആണ് പിടിയിലായത് . ഇയാളിൽ നിന്ന് നാല് വ്യാജ ക്രെഡിറ്റ് കാർഡുകൾ പിടിച്ചെടുത്തു . കാർഡുടമകൾ സാധനങ്ങൾ വാങ്ങുമ്പോൾ ഉടമകൾ അറിയാതെ മറ്റൊരു യന്ത്രത്തിൽ കൂടി കാർഡ് ഉപയോഗിക്കുകയാണ് ആദ്യം ചെയ്യുക . പണം എടുക്കാതെ കാര്ഡിലെ വിവരങ്ങൾ മാത്രം ഇതുവഴി ചോർത്തും . പിന്നീട് ഈ വിവരങ്ങൾ പ്രതികളുടെകൈവശമുള്ള മറ്റൊരു കാർഡിലേക്ക് മാറ്റി വ്യാജ കാർഡുണ്ടാക്കും . ഇതുപയോഗിച്ച് സ്വർണം ഉൾപ്പെടെ വാങ്ങുകയാണ് രീതി . പെൻറ മേനകയിലെ ഒരു കടയിൽ ഇത്തരത്തിൽ സാധനങ്ങൾ വാങ്ങുമ്പോൾ സംശയം തോന്നിയ കടയുടമ പൊലീസിൽ വിവരം അറിയിക്കുകയായിരുന്നു . സംഘത്തിൽ മൂന്ന് പേർ കൂടിയുണ്ട് . ഇവർക്കായി തെരച്ചിൽ തുടരുകയാണ് .


ഐ എസ് എല്ലിൽ രണ്ടാം ജയത്തിനായി കേരള ബ്ലാസ്റ്റേഴ്സ് ഇന്നിറങ്ങുന്നു . പൂനെ സിറ്റിയാണ് എതിരാളികൾ . രാത്രി ഏഴിന് പൂനെയിലാണ് മത്സരം . മൈക്കൽ ചോപ്രയുടെ ഈ ഗോൾ നൽകിയ ആത്മവിശ്വാസവുമായാണ് കേരള ബ്ലാസ്റ്റേഴ്സ്പൂനെ സിറ്റിയെ നേരിടുന്നത് . മുംബൈക്കെതിരെ ഒറ്റഗോൾ ജയവുമായി രക്ഷപ്പെട്ടെങ്കിലും ഒത്തിണക്കം ഉള്ളൊരു ടീമെന്ന നിലയിലേക്ക് ഉയരാൻ ബ്ലാസ്റ്റേഴ്സിന് ആയിട്ടില്ല . ആരോൺ ഹ്യൂസും സെഡ്രിക് ഹെങ്ബർട്ടും സന്ദേശ് ജിംഗാനും നയിക്കുന്ന പ്രതിരോധ നിര മാത്രമാണ് വിശ്വസ്തം . പ്ലേമേക്കറുടെ അഭാവം മധ്യനിരയിൽ പ്രകടം . കിട്ടിയ അവസരങ്ങൾ മുതലാക്കാൻ മുന്നേറ്റനിരയ്ക്കും കഴിയുന്നില്ല . പൂനെയുടെ നിലയും ഭദ്രമല്ല . മൂന്ന് കളികളിൽ രണ്ടിലും തോറ്റു . ഏകജയം ഗോവയ്ക്കെതിരെ . സീസണിൽ താളം കണ്ടെത്താനാവാത്ത നിരയാണ് പൂനെയും . വിലക്ക് നേരിടുന്ന കോച്ച് അൻറോണിയോ ഹബാസ് ഇന്നും ടീമിനൊപ്പം ഉണ്ടാവില്ല . കണക്കുകളിൽ മുന്നിൽ ബ്ലാസ്റ്റേഴ്സ് . നാല് തവണ ഏറ്റുമുട്ടിയതിൽ മൂന്നിലും ജയം . ഒരുജയം പൂനെയ്ക്കും .


രാജ്യത്ത് ഇന്റർനെറ്റ് വിപ്ലവം നടക്കുമ്പോഴും മൊബൈൽ ഇന്റർനെറ്റ് വേഗതയിൽ ഇന്ത്യയുടെ സ്ഥാനം നൂറിനും അപ്പുറത്ത് തുടരുന്നു . സ്പീഡ് ടെസ്റ്റിങ് സോഫ്റ്റ്വെയറായ ഓൿലയുടെ കണക്കനുസരിച്ച് ലോക രാജ്യങ്ങൾക്കിടയിൽ 109 - ാം സ്ഥാനമാണ് മൊബൈൽ ഇന്റർനെറ്റ് വേഗതയുടെ കാര്യത്തിൽ ഇന്ത്യക്കുള്ളത് . എന്നാൽ ഫിക്സഡ് ബ്രോഡ്ബാൻഡ് കണക്ഷൻ സ്പീഡിൽ 67 - ാം സ്ഥാനമുണ്ട് . ഫെബ്രുവരിയിൽ 20.72 എം . ബി . പി . എസ് ആണ് രാജ്യത്തെ ശരാശരി ഫ്കിസഡ് ബ്രോഡ്ബാൻഡ് വേഗത . കഴിഞ്ഞ നവംബറിൽ ഇത് 18.82 എം . ബി ആയിരുന്നു . പുരോഗതിയുണ്ടെങ്കിലും ആഗോള ശരാശരിയായ 42.71നേക്കാൾ വളരെ പിന്നിലാണ് ഇപ്പോഴും . ലോക റാങ്കിൽ 67 - ാം സ്ഥാനം . അയൽരാജ്യങ്ങളായ ശ്രീലങ്ക 82 - ാമതും പാകിസ്ഥാൻ 92 - ാമതും ബംഗ്ലാദേശ് 115 - ാമതുമാണ് . 118 ആണ് നേപ്പാളിന്റെ സ്ഥാനം .


ഹിന്ദുജഗ്രൂപ്പിലെ ഒരു കമ്പനിയുടെ കടം എഴുതി തള്ളാൻ സഹോദരൻമാർ ട്രസ്റ്റ് ദുരുപയോഗിച്ചു എന്ന വിവരം പാരഡൈസ് പേപ്പറിലുണ്ട് . മാരൻ സഹോദരൻമാരുടെ ഉടമസ്ഥതയിലുള്ള ആസ്ട്രോ കമ്പനിയുടെ ഇടപാടുകൾക്കും അപ്പിബിയെ ആശ്രയിച്ചിരുന്നു . ധന ഇടപാട് രേഖയിൽ മാധ്യമസ്ഥാപനമായ എൻഡിടിവിയ്ക്കും മാരൻറെ കമ്പനിയിൽ ഓഹരിയുളളതായി കാണിച്ചിട്ടുണ്ട് . ഹിന്ദുസ്ഥാൻ ടൈംസ് , സീടിവി എന്നീ സ്ഥാപനങ്ങളുടെ പേരും പാരഡൈസ് പേപ്പറുകളിലുണ്ട് . ആപ്പിൾബി , ഏഷ്യാസിറ്റി ട്രസ്റ്റ് എന്നിവയുടെ വിവരം ചോർന്നത് ധനകാര്യ ഇടപാടുകളിൽ രഹസ്യസ്വാഭവത്തിൻറെ കാലം കഴിഞ്ഞു എന്നതിൻറെ തെളിവാണെന്ന് ധനമന്ത്രി അരുൺ ജയ്റ്റ്ലി പ്രതികരിച്ചു . നികുതി സ്വർഗ്ഗങ്ങളിൽ ആരുമറിയാതെ നിക്ഷേപം നടത്താം എന്ന് കരുതുന്നവർക്ക് ഇത് തിരിച്ചടിയാണെന്നും സർക്കാർ ശക്തമായ നടപടിയുമായി മുന്നോട്ടു പോകുമെന്നും ജയ്ര്റ്ലി അറിയിച്ചു . അന്വേഷണം കോൺഗ്രസ് സ്വാഗതം ചെയ്തു അന്വേഷണ പരിധിയിൽ നേരത്തെ തന്നെ ഉൾപ്പെട്ട കമ്പനികളാണ് പാരഡൈസ് പട്ടികയിലുള്ള ചില കമ്പനികളെന്ന് അന്വേഷണസമിതി ചെയർമാനും പ്രത്യക്ഷനികുതി ബോർഡ് അദ്ധ്യക്ഷനുമായി സുശീൽ ചന്ദ്ര അറിയിച്ചു .


ഓസ്ട്രേലിയയിലെ ത്രിരാഷ്ട്ര പരമ്പരയിൽ ഇന്ത്യ എയ്ക്ക് കിരീടം . ഫൈനലിൽ ആതിഥേയരായ ഓസീസിനെ 57 റൺസിന് തകർത്താണ് യുവ ഇന്ത്യ കിരീടം നേടിയത് . ആദ്യം ബാറ്റ് ചെയ്ത ഇന്ത്യ 50 ഓവറിൽ 266 റൺസെടുത്തപ്പോൾ ഓസീസ് 44.5 ഓവറിൽ 209 റൺസിന് പുറത്തായി . സ്കോർ ഇന്ത്യ എ 50 ഓവറിൽ 266/4 , ഓസ്ട്രേലിയ 44.5 ഓവറിൽ 209 ന് ഓൾ ഔട്ട് . അർധസെഞ്ചുറിയുമായി മുന്നിൽ നിന്ന് നയിച്ച മൻദീപ് സിംഗാണ് കളിയിലെ കേമൻ . ടോസ് നേടി ആദ്യം ബാറ്റിംഗിനിറങ്ങിയ ഇന്ത്യയ്ക്ക് തുടക്കത്തിലെ ഓപ്പണർ കരുൺ നായരെ ( 1 ) നഷ്ടമായെങ്കിലും മൻദീപ് സിംഗ് ( 95 ) , ശ്രേയസ് അയ്യർ ( 41 ) , മനീഷ് പാണ്ഡെ ( 61 ) , കേദാർ ജാദവ് ( 25 ) , അക്ഷർ പട്ടേൽ ( 22 നോട്ടൌട്ട് ) എന്നിവരുടെ ബാറ്റിംഗ് മികവ് കരുത്തായി . മലയാളി താരം സഞ്ജു സാംസൺ ബാറ്റിംഗിനിറങ്ങിയില്ല . 265 റൺസ് വിജയലക്ഷ്യം തേടിയിറങ്ങിയ ഓസീസ് നിരയിൽ ക്യാപ്റ്റൻ ഹാൻഡ്സ്കോംബ് ( 43 ) , ബാൻക്രോഫ്റ്റ് ( 34 ) , മാഡിസൺ ( 31 ) , റോസ് ( 34 ) എന്നിവർ പൊരുതി നോക്കിയെങ്കിലും 34 റൺസ് വഴങ്ങി നാലു വിക്കറ്റ് വീഴ്ത്തിയ യുസ്വെന്ദ്ര ചാഹൽ ഇന്ത്യയുടെ രക്ഷകനായി . ഒരുഘട്ടിൽ 168/3 എന്ന നിലയിലായിരുന്ന ഓസീസ് 209ന് ഓൾ ഔട്ടാവുകയായിരുന്നു . ഇന്നത്തെ ജയത്തോടെ എ ടീമുകൾ തമ്മിൽ അവസാനം നടന്ന മൂന്ന് പരമ്പരകളിലും ഇന്ത്യ എ ഓസീസിനെ തോൽപ്പിച്ച് കിരീടം ഉയർത്തി .


ടെലികോം റെഗുലേറ്ററി അതോററ്റിയുടെ താക്കീതോടെ ഫ്രീ ഓഫറായ സമ്മർ സർപ്രൈസ് പിൻവലിച്ചിരിക്കുകയാണ് ജിയോ . സർപ്രൈസ് ഓഫർ നിർത്തലാക്കാനും പ്രൈം അംഗത്വമെടുക്കുന്ന കാലാവധി അവസാനിപ്പിക്കാനുമാണ് ട്രായ് ജിയോയുട് ആവശ്യപ്പെട്ടത് . എന്തായാലും ഓഫർ അവസാനിച്ചതിൽ ഉപയോക്താക്കൾക്ക് നിരാശയുണ്ട് , എന്നാൽ നിരാശ നീളില്ലെന്നാണ് പുതിയ റിപ്പോർട്ട് . മറ്റു ടെലികോം കമ്പനികളെ മറികടക്കാൻ ഞെട്ടിപ്പിക്കുന്ന ഓഫറുകളുമായി വരുന്നുവെന്നാണ് സൂചനകൾ . കുറഞ്ഞ നിരക്കിൽ കൂടുതൽ സേവനങ്ങൾ നൽകി നിയമപരമായി തന്നെ വിപണി പിടിക്കാനുള്ള സൂത്രങ്ങളാണ് ജിയോ ഇപ്പോൾ ആലോചിക്കുന്നത് . വരിക്കാരെ പിടിച്ചുനിർത്തുന്ന പുതിയ താരീഫ് പട്ടിക ഉടൻ തന്നെ പുറത്തുവിടുമെന്നാണ് ജിയോയുടെ ഔദ്യോഗിക വെബ്സൈറ്റിൽ സൂചിപ്പിക്കുന്നത് . " ആകർഷകമായ ഓഫറുകളുമായി പുതിയ താരീഫ് നിരക്കുകൾ ഉടൻ പ്രഖ്യാപിക്കുമെന്ന് " ജിയോ തങ്ങളുടെ സൈറ്റിൽ പറയുന്നത് . സൌജന്യം നിർത്തി കുറഞ്ഞ നിരക്കിൽ കൂടുതൽ സേവനങ്ങൾ നൽകാനായാൽ നിയമപരമായി മറ്റു കമ്പനികൾക്ക് ജിയോയ്ക്കെതിരെ പരാതി നൽകാനാവില്ല . ഇതിലൂടെ വരിക്കാരെ നേടുവനാണ് ജിയോ ശ്രമിക്കുന്നത് . ജിയോ പ്രൈം അംഗത്വമെടുത്ത് 303 രൂപ പാക്ക് ആക്ടിവേറ്റ് ചെയ്യുന്നവർക്ക് മൂന്നു മാസം ഫ്രീ സേവനം നൽകുമെന്നാണ് ജിയോ അറിയിച്ചിരുന്നത് . ഈ ഓഫറാണ് ഇപ്പോൾ വിലക്കിയിരിക്കുന്നത് , ഇതിന് പകരം എന്ത് എന്നതാണ് പുതിയ ചോദ്യം .


ദിലീപിനെ തിരിച്ചെടുത്തതിൽ പ്രതിഷേധിച്ച് താരസംഘടനയായ അമ്മയിൽ നിന്ന് നാല് നടിമാർ രാജിവച്ചിരുന്നു . ആക്രമണത്തെ അതിജീവിച്ച നടിയും രമ്യാ നമ്പീശനും റിമ കല്ലിങ്കലും ഗീതു മോഹൻദാസും ആയിരുന്നു രാജിവച്ചത് . രാജിവച്ചവർക്ക് പിന്തുണയുമായി സാമൂഹ്യ - രാഷ്ട്രീയരംഗത്തെ പ്രമുഖരടക്കമുള്ളവർ രംഗത്തെത്തിയിരുന്നു . നടൻ വിനായകനും സാമൂഹ്യമാധ്യമത്തിൽ പ്രതികരണവുമായി രംഗത്ത് എത്തി . സഹോദരി ധീരമായി മുന്നോട്ട് പോവുക . . . ജനം ഉണ്ട് കൂടെ എന്നാണ് വിനായകൻ പോസ്റ്റ് ചെയ്തിരിക്കുന്നത് . അതേസമയം താരസംഘടനയായ അമ്മയ്ക്കെതിരെ വിമർശനവുമായി രംഗത്ത് എത്തിയിരിക്കുകയാണ് നടിമാരായ പാർവതിയും പദ്മപ്രിയയും . അമ്മ സംഘടയിലേക്ക് മത്സരിക്കാൻ ആഗ്രഹിച്ചിരുന്നുവെന്നും പക്ഷേ പിന്തിരിപ്പിക്കുകയായിരുന്നുവെന്നുമാണ് നടിമാർ പറയുന്നത് . വിദേശയാത്ര ചൂണ്ടിക്കാണ്ടിയാണ് പിന്തിരിപ്പിച്ചത് . ഇപ്പോഴുള്ള ഭാരവാഹികൾ ആരുടെയൊക്കെയോ നോമിനികളാണെന്നും നടിമാർ പറയുന്നു .


യേശുക്രിസ്തുവിൻറെ ആദ്യത്തെ അത്ഭുതകൃത്യമായി വിശ്വാസികൾ വിശ്വസിക്കുന്നതാണ് കാനയിലെ കല്ല്യാണം . ജോണിന്റെ സുവിശേഷത്തിലാണ് ജീസസ് കാനായിലെ കല്യാണത്തിന് വെള്ളം വീഞ്ഞാക്കി മാറ്റിയ ദിവ്യാത്ഭുതത്തെ പറ്റി പരാമർശമുള്ളത് . കാന എന്ന യേശു തൻറെ ആദ്യ അത്ഭുതം കാണിച്ച പ്രദേശം കണ്ടുപിടിച്ചെന്നാണ് പുരാവസ്തു ശാസ്ത്രകാരന്മാരുടെ പുതിയ വാദം . ക്രിസ്തുവും അദ്ദേഹത്തിൻറെ മാതാവും ശിഷ്യരും കാനായിലെ കല്യാണത്തിന് എത്തിയപ്പോൾ വീഞ്ഞ് തീർന്ന് പോയപ്പോഴാണ് യേശു അവിടെ വെള്ളം വീഞ്ഞാക്കിയെന്നാണ് ജോണിന്റെ സുവിശേഷത്തിൽ പരാർശമുള്ളത് . വൈൻ തീർന്നതറിഞ്ഞ് ജീസസ് ജാറുകളിൽ ജലം കൊണ്ട് വരാൻ വേലക്കാരോട് ആവശ്യപ്പെടുകയും അവ ജീസസ് പെട്ടെന്ന് വീഞ്ഞാക്കി മാറ്റുകയുമായിരുന്നു . ഈ പ്രവൃത്തിയിലൂടെയാണ് ജീസസ് തന്റെ ദൈവികത ആദ്യമായി വെളിപ്പെടുത്തിയിരുന്നതെന്നും ജോൺ തൻറെ സുവിശേഷത്തിലൂടെ വെളിപ്പെടുത്തുന്നു . നോർത്തേൺ ഇസ്രയേലിലുള്ള ടൌണായ കാർഫർ കാനയിലെ വെഡിങ് ചർച്ച് നിലകൊള്ളുന്ന സ്ഥലത്ത് വച്ചാണ് ജീസസ് ഈ അത്ഭുതപ്രവർത്തി നിർവഹിച്ചിരുന്നതെന്നായിരുന്നു നൂറ്റാണ്ടുകളോളം വിശ്വാസികൾ കണക്കാക്കി ആരാധിച്ചിരുന്നത് . എന്നാൽ ഈ അത്ഭുത പ്രവൃത്തി നടത്തിയ യഥാർത്ഥ സ്ഥലത്തെ കുറിച്ച് വ്യത്യസ്തമായ അഭിപ്രായങ്ങളും നിലനിന്നിരുന്നു . ഈ വെഡിങ് ചർച്ചിൽ നിന്നും അഞ്ച് മൈൽ കൂടി വടക്ക് മാറിയുള്ള മലമ്പ്രദേശമാണ് ബൈബിൾ കാലഘട്ടത്തിലെ യഥാർത്ഥ കാനയെന്നാണ് ഇപ്പോൾ പുരാവസ്തുഗവേഷകർ നിഗമനത്തിലെത്തിയിരിക്കുന്നത് . ബിസി 323 - നും എഡി 324 - നും ഇടയിൽ നിലനിന്നിരുന്ന യഹൂദഗ്രാമമായ ഖിർബെറ്റ് ഖാനി നിലനിന്ന പ്രദേശമാണിതെന്നും കണക്ക് കൂട്ടലുണ്ട് . ഇതാണ് അത്ഭുതപ്രവൃത്തി നടന്നതെന്നതിന് ഉപോൽബലകമായി നിരവധി തെളിവുകളും പുരാവസ്തുഗവേഷകർ നിരത്തുന്നുണ്ട് . ക്രിസ്തുമതാരാധനക്കായി ഉപയോഗിച്ചിരുന്ന നിരവധി തുരങ്കങ്ങളുടെ ശൃംഖലകൾ ഇവിടെ നിന്നും ഖനനത്തിലൂടെ കണ്ടെത്തിയിട്ടുണ്ട് . ഇതിലൂടെ ഇവിടെ നിന്നും നിരവധി കുരിശുകളും ലോർഡ് ജീസസ് എന്നതിന്റെ ഗ്രീക്ക് പ്രയോഗമായ കൈറെ ലെസൌ എന്ന പരാമർശങ്ങളടങ്ങിയ വസ്തുക്കളും കണ്ടെത്തിയിട്ടുണ്ട് . ഇതിന് പുറമെ ഇവിടെ ഒരു അൽത്താര നിലനിന്നതിന്റെ തിരുശേഷിപ്പുകളും ഖനനത്തിലൂടെ കണ്ടെത്തിയിട്ടുണ്ട് . ഇവിടെ നിന്നും കണ്ടെത്തിയ കല്ലു കൊണ്ട് നിർമ്മിതമായ പാത്രങ്ങൾക്കും ജാറുകൾക്കും മേൽ വെള്ളത്തെ വീഞ്ഞാക്കിയ മാറ്റിയ അത്ഭുത പ്രവൃത്തി ചിത്രീകരിച്ചിട്ടുമുണ്ട് . കാനായിലെ ദിവ്യാത്ഭുതം നടത്തിയതായി കരുതാവുന്ന മറ്റ് മൂന്ന് സൈറ്റുകളും ഇവിടെയുണ്ടെന്നാണ് ഖനനത്തിന് നേതൃത്വം നൽകുന്ന ഡോ . ടോം മാക് കൊളൌഗ് പറയുന്നത് . എന്നാൽ ഖിർബെറ്റ് ഖാനയിൽ നിന്നും കണ്ടെത്തിയത്ര ശക്തമായ തെളിവുകൾ ഇവിടെ നിന്നൊന്നും ലഭിച്ചിട്ടില്ലെന്നും അക്കാരണത്താൽ ഖിർബെറ്റ് ഖാന തന്നെയാണ് കാനായിലെ കല്യാണത്തിന് ജീസസ് വെള്ളം വീഞ്ഞാക്കി മാറ്റിയ സ്ഥലമെന്ന് വിശ്വസിക്കാമെന്നും അദ്ദേഹം സമർത്ഥിക്കുന്നു .


മാസങ്ങൾ നീണ്ട അഭ്യൂഹങ്ങൾക്കൊടുവിൽ ഫ്രോഫോട്ടോ കമ്പനി ഏറ്റവും പുതിയ എ1 ഫ്ലാഷ് ഔദ്യോഗികമായി പ്രഖ്യാപിച്ചു . ഒരു സ്പീഡ്ലൈറ്റിന്റെ അത്രയും മാത്രം വലുപ്പമുളള ശക്തിയേറിയ പ്രോഫോട്ടോ എ1 ഫ്ലാഷ് ക്യാമറയോടൊപ്പവും അല്ലാതെയും ഉപയോഗിക്കാം . ലോകത്തെ ഏറ്റവും കുഞ്ഞൻ സ്റ്റുഡിയോ ലൈറ്റ് എന്നാണ് കമ്പനി ഫ്ലാഷിനെ കുറിച്ച് അവകാശപ്പെടുന്നത് . പരമ്പരാഗതമായ ചതുരാകൃതിയിൽ അല്ലാതെ വട്ടത്തിലാണ് ഫ്ലാഷ് ഒരുക്കിയിരിക്കുന്നത് . വലിയ എൽഇഡി ഡിസ്പ്ലെ , ഫ്ളാഷിന്റെ മുമ്പിൽ ഘടിപ്പിക്കാവുന്ന ലിഥിയം ലോൺ ബാറ്ററി , എൽഇഡി മോഡലിങ് ലൈറ്റ് എന്നിവ ഫ്ലാഷിന്റെ പ്രത്യേകതയാണ് . എൽഇഡി മോഡലിങ് ലൈറ്റ് മുഴുവൻ സമയം വെളിച്ചം ഒരുക്കുമ്പോൾ ബാറ്ററി 350 ഫുൾ പവറ് ഫ്ലാഷാണ് പുറത്തുവിടുക . കൂടിയ എനർജി ഔട്ട്പുട്ട് 76 വാട്ട്സാണ് . ഹൈ സ്പീഡ് സിങ് , റിമോട്ട് ഉപയോഗിച്ച് ട്രിഗർ ചെയ്യാനുളള സൌകര്യവും ഉളള ഫ്ലാഷിന് ബാറ്ററി അടക്കം 560 ഗ്രാമാണുളളത് . നിലവിൽ കനോൺ , നിക്കോൺ ക്യാമറകളിൽ മാത്രമാണ് എ1 ഫ്ലാഷ് ഉപയോഗിക്കാൻ പറ്റുക . പ്രോഫോട്ടോ എയർ റിമോട്ട് ടിടിഎലിന്റെ ( Profoto Air Remote TTL ) സഹായത്തോടെ സോണി , ഒളിമ്പ്യസ് ക്യാമറകളിൽ ഓഫ് ക്യാമറ ഫ്ലാഷായി എ1 ഉപയോഗിക്കാൻ സാധിക്കും . പ്രീ ബുക്കിങ് ആരംഭിച്ച ഫ്ലാഷിന് 995 ( ഏകദേശം 64,000 രൂപ ) ഡോളറാണ് വില . ഇന്ത്യയിൽ ഫ്ലാഷ് എത്താൻ ഇനിയും കാത്തിരിക്കേണ്ടി വരും . ജർമനിയിലും നോർത്ത് യൂറോപ്പിലുമാണ് ആദ്യം ലഭ്യമാകുക . പിന്നാലെ ഏഷ്യൻ രാജ്യങ്ങളിലുമെത്തും .


തനിക്ക് സംഭവിച്ച ഒരു വൻ ചമ്മലിന്റെ കഥ പറയുകയാണ് യുവതാരം ടൊവീനോ തോമസ് . ഈ സംഭവത്തെക്കുറിച്ച് ആരാധകൻ വരച്ച് നൽകിയ ഒരു കാർട്ടൂണും ടൊവീനോ ഇൻസ്റ്റ ഗ്രാമിൽ പങ്ക് വച്ചിട്ടുണ്ട് . കഥ ഇങ്ങനെ , ഒരിക്കൽ ദുൽഖർ സൽമാനും താനും എയർപോർട്ടിൽ നിൽക്കുകയായിരുന്നു . പെട്ടെന്നാണ് ഒരു മുതിർന്ന സ്ത്രീ ഓടി വരുന്നത് കണ്ടത് . ദുൽഖറിനെയും മറികടന്ന് തന്റെ അടുത്തേയ്ക്ക് ഓടി വന്ന ആരാധികയെ കണ്ടപ്പോൾ ടൊവീനോയ്ക്ക് ആവേശവും സന്തോഷവും തോന്നിയെത്രേ . എന്നാൽ ഓടിവന്ന ആരാധിക കെട്ടിപ്പിടിച്ചിട്ട് വിളിച്ചത് ഇങ്ങനെ മോനെ ഉണ്ണിമുകുന്ദാ . . കാറ്റ് പോയ ബലൂൺ പോലെയായി താൻ എന്ന് ചമ്മലോടെ ടൊവീനോ സംഭവം പങ്ക് വയ്ക്കുന്നു . ഒരു ചാനൽ അഭിമുഖത്തിൽ ടൊവീനോ പറഞ്ഞ ഇക്കാര്യം കാർട്ടൂണാക്കി വരച്ച് നൽകിയിരിക്കുകയാണ് ഒരു ആരാധകൻ . ഷമിൽ എന്ന ആർട്ടിസ്റ്റ് വരച്ച കാർട്ടൂൺ ' അതും വരച്ചോ ? ' എന്ന ചോദ്യത്തിന്റെ അടിക്കുറിപ്പോടെയാണ് താരം ഇൻസ്റ്റ ഗ്രാമിൽ പങ്ക് വച്ചിരിക്കുന്നത് . ആളുകൾ തിരിച്ചറിയുന്നതും കെട്ടിപ്പിടിക്കുന്നതും ആദ്യത്തെ അനുഭവമല്ല . എന്നാൽ ഇങ്ങനെയൊരു വിളിയും കെട്ടിപ്പിടുത്തവും ആദ്യമായിട്ടായിരിക്കുമെന്നാണ് ടൊവീനോയുടെ വെളിപ്പെടുത്തൽ .


ലണ്ടനിൽ ഓൺലൈൻ ടാക്സി സേവനദാതാക്കളായ ഊബറിന്റെ ലൈസൻസ് റദ്ദാക്കി . സെപ്റ്റംബർ 30 വരെ മാത്രമാണ് ഊബറിന് ലൈസൻസോടെ നിരത്തിൽ ഇറങ്ങാൻ കഴിയു എന്ന് ഗതാഗത മന്ത്രാലയം അറിയിച്ചു . പൊതുസമൂഹത്തിന്റെ സുരക്ഷ പരിഗണിച്ചാണ് നടപടിയെന്നാണ് ലണ്ടൻ ഗതാഗത വിഭാഗത്തിന്റെ വിശദീകരണം . സർക്കാരിന്റെ തീരുമാനത്തിനെതിരെ 21 ദിവസത്തിനകം ഊബറിന് അപ്പീൽ നൽകാൻ സാധിക്കും . എന്നാൽ ഊബർ പ്രതികരണം നടത്തിയിട്ടില്ല . ഊബർ ഹർജി നൽകിയാൽ ഇത് പരിഗണിക്കുന്ന കാലയളവിൽ ഊബറിന് നിരത്തിൽ തുടരാനാകുമോ എന്ന് വ്യക്തമല്ല . ജോലി നിബന്ധന സംബന്ധിച്ച് പരമ്പരാഗത കറുത്തവർഗക്കാരായ ടാക്സി ഡ്രൈവർമാരും യൂണിയനുകളും ഊബറിനെതിരെ രംഗത്ത് വന്നിരുന്നു . ഉപഭോക്താക്കളുടെ സുരക്ഷയിൽ ആശങ്ക ഉയർന്നതിനെ തുടർന്ന് ഡെൻമാർക്കിലും ഹംങ്കറിയിലും അടക്കം നിരവധി ഇടങ്ങളിൽ ഊബർ ആപ്പ് നിർത്തലാക്കിയിരുന്നു . ലണ്ടനിൽ ഊബറിന് ലൈസൻസ് റദ്ദാക്കാനുളള തീരുമാനത്തെ അംഗീകരിക്കുന്നതായി മേയർ സാദിഖ് ഖാൻ വ്യക്തമാക്കി . സർക്കാർ പ്രതീക്ഷിക്കുന്ന നിലവാരത്തിലും ജനങ്ങളുടെ സുരക്ഷയ്ക്കും മുൻഗണന നൽകി വേണം എല്ലാ കമ്പനികളും പ്രവർത്തിക്കാനെന്ന് അദ്ദേഹം പ്രതികരിച്ചു .


കള്ളപ്പണ വേട്ടയുടെ ഭാഗമായി ബിനാമി സ്വത്തുക്കൾ കൈവശം വച്ചിരിക്കുന്നവർക്കെതിരെയും ആദായനികുതി വകുപ്പ് നടപടികൾ ശക്തമാക്കുന്നു . ഇതിന്റെ ഭാഗമായി ബിനാമി സ്വത്തുക്കൾ കൈവശം വച്ചിരിക്കുന്നവരെന്ന് സംശയിക്കുന്ന അമ്പതിനായിരത്തോളം പേർക്ക് ആദായനികുതി വകുപ്പ് നോട്ടീസ് നൽകി . മ്യൂച്ചൽ ഫണ്ട് നിക്ഷേപങ്ങളിൽ നോമിനിയായി പേരു ചേർക്കപ്പെട്ടവർ , ആദായനികുതി റിട്ടേൺ സമർപ്പിക്കാത്ത അതിസമ്പന്നരുടെ ഭാര്യമാർ , അവസാന വർഷങ്ങളിൽ റിയൽ എസ്റ്റേറ്റ് ഇടപാടുകൾ നടത്തിയ പ്രവാസികൾ , നോട്ട് നിരോധിച്ച സമയത്ത് ഒരു ലക്ഷത്തിലധികം രൂപ നിക്ഷേപിച്ചവർ തുടങ്ങിയവർക്കാണ് ആദായനികുതി വകുപ്പ് നോട്ടീസ് അയച്ചിരിക്കുന്നത് . കത്വയിലെ മൃഗീയത ; ദീപികയ്ക്കും ജല്ലയ്ക്കും രാജ്യത്തിന്റെ സല്യൂട്ട് ! ! ജീവൻ പണയപ്പെടുത്തിയ പോരാട്ടം റഷീദിനും കുടുംബത്തിനും കണ്ണീരിൽ കുതിർന്ന യാത്രാമൊഴി ! കബറടക്കത്തിന് പിന്നാലെ ഫായിസിന്റെ മരണവാർത്തയും


ഈ വർഷത്തെ അവസാന വായ്പാ നയം റിസർവ് ബാങ്ക് പ്രഖ്യാപിച്ചു . പ്രതീക്ഷിക്കപ്പെട്ടത് പോലെ പലിശ നിരക്കുകളിൽ മാറ്റം വരുത്തിയിട്ടില്ല . വാണിജ്യ ബാങ്കുകൾ റിസർവ് ബാങ്കിൽ നിന്നെടുക്കുന്ന വായ്പകൾക്കുള്ള പലിശ നിരക്കായ റിപ്പോ നിരക്ക് ആറ് ശതമാനയും റിവേഴ്സ് റിപ്പോ നിരക്ക് 5.75 ശതമാനമായും തുടരും . ഇന്നലെ ആരംഭിച്ച റിസർവ് ബാങ്ക് അവലോകന സമിതി യോഗം വായ്പാ നിരക്കുകളിൽ മാറ്റം വരുത്തേണ്ടെന്ന തീരുമാനത്തിലാണ് എത്തിച്ചേർന്നത് . പണപ്പെരുപ്പവും അന്താരാഷ്ട്ര വിപണിയിലെ എണ്ണ വില വർദ്ധനവും കണക്കിലെടുത്ത് തൽക്കാലം നിരക്കുകളിൽ മാറ്റം വരില്ലെന്ന് തന്നെയാണ് സാമ്പത്തിക രംഗത്തുള്ളവർ പ്രതീക്ഷിച്ചിരുന്നത് . അമേരിക്കൻ ഫെഡറൽ റിസർവ് ഈ മാസം വായ്പാ നിരക്ക് കൂട്ടിയേക്കുമെന്നും പ്രതീക്ഷിക്കപ്പെടുന്നുണ്ട് . വായ്പാ നിരക്ക് കുറയ്ക്കണമെന്ന കടുത്ത സമ്മർദ്ദം സർക്കാറിൽ റിസർവ് ബാങ്കിനുണ്ടായിരുന്നു . എന്നാൽ ഇതിന് വഴങ്ങേണ്ടെന്ന നിലപാടാണ് റിസർവ് സ്വീകരിച്ചത് .


ബിഗ് ബോസിലെ പെരുമാറ്റത്തിന്റെ പേരിൽ ഇതിനോടകം തന്നെ ശ്രീലക്ഷ്മിയേയും അവരുടെ അമ്മയേയും അപമാനിക്കുന്ന നിരവധി കമന്റുകൾ ആണ് ബിഗ് ബോസിന്റെ ഫേസ്ബുക്ക് , വാട്സാപ്പ് ഗ്രൂപ്പുകളിലെ വ്യാജ അക്കൌണ്ടുകളിൽ നിന്ന് പ്രചരിക്കുന്നത് . എന്താണ് ശ്രീലക്ഷ്മി ചെയ്ത തെറ്റ് ? ബിഗ് ബോസ് ഹൌസിൽ ആരും എത്തിയത് ആരുടേയും കുടുംബ മഹിമ കൊണ്ടല്ല . അവർ അത്യാവശ്യം അറിയപ്പെടുന്ന സെലിബ്രിറ്റികൾ ആയത് കൊണ്ട് മാത്രമാണ് പിന്നെ എന്തുകൊണ്ട് ശ്രീലക്ഷ്മിയോട് മാത്രം ഹൌസ് മേറ്റ്സ് ഇടക്കിടെ അവളുടെ അച്ഛന്റെ പേര് കാത്ത് സൂക്ഷിക്കണം എന്ന് പറയുന്നു . ശ്രീ . ജഗതി ശ്രീകുമാറിന്റെ മകളാണ് ചലച്ചിത്ര താരം കൂടിയായ ശ്രീലക്ഷ്മി എന്നത് അദ്ദേഹം വെളിപ്പെടുത്തിയ ശേഷമാണ് പലരും അറിയുന്നത് . ബിഗ് ബോസ് ഹൌസിൽ ഉള്ള ഏതൊരു മത്സരാർത്ഥിയെക്കാളും വർഷങ്ങളായി ഇതിന്റെ പേരിൽ സമൂഹത്തോട് മുഴുവൻ എത്ര പൊരുതിയിട്ടാവും ശ്രീലക്ഷ്മി എന്ന വ്യക്തി ഇന്ന് കാണുന്ന നിലയിൽ എത്തിയത് . ഇത്രയും കാലവും അദ്ദേഹത്തിന്റെ നല്ല പേരിന് യാതൊരു കളങ്കവും ഏൽപ്പിക്കാതെ ഒതുങ്ങി ജീവിച്ച് ഇന്ന് ഇൻഡസ്ട്രിയിൽ സ്വന്തമായി ഒരു ഐഡന്റിറ്റി സൃഷ്ടിച്ച ശ്രീലക്ഷ്മിയോട് ഈ കാര്യം ഹൌസിൽ എന്തുകൊണ്ട് മറ്റുള്ളവർ വീണ്ടും ഓർമപ്പെടുത്തുന്നു . അനൂപ് ഈ കാര്യം നേരിട്ട് പറയുന്നത് പ്രേക്ഷകർ കണ്ടതാണ് മലയാളികൾ “ഏറ്റവും വെറുക്കുന്നു” എന്ന് അനൂപ് വിശ്വസിക്കുന്ന രഞ്ജിനിയോടോ ശ്വേതയോടോ ശ്രീലക്ഷ്മി ഇടപെടുന്നത് ശ്രീലക്ഷ്മിയുടെ അന്തസ്സിന് ചേർന്നതല്ല എന്നാണ് അനൂപിന്റെ പക്ഷം . ഇതേ വ്യക്തി തന്നെ രഞ്ജിനി മലയാളികൾ “കാർക്കിച്ചു ” തുപ്പിയ വ്യക്തി ആണെന്നും ശ്വേത മോശക്കാരി ആണെന്നും പറഞ്ഞത് പ്രേക്ഷകർ കേട്ടതാണ് . രഞ്ജിനിയോ ശ്വേതയെയോ മലയാളികൾ എങ്ങനെ കാണുന്നു എന്നത് തീരുമാനിക്കുന്നത് അനൂപാണോ അതോ മലയാളി പ്രേക്ഷകരോ ? ശരിയാണ് രഞ്ജിനി ഹരിദാസിന്റെ തൻറേടത്തോടെ തുടക്കം മുതൽ തന്നെ വിമർശിച്ച മലയാളി തന്നെയാണ് അവരെ ഇത്രയും പിന്തുണ നൽകി ഇവിടെ വരെ എത്തിച്ചത് . ശ്വേതയുടെ കാര്യവും സമാനമാണ് കാമസൂത്ര പരസ്യത്തിൽ അഭിനയിച്ച് ഏറെ വിമർശനം നേരിട്ട ശ്വേതയാണ് മികച്ച നടിക്കുള്ള സംസ്ഥാന അവാർഡ് നേടി മലയാളികളുടെ മനസ്സിൽ ഒരിടം നേടിയത് . എന്തുകൊണ്ടാണ് അച്ഛന്റെ പേര് കാത്ത് സൂക്ഷിക്കണം എന്ന പേരിൽ ശ്രീലക്ഷ്മി മാത്രം വേട്ടയാടപ്പെടുന്നത് ? കേരളത്തിൽ വളരെ പ്രശസ്തനായ ഒരു മോട്ടിവേഷനൽ സ്പീക്കർ കൂടി ആയ ശ്രീ മാണിയുടെ മകളാണ് മറ്റൊരു മത്സരാർത്ഥി ആയ പേളി . ഷോയുടെ തുടക്കം മുതൽ തന്നെ അമ്മയുടെ “ചെല്ലക്കുട്ടി” പെഴ്സോണയാണ് അവർ കാണിച്ചത് . പലപ്പോഴും റൂമിൽ നിസാര കാര്യങ്ങളുടെ പേരിൽ പേളി പൊട്ടിക്കരയുമ്പോൾ മോട്ടിവേഷണൽ സ്പീക്കർ ആയ പിതാവിന്റെ പേര് കളങ്കപ്പെടുത്തുന്ന കാര്യം ആരെങ്കിലും അവരെ ഓർമപ്പെടുത്തിയോ ? പിന്നെ എന്തുകൊണ്ടാണ് ശ്രീലക്ഷ്മിക്ക് മാത്രം ഇത് ബാധകമാകുന്നത് ? എന്ത് കൊണ്ടും ഈ ചെറിയ പ്രായത്തിൽ ഇത്രയും നല്ല നിലയിൽ എത്തി ബിഗ് ബോസിൽ എത്തിയ ആളാണ് ശ്രീലക്ഷ്മി ഹൌസിൽ എങ്ങനെ പെരുമാറണം എന്ന് അവർ ആണ് നിശ്ചയിക്കുന്നത് . അതിന്റെ പേരിൽ വ്യക്തിപരമായി അപമാനിക്കുന്ന തരത്തിൽ കമന്റ് ചെയ്യാൻ ആർക്കും അവകാശമില്ല . എല്ലാത്തിനും ഒടുവിൽ ബിഗ് ബോസ് ഒരു ഗെയിം മാത്രമാണ് അവിടെ എല്ലാവരും ഒരു പക്ഷേ പെരുമാറുന്നതും കൂട്ടു കൂടുന്നതും ഗെയിം ജയിക്കണം എന്ന ഉദ്ദേശ്യത്തോടെയാണ് . മറ്റൊരു മത്സരാർത്ഥി ആവശ്യപ്പെടുന്ന രീതിയിൽ പെരുമാറാൻ ആർക്കും കഴിയില്ല . മികച്ച ഗെയിം പുറത്തെടുത്തു ജയിക്കുന്ന ആളുകളെ കണ്ടെത്താൻ ആണ് പ്രേക്ഷകർ മത്സരിക്കേണ്ടത് . യഥാർത്ഥ ജീവിതവുമായി ഇതിനെ കൂടി കുഴയ്ക്കരുത് . ഈയാഴ്ച തന്റെ നിലപാട് വ്യക്തമാക്കി വളരെ ശക്തമായി ഗെയിമിൽ തിരികെ വന്ന ശ്രീലക്ഷ്മിക്ക് അഭിനന്ദനങ്ങൾ .


എന്നാൽ പൊതുവെ ശാന്തപ്രകൃതക്കാരനായ പൂജാര അതിൽ ചേരാൻ അൽപം മടിച്ചുനിന്നപ്പോൾ യുവതാരം റിഷഭ് പന്ത് നിർബന്ധപൂർവം പൂജാരയോട് നൃത്തം ചെയ്യാൻ ആവശ്യപ്പെട്ടു . പിന്നീട് എങ്ങനെയാണ് ചെയ്യേണ്ടതെന്ന് പൂജാരയുടെ കൈപിടിച്ച് കാണിച്ചുകൊടുക്കുകയും ചെയ്തു . മത്സരശേഷം നടത്തിയ വാർത്താസമ്മേളനത്തിൽ മാധ്യമപ്രവർത്തർ ഡാൻസിനെ്കുറിച്ച് ചോദിച്ചപ്പോൾ കോലിയുടെ പ്രതികരണം രസകരമായിരുന്നു . അത്തരമൊരു പരിപാടിയെക്കുറിച്ച് ആലോചിച്ചിരുന്നില്ല . അപ്രതീക്ഷിതമായിു റിഷഭ് പന്താണ് അത് തുടങ്ങിവെച്ചത് . പിന്നെ എല്ലാവരും അത് ഏറ്റുപിടിച്ചു . പൂജാരയുടെ ഡാൻസിനെ്ക്കുറിച്ചുള്ള ചോദ്യത്തിന് പൂജാരയുടെ ബാറ്റിംഗ് പോലെയാണ് അദ്ദേഹത്തിന്റെ ഡാൻസും . ഡാൻസ് കളിക്കുമ്പോൾ കൈയോ കാലോ ഇളകാറില്ല . പൂജാരയെ ചില ഡാൻസ് സ്റ്റെപ്പുകൾ പഠിപ്പിക്കുകയായിരുന്നു പന്തെന്ന് കോച്ച് രവി ശാസ്ത്രിയും പ്രതികരിച്ചു .


ഇനി ജീവിതത്തിൽ വിവാഹമുണ്ടാകില്ലെന്ന് നടി ചാർമിള . തനിക്ക് നല്ല ദാമ്പത്യം വിധിച്ചിട്ടില്ലെന്നും ചാർമിള പറഞ്ഞു . സിനിമാ ജീവിതത്തിനിടെയുണ്ടായ ഒരു തിക്താനുഭവത്തെ കുറിച്ചും ചാർമിള മഴവിൽ മനോരമയുടെ ഒരു പ്രോഗ്രാമിൽ വെളിപ്പെടുത്തി . ചെറിയ പ്രായത്തിൽ അഭിനയിക്കാൻ വന്ന സമയത്ത് ഈ മേഖലയിൽ നിന്ന് ഒരു മോശം അനുഭവവും ഉണ്ടായിരുന്നില്ല . എന്നാൽ നാൽപത്തിരണ്ടു വയസുള്ള ഈ പ്രായത്തിൽ ഒരു മോശം അനുഭവമുണ്ടായി . മൂന്നു യുവാക്കൾ സിനിമയെക്കുറിച്ചു സംസാരിച്ച് അഡ്വാൻസ് ഒക്കെ നൽകിപ്പോയി . ഇരുപത്തിരണ്ടോ ഇരുപത്തിമൂന്നോ പ്രായമുള്ളവർ . കോഴിക്കോട് ഷൂട്ടിങ്ങിനു പോയശേഷമാണ് അവരുടെ മനസിൽ മറ്റു പലതുമുണ്ടായിരുന്നെന്നു തിരിച്ചറിഞ്ഞത് . ഇങ്ങനെയാണെങ്കിൽ ഞാൻ അഭിനയിക്കില്ലെന്നു പറഞ്ഞ് തിരിച്ചുവന്നു . ഇനി പ്രഫഷണൽ ആയവർക്കൊപ്പം മാത്രമേ അഭിനയിക്കൂ എന്നു തീരുമാനിച്ചു - ചാർമിള പറഞ്ഞു .


ലോകത്തിലെ ഒന്നാം നമ്പർ ടെക്നോളജി ബുദ്ധിയെന്നാണ് ഫേസ്ബുക്ക് സ്ഥാപകൻ മാർക്ക് സുക്കർബർഗിനെ വിശേഷിപ്പിക്കുന്നത് . പഠിക്കുന്ന സ്ഥാപനത്തിൻറെ ലോഗിനുകൾ ഹാക്ക് ചെയ്താണ് മാർക്കിൻറെ ടെക് ജീവിതം തന്നെ ആരംഭിച്ചത് എന്നത് പരസ്യമായ രഹസ്യമാണ് . എന്നാൽ ഒടുവിൽ മാർക്കിനെയും ടെക് ലോകത്തെ ഹാക്കർമാർ വെറുതെ വിട്ടില്ലെന്നാണ് വാർത്തകൾ . ഫേസ്ബുക്ക് സ്ഥാപകൻ മാർക്ക് സുക്കർബർഗിൻറെ ട്വിറ്റർ , പിൻട്രെസ്റ്റ് അക്കൌണ്ടുകൾ ഹാക്ക് ചെയ്തു ഹാക്കർമാർ . ഇത് കൂടാതെ ഇതിൽ ഓവർ മൈ ടീം എന്ന ഹാക്കർ സംഘം തങ്ങളുടെ സന്ദേശവും പോസ്റ്റ് ചെയ്തു . ഈ സംഘത്തിൻറെ ട്വിറ്റർ അക്കൌണ്ടിൽ ഏതാണ്ട് 40,000 ഫോളോവർസ് ഉണ്ട് . അക്കൌണ്ട് തിരിച്ചുതരണമെങ്കിൽ തങ്ങളുമായി ബന്ധപ്പെടണം എന്ന് മാർക്കിനും സംഘത്തിനോടും പറഞ്ഞായിരുന്നു ഇവരുടെ സന്ദേശം . 2012 മുതൽ മാർക്ക് സുക്കർബർഗ് ട്വിറ്ററിൽ സജീവമാണ് . അതേ സമയം തന്നെ ഫോട്ടോഷെയറിംഗ് സൈറ്റായ പിൻട്രെസ്റ്റ് അക്കൌണ്ടും ഹാക്കർമാർ ഹാക്ക് ചെയ്തത് . ഇതോടൊപ്പം മാർക്ക് സുക്കർബർഗിൻറെ ഇൻസ്റ്റഗ്രാം അക്കൌണ്ടും ഹാക്ക് ചെയ്യാനും ശ്രമം നടന്നു എന്ന് ഫേസ്ബുക്ക് സെക്യൂരിറ്റി വിഭാഗം വെളിപ്പെടുത്തിയിട്ടുണ്ട് . ലോകത്തിലെ ഏറ്റവും വലിയ സോഷ്യൽ മീഡിയ അധിപന് എതിരെയുള്ള സൈബർ ആക്രമണം ആസൂത്രിതമാണോ എന്ന് സംശയിക്കുന്നതായി ഫേസ്ബുക്ക് സൈബർ സെക്യൂരിറ്റി വിഭാഗം സംശയം പ്രകടിപ്പിച്ചിട്ടുണ്ട് . എന്നാൽ താൽകാലികമായി ബ്ലാക്ക്ഔട്ടായ സുക്കർബർഗിൻറെ ട്വിറ്റർ അക്കൌണ്ട് ഇപ്പോൾ തിരിച്ചു വന്നിട്ടുണ്ട് .


സഞ്ജയ് ലീലാ ബൻസാലി ചിത്രം പദ്മാവത് ബോക്സ് ഓഫീസിൽ വൻ ഹിറ്റായി പ്രദർശനം തുടരുന്നതിനിടെ ചിത്രത്തെ അഭിനന്ദിച്ച് ഷാരൂഖ് ഖാൻ രംഗത്ത് . ചിത്രത്തിലെ കേന്ദ്രകഥാപാത്രങ്ങളിലൊന്നായ അലാവുദ്ദീൻ ഖിൽജിയായെത്തിയ റൺവീറിന്റെ അഭിനയത്തെയാണ് ഷാരൂഖ് പ്രശംസിച്ചത് . റൺവീർ സിംഗ് തനിക്ക് ഇപ്പോൾ അലാവുദ്ദീമൻ ഖിൽജിയാണ് എന്നായിരുന്നു ഷാരൂഖിന്റെ വാക്കുകൾ . ട്വിറ്ററിൽ ആരാധകരുടെ ചോദ്യങ്ങൾക്ക് മറുപടി നൽകുന്നതിനിടയിലാണ് പദ്മാവത് കണ്ടോ എന്ന ചോദ്യം വന്നത് . രൺവീർ സിംഗ് തന്നെയായിരുന്നു ചോദ്യത്തിന് പിന്നിൽ . എനിക്ക് നിങ്ങളെ പെട്ടന്ന് തിരിച്ചറിയാൻ കഴിഞ്ഞില്ല , ഇപ്പോൾ എനിക്ക് നിങ്ങൾ അലാവുദ്ദീൻ ഖിൽജിയാണ് . വളരെ നല്ല ചിത്രമാണ് . കണ്ടു , ഇഷ്ടപ്പെട്ടു ഷാരൂഖ് ട്വീറ്റ് ചെയ്തു . 2016 ൽ പുറത്തിറങ്ങിയ ജബ് ഹാരി മെറ്റ് സേജൽ ആണ് ഷാരൂഖിന്റെ ഒടുവിൽ പുറത്തിറങ്ങിയ ചിത്രം . നിലവിൽ ആനന്ദ് എൽ റായി സംവിധാനം ചെയ്യുന്ന സീറോയിൽ അഭിനയിക്കുകയാണ് ഷാരൂഖ് .


കഴിഞ്ഞ മൂന്ന് ദിവസമായി രൂപയുടെ മൂല്യത്തിൽ വൻ കുതിപ്പാണ് വിനിമയ വിപണിയിൽ രേഖപ്പെടുത്തുന്നത് . ഇന്ന് രാവിലെ രൂപയുടെ മൂല്യത്തിൽ 50 പൈസയുടെ വർദ്ധനവാണുണ്ടായത് . ഒടുവിൽ വിവരം ലഭിക്കുമ്പോൾ ഡോളറിനെതിരെ രൂപയുടെ മൂല്യം 70.05 എന്ന ഉയർന്ന നിലയിലാണ് . അന്താരാഷ്ട്ര വിപണിയിൽ ക്രൂഡ് ഓയിൽ വിലയിൽ വൻ ഇടിവ് രേഖപ്പെടുത്തുന്നതാണ് ഇന്ത്യൻ നാണയത്തിൻറെ മൂല്യമുയരാൻ പ്രധാന കാരണം . ബാരലിന് 56.66 ഡോളറാണ് ഇന്നത്തെ ക്രൂഡ് ഓയിൽ നിരക്ക് . 14 മാസത്തെ ഏറ്റവും താഴ്ന്ന ക്രൂഡ് ഓയിൽ നിരക്കാണിത് . വിദേശ നാണ്യ വരവ് കൂടിയതും , കയറ്റുമതി മേഖലയുമായി ബന്ധപ്പെട്ടവർ അമേരിക്കൻ ഡോളർ വിറ്റഴിക്കുന്നതും , പുതിയ യുഎസ് ഫെഡറൽ റിസർവ് നയവുമാണ് ഇന്ത്യൻ നാണയത്തിൻറെ മൂല്യമുയരാൻ സഹായിച്ച മറ്റ് പ്രധാന ഘടകങ്ങൾ . ഇന്ത്യൻ ഓഹരി വിപണിയും ഇന്ന് നേട്ടത്തിലാണ് .


ഇന്ത്യൻ ക്രിക്കറ്റ് ടീമിന്റെ പരിശീലക സ്ഥാനം രാജിവെച്ച അനിൽ കുംബ്ലെയുടെ പിൻഗാമിയാകാൻ ഏറ്റവും സാധ്യതയുളളയാളാണ് വീരേന്ദർ സെവാഗ് . അതുകൊണ്ടുതന്നെ അനിൽ കുംബ്ലെ - വിരാട് കോലി പോരിൽ സെവാഗ് എന്ത് നിലപാടായിരിക്കും സ്വീകരിക്കുക എന്നത് ആരാധകർ ഉറ്റുനോക്കുന്ന കാര്യവും . ഒടുവിൽ സെവാഗ് തന്റെ ഇൻസ്റ്റഗ്രാമിൽ പോസ്റ്റ് ചെയ്തൊരു ചിത്രത്തിലൂടെ താൻ ആർക്കൊപ്പമാണെന്ന് വ്യക്തമാക്കിയിരിക്കുകയാണ് . കൈവിരൽ തുമ്പിൽ ഫുട്ബോൾ കറക്കുന്ന ചിത്രത്തോടൊപ്പം ചെയ്ത കമന്റിൽ സെവാഗ് കുറിച്ചത് ' ആർക്കെതിരെയും വിരൽചൂണ്ടിയതുകൊണ്ട് ഒന്നും നടക്കില്ലെന്നാണ് ' . കോലിയുമായുള്ള തർക്കത്തിൽ തന്റെ ഭാഗം ന്യായീകരിച്ച് കുംബ്ലെ രംഗത്തെത്തിയ പശ്ചാത്തലത്തിലാണ് സെവാഗിന്റെ പ്രതികരണം ശ്രദ്ധേയമാകുന്നത് . താനുമായി യോജിച്ച് പോകാനാവില്ലെന്ന കോലിയുടെ നിലപാട് ഞെട്ടിച്ചുവെന്ന് കുംബ്ലെ വ്യക്തമാക്കിയിരുന്നു . ഇതിനെതിരെയാണ് സെവാഗിന്റെ പോസ്റ്റെന്നാണ് ആരാധകരിൽ ഒരുവിഭാഗം കരുതുന്നത് . ഡ്രസ്സിംഗ് റൂമിലെ രഹസ്യങ്ങൾ പരസ്യമാക്കാനുള്ളതല്ലെന്ന് മാത്രമായിരുന്ന കുംബ്ലെയുടെ പ്രതികരണത്തെക്കുറിച്ച് മാധ്യമപ്രവർത്തകർ ചോദിച്ചപ്പോൾ ഇന്നലെ കോലിയുടെ മറുപടി . കുബ്ലെയ്ക്കെതിരെ ഒന്നും പറയാതിരിക്കാനും കോലി ശ്രദ്ധിച്ചു . എന്നാൽ കുംബ്ലെ പുറത്തിയറക്കിയ വിശദീകരണകുറിപ്പാകട്ടെ കോലിയെക്കുറിച്ചുള്ള വിമർശനങ്ങൾ ഉൾക്കൊള്ളുന്നതുമാണ് . ഈ പശ്ചാത്തലത്തിലാണ് വീരുവിന്റെ പോസ്റ്റെന്നതും ശ്രദ്ധേയം എന്നാൽ ഇത് വിവാദമായതോടെ തന്റെ പരാമർശം കുംബ്ലെയ്ക്ക് എതിരല്ലെന്നും മാധ്യമങ്ങൾ തന്റെ പരാമർശങ്ങൾ വളച്ചൊടിക്കുകയാണെന്നുമുള്ള വിശദീകരണവുമായി വീരു പിന്നീട് രംഗത്തെത്തി .


ലോർഡ്സ് ടെസ്റ്റിൽ ഇംഗ്ലണ്ടിനോട് ലീഡ് വഴങ്ങിയ ഇന്ത്യയ്ക്ക് രണ്ടാം ഇന്നിംഗ്സിൽ തകർച്ച . 32 ഓവർ പിന്നിടുമ്പോൾ ആറ് വിക്കറ്റിന് 66 റൺസ് എന്ന നിലയിലാണ് ഇന്ത്യ . സ്പെഷലിസ്റ്റ് ബാറ്റ്സ്മാൻമാരായ മുരളി വിജയി , കെ . എൽ രാഹുൽ , അജിങ്ക്യ രഹാനെ , ചേതേശ്വർ പൂജാര , വിരാട് കോലി , ദിനേശ് കാർത്തിക് എന്നിവരുടെ വിക്കറ്റുകളാണ് നഷ്ടമായത് . ഓൾറൌണ്ടർമാരായ പാണ്ഡ്യയും അശ്വിനുമാണ് ക്രീസിൽ . ഇന്നിംഗ്സ് തോൽവി ഒഴിവാക്കാൻ ഇന്ത്യയ്ക്ക് 224 റൺസ് കൂടി വേണം . നാല് വിക്കറ്റുമായി ബ്രോഡാണ് ഇന്ത്യയെ തകർത്തത് . ഇന്ത്യയുടെ 107 റൺസ് പിന്തുടർന്ന ഇംഗ്ലണ്ട് ഒന്നാം ഇന്നിംഗ്സ് ഏഴിന് 396 എന്ന നിലയിൽ ഡിക്ലയർ ചെയ്തു . ആറ് വിക്കറ്റിന് 357 റൺസ് എന്ന നിലയിൽ നാലാം ദിനം ആരംഭിച്ച ഇംഗ്ലണ്ട് 40 റൺസെടുത്ത കുറൻ പുറത്തായതോടെ 289 റൺസ് ലീഡുമായി ഇന്നിംഗ്സ് അവസാനിപ്പിക്കുകയായിരുന്നു . 137 റൺസെടുത്ത വോക്സ് പുറത്താവാതെ നിന്നു . ബെയർസ്റ്റോ ( 93 ) അർദ്ധ സെഞ്ചുറി നേടി . ഇന്ത്യക്കായി മുഹമ്മദ് ഷമിയും പാണ്ഡ്യയും മൂന്ന് വീതം വിക്കറ്റ് വീഴ്ത്തി . എന്നാൽ മറുപടി ബാറ്റിംഗിൽ അക്കൌണ്ട് തുറക്കും മുൻപ് മുരളി വിജയിയെ മടക്കി ആൻഡേഴ്സൺ ഇന്ത്യയ്ക്ക് ആദ്യ പ്രഹരം നൽകി . ഓപ്പണർ രാഹുൽ 10 റൺസുമായി ആൻഡേഴ്സണ് തന്നെ കീഴടങ്ങി . രഹാനെ 13 റൺസെടുത്തും പൂജാര 17 റൺസെടുത്തും പുറത്തായതോടെ 50 - 4 എന്ന നിലയിൽ ഇന്ത്യ പ്രതിരോധത്തിലായി . ബ്രോഡിനാണ് ഇരുവരുടെയും വിക്കറ്റ് . അൽപസമയത്തിന്ശേഷം അടുത്തടുത്ത പന്തുകളിൽ കോലിയെയും കാർത്തികിനെയും മടക്കി ബ്രോഡ് വീണ്ടും വില്ലനായി . ഇനി പ്രതീക്ഷ രണ്ട് ഓൾറൌണ്ടർമാരിലും വാലറ്റത്തിലും മാത്രം .


ഇന്ത്യൻ കമ്പനിയായ ഐബോൾ രാജ്യത്തെ ഏറ്റവും വിലകുറഞ്ഞ ലാപ്ടോപ്പ് പുറത്തിറക്കി . തങ്ങളുടെ ലോ ബഡ്ജറ്റ് ലാപ്ടോപ്പ് സീരിയസിലെ പുതിയ മോഡലുകളാണ് ഐബോൾ പുറത്തിറക്കിയത് . കോമ്പ് ബുക്ക് എക്സലൻസ് , കോമ്പ് ബുക്ക് എക്സപ്ലിയേർ എന്നീ മോഡലുകളാണ് യഥാക്രമം 9,999 രൂപയ്ക്കും , 13,999 രൂപയ്ക്കും ഐബോൾ പുറത്തിറക്കിയിരിക്കുന്നത് . കോമ്പ് ബുക്ക് എക്സലൻസിന് 11.6 ഇഞ്ച് മൾട്ടി ടച്ച് ഐപിഎസ് ഡിസ്പ്ലേയാണ് ഉള്ളത് . കോമ്പ് ബുക്ക് എക്സപ്ലിയേറിൽ എത്തിയാൽ സ്ക്രീൻ വലിപ്പം 14 ഇഞ്ചാണ് . സ്ക്രീൻ വലിപ്പം മാറ്റി നിർത്തിയാൽ രണ്ടിൻറെയും പ്രത്യേകതകൾ സാമ്യം ഉള്ളതാണ് . 1 . 83 ജിഗാഹെർട്സ് ഇൻറൽ ക്വാഡ് കോർ എസ്ഒഎസ് , 10000 എംഎഎച്ച് ബാറ്ററി . 2ജിബി റാം , 32 ജിബി ഇൻറേണൽ മെമ്മറി , ഒപ്പം വികസിപ്പിക്കാവുന്ന 64 ജിബി മെമ്മറി ശേഷി എന്നിവ ഐബോളിൻറെ ഈ ലാപ്പിനുണ്ട് . വിൻഡോസ് 10 ഒഎസിലാണ് ഈ ലാപ്ടോപ്പുകൾ പ്രവർത്തിക്കുന്നത് .


പ്രായത്തേക്കാൾ കൂടുതലുള്ള ഒരു പെണ്ണിനെ വിവാഹം ചെയ്താൽ എങ്ങനെയിരിക്കും . ഒട്ടേറെ പ്രമുഖർ ഇത്തരത്തിൽ വിവാഹം ചെയ്തിട്ടുണ്ടെങ്കിലും ഇവിടെ പ്രശ്നങ്ങൾ സൃഷ്ടിക്കുന്ന ഒരു സിനിമ തയാറാവുകയാണ് . നടൻ മണിയൻ പിള്ള രാജുവിൻറെ മകൻ നിരഞ്ജൻ പ്രധാന വേഷത്തിൽ എത്തുന്ന സിനിമയാണ് ബോബിയാണ് അണിയറയിൽ തയാറാവുന്നത് . തന്നെക്കാൾ പ്രായം കൂടുതലുള്ള ഒരു പെണ്ണിനെ വിവാഹം കഴിക്കുന്നതിലൂടെ ഉണ്ടാകുന്ന പ്രശ്നങ്ങളാണ് ചിത്രത്തിൻറെ പ്രമേയം . ചിത്രത്തിൻറെ ട്രെയിലർ പുറത്തിറങ്ങിയിരിക്കുകയാണ് . 21 കാരൻ 28 കാരിയെ വിവാഹം ചെയ്യുമ്പോഴുണ്ടാകുന്ന പ്രശ്നങ്ങൾ ട്രെയിലറിൽ കാണിക്കുന്നു . നിരഞ്ജനും മിയയും കൂടാതെ അജു വർഗീസ് , ഷമ്മി തിലകൻ , സുധീർ കരമന എന്നിവർ പ്രധാന കഥാപാത്രങ്ങളായി എത്തുന്നു . ഷെബി ചൌഘാട്ട് സംവിധാനം ചെയ്യുന്ന ചിത്രത്തിന്റെ നിർമ്മാണംസഗീർ ഹൈദ്രോസ് ആണ് .


വർഷങ്ങൾ പ്രവാസ ജീവിതം കഴിഞ്ഞ് നാട്ടിലേക്ക് മടങ്ങിയെത്തുന്ന പ്രവാസികൾക്കായി കേരള സർക്കാർ ഡിവിഡൻറ് പെൻഷൻ പദ്ധതി തുടങ്ങുന്നു . പ്രവാസികളിൽ നിന്ന് നിക്ഷേപമായി സമാഹരിക്കുന്ന തുക കിഫ്ബിയിൽ നിക്ഷേപമായി സ്വീകരിച്ച് മാസം നിശ്ചിത തുക പെൻഷനായി മടക്കി നൽകുന്നതാണ് പദ്ധതി . പ്രവാസികൾക്ക് സാമ്പത്തിക സുരക്ഷിതത്വം നൽകുകയെന്നതിനൊപ്പം കിഫ്ബിയിലേക്ക് ധന സമാഹരണവും പെൻഷൻ പദ്ധതിയുടെ പ്രത്യേകതയാണ് . പദ്ധതിയിൽ പ്രവാസികൾക്കും പ്രവാസം അവസാനിപ്പിച്ച് നാട്ടിലേക്ക് മടങ്ങിയെത്തിയവർക്കും ചേരാവുന്നതാണ് . പെൻഷൻ സ്കീമിലൂടെ പ്രവാസിക്കും ജീവിത പങ്കാളിക്കും ജീവിതാവസാനം വരെ പെൻഷൻ ലഭിക്കും . മരണശേഷം അനന്തരാവകാശികൾക്ക് തുക സർക്കാർ കൈമാറും . മൂന്ന് ലക്ഷം മുതൽ 55 ലക്ഷം രൂപ വരെ ഒരുമിച്ചോ ഗഡുക്കളായോ പദ്ധതിയിൽ നിക്ഷേപിക്കാം . വർഷം തുകയുടെ പത്ത് ശതമാനമാണ് ലഭവിഹിതം . ഈ ലാഭ വിഹിതം 12 മാസത്തേക്ക് വീതിച്ച് ഓരോ മാസവും പെൻഷനായി നൽകുന്നതാണ് പദ്ധതിയുടെ ഘടന . പദ്ധതിയിൽ ഒരിക്കൽ തുക നിക്ഷേപിച്ചാൽ പിന്നീട് അത് തിരിച്ചെടുക്കാനോ വായ്പയെടുക്കാനോ കഴിയില്ല .


ആപ്പിളിന് വെല്ലുലിളി ഉയർത്തിയുള്ള ഗൂഗിളിന്റെ സ്മാർട് ഫോണുകൾ വിപണിയിലെ മത്സരം കടുപ്പിക്കുമെന്നുറപ്പാണ് . സാൻഫ്രാൻസിസ്കോയിൽ നടന്ന ചടങ്ങിൽ പിക്സൽ , പിക്സൽ XL എന്നീ ഫോണുകൾ ഗൂഗിൾ ലോകത്തിനു മുന്നിൽ അവതരിപ്പിച്ചു . പിക്സലിന് 5 ഇഞ്ചും എക്സലിന് 5.5 ഇഞ്ചും ആണ് സ്ക്രീൻ വലിപ്പം . ഇന്ത്യയിൽ ഒക്ടോബർ 20 മുതൽ ഓർഡറുകൾ സ്വീകരിച്ച് തുടങ്ങും . ഗൂഗിൾ അസിസ്റ്റന്റ് അപ്ലിക്കേഷനാണ് പിക്സൽ ഫോണുകളുടെ പ്രധാന സവിശേഷത . ഫോണിന് ശബ്ദത്തിലൂടെ നിർദ്ദേശം നൽകി പ്രവർത്തിപ്പിക്കാൻ കഴിയും എന്നതാണ് അസിസ്റ്റന്റിനെ ആകർഷകമാക്കുന്നത് . 4K ഫുൾ എച്ച് . ഡി വീഡിയോ സൌകര്യത്തോടെയെത്തുന്ന ഫോൺ ആൻഡ്രോയിഡ് നൌഗട്ട് പ്ലാറ്റ്ഫോമിലാണ് ഫോണുകൾ പ്രവർത്തിക്കുക . 12 മെഗാപിക്സൽ റിയർ ക്യാമറ , 8 മെഗ്പികസൽ മുൻക്യാമറ , ഫിംഗർ പ്രിന്റ് സെൻസറുകൾ എന്നിവയാണ് പിക്സലിന്റെ മറ്റ് സവിശേഷതകൾ . 15 മിനിറ്റ് ചാർജ് ചെയ്താൽ 7 മണിക്കൂർ ബാറ്ററി ബാക്ക് അപ്പ് ലഭിക്കും . വെള്ള , കറുപ്പ് നിറങ്ങളിലാകും പിക്സൽ ലഭിക്കുക .


പണമിടപാടുകൾക്ക് രാജ്യത്തെ പ്രമുഖ ബാങ്കുകൾ ഏർപ്പെടുത്തിയ അധിക ചാർജ്ജുകൾ നീക്കം ചെയ്യാൻ കേന്ദ്രനിർദേശം . എസ്ബിഐ , ആക്സിസ് ബാങ്ക് , എച്ച്ഡിഎഫ്സി ബാങ്കുകൾക്കാണ് അധിക ചാർജ്ജ് നീക്കാനുള്ള നിർദേശം . ഒരു മാസത്തിൽ നാല് ഇടപാടുകൾക്ക് ശേഷമുള്ള ഓരോ ഇടപാടുകൾക്കും 150 രൂപ വീതം ഈടാക്കുന്ന എച്ച്ഡിഎഫ്സി ഉൾപ്പെടെയുള്ള ബാങ്കുകളുടെ നീക്കവും ഇതോടെ ഇല്ലാതാവും . മിനിമം ബാലൻസ് ഇല്ലാത്ത അക്കൌണ്ട് ഉടമകളിൽ നിന്ന് പിഴ ഈടാക്കുന്ന എസ്ബിഐ നീക്കത്തിനും കേന്ദ്രത്തിന്റെ നീക്കം തിരിച്ചടിയായിട്ടുണ്ട് . നോട്ട് നിരോധനത്തെ തുടർന്ന് പണമിടപാടികൾക്കുള്ള സർവ്വീസ് ചാർജ്ജ് നീക്കിയ കേന്ദ്രസർക്കാർ നടപടികളാണ് ബാങ്കുകൾ വീണ്ടും പുനഃസ്ഥാപിക്കാനുള്ള ശ്രമം നടത്തിയത് . എന്നാൽ മിനിമം ബാലൻസ് സൂക്ഷിച്ചില്ലെങ്കിൽ പിഴ ഈടാക്കാനുള്ള നീക്കം ഉപേക്ഷിക്കാനും കേന്ദ്രസർക്കാർ നിർദേശിച്ചിട്ടുണ്ട് . ഏപ്രിൽ ഒന്നുമുതൽ ചട്ടം പ്രാബല്യത്തിൽ വരുമെന്നാണ് അറിയിച്ചത് . Read more : പിൻവലിച്ചാൽ മാത്രമല്ല , ബാലൻസ് പരിശോധിച്ചാലും ചാർജ് ! ! എച്ച്ഡിഎഫ്സി ശരിയ്ക്കും വലയ്ക്കും Read more : ഇടപാട് ചാർജ്ജ് കുത്തനെ വർധിപ്പിച്ച് എച്ച്ഡിഎഫ്സി ! ! സേവിംഗ്സ് അക്കൌണ്ടുകൾക്ക് കിടിലൻ പണി Read more : ബാങ്ക് ഇടപാടുകാർക്ക് വൻതിരിച്ചടി . . ! ! 4 ഇടപാട് മാത്രം ഫ്രീ . . ശേഷമുള്ള ഓരോന്നിനും 150 രൂപ വീതം ! !


ഫോർച്യൂണർ പൂർണ്ണ എസ്യുവികൾക്ക് മികച്ച പ്രതികരണം . ഇന്ത്യൻ എസ്യുവി ലോകത്തെ അതികായനാണ് ടൊയോട്ട ഫോർച്യൂണർ . ഫോർച്യൂണർ കഴിഞ്ഞേയുള്ളൂ ഇന്ത്യൻ ജനതയ്ക്ക് മറ്റേതു വലിയ എസ്യുവിയും . ഒരുലക്ഷത്തിൽപരമുള്ള സംതൃപ്ത ഫോർച്യൂണർ ഉടമകൾ ടൊയോട്ട എസ്യുവിയുടെ പ്രചാരം തുറന്നുകാട്ടുന്നു . 2009ൽ ഇറങ്ങഇയ ഫോർച്യൂണറിനെ പ്രായം ഒരിക്കലും പിൻനിരയിലെത്തിച്ചിട്ടില്ല . നിലവിൽ വിൽപനയിലുള്ള ഫോർച്യൂണർ പൂർണ്ണ എസ്യുവികൾക്ക് മികച്ച പ്രതികരണമാണ് ലഭിക്കുന്നത് . ഫോർച്യൂണറിന്റെ പ്രഗാത്ഭ്യം കുന്നും മലയും താണ്ടുന്നതിൽ മാത്രമല്ല ; തിരക്കുനിറഞ്ഞ നഗരഗതാഗതത്തിൽ ആയാസമില്ലാതെ നീങ്ങാനുള്ള എസ്യുവിയുടെ കഴിവും പ്രശംസനീയമാണ് . 2 . 8 ലിറ്റർ ഡീസൽ , 2.7 ലിറ്റർ പെട്രോൾ എഞ്ചിൻ പതിപ്പുകളാണ് ഫോർച്യൂണറിൽ . മാനുവൽ ഗിയർബോക്സുള്ള ഡീസൽ എഞ്ചിൻ 174.5 bhp കരുത്തും 420 Nm torque ഉം പരമാവധി സൃഷ്ടിക്കും . കരുത്തു സമാനമാണെങ്കിലും ആറു സ്പീഡ് ഓട്ടോമാറ്റിക് മോഡൽ 450 Nm torque കുറിക്കും . പെട്രോൾ പതിപ്പിന്റെ കാര്യമെടുത്താൽ 164 bhp കരുത്തും 254 Nm torque - മാണ് എഞ്ചിൻ ഉത്പാദിപ്പിക്കുക . അഞ്ചു സ്പീഡ് മാനുവൽ , ആറു സ്പീഡ് ഓട്ടോമാറ്റിക് ഗിയർബോക്സ് ഓപ്ഷനുകൾ ഫോർച്യൂണർ പെട്രോളിലുണ്ട് . ഓൾ വീൽ ഡ്രൈവ് ഘടനയാണ് ഫോർച്യൂണർ ഡീസലിലെ പ്രധാന വിശേഷം . കഠിനമായ പ്രതലങ്ങളിൽ ചുവടുറപ്പിച്ചു മുന്നോട്ടുനീങ്ങാൻ ഓൾ വീൽ ഡ്രൈവ് സംവിധാനം എസ്യുവിയെ സഹായിക്കും . 29 ഡിഗ്രി അപ്രോച്ച് , 25 ഡിഗ്രി ഡിപാർച്ചർ കോണുകളുള്ള ഫോർച്യൂണർ ഏതു സാഹചര്യവും നേരിടാൻ സജ്ജമാണ് . ഓൾ വീൽ ഡ്രൈവ് പവർട്രെയിനിലുള്ള ഹൈ , ലോ റേഞ്ച് മോഡുകൾ ആവശ്യമായ കരുത്തു എസ്യുവിക്ക് സമർപ്പിക്കും . ദൃഢതയേറിയ ഷാസിയും ഫോർച്യൂണറിന്റെ കരുത്തു നിശ്ചയിക്കുന്നതിൽ നിർണ്ണായക പങ്കുവഹിക്കുന്നുണ്ട് . വലുപ്പമുണ്ടെങ്കിലും ഇന്ധനക്ഷമതയുടെ കാര്യത്തിൽ ഫോർച്യൂണർ അത്ര പിന്നോക്കമല്ല . ഫോർച്യൂണർ പെട്രോൾ 10 കിലോമീറ്റർ മൈലേജ് കുറിക്കുമ്പോൾ , ഡീസൽ മോഡൽ 12 മുതൽ 14 കിലോമീറ്റർ വരെ മൈലേജ് കാഴ്ച്ചവെക്കും . ഫീച്ചറുകളാൽ സമ്പന്നാണ് എസ്യുവിയുടെ ഉൾവശം . കറുപ്പും തവിട്ടും കലർന്ന ഇരട്ടനിറ ക്യാബിനും സിൽവർ അലങ്കാരങ്ങളുള്ള ഡാഷ്ബോർഡും അകത്തളത്തിൽ ശ്രദ്ധയാകർഷിക്കും . നാവിഗേഷൻ സൌകര്യമുള്ള 7.0 ഇഞ്ച് ടച്ച്സ്ക്രീൻ ഇൻഫോടെയ്ൻമെന്റ് സംവിധാനം , ഓട്ടോ റിയർ കൂളറുള്ള ഓട്ടോമാറ്റിക് ക്ലൈമറ്റ് കൺട്രോൾ , ക്രൂയിസ് കൺട്രോൾ , വലിയ മൾട്ടി ഇൻഫോർമേഷൻ ഡിസ്പ്ലേ എന്നിങ്ങനെ നീളും ഫോർച്യൂണർ വിശേഷങ്ങൾ . ഇക്കോ , പവർ എന്നിങ്ങനെ രണ്ടു ഡ്രൈവിംഗ് മോഡുകൾ എസ്യുവിയിലുണ്ട് . ഭേദപ്പെട്ട ഇന്ധനക്ഷമത ഉറപ്പുവരുത്താൻ ഡ്രൈവിംഗ് മോഡുകൾ സഹായിക്കും . 60 : 40 അനുപാതത്തിൽ രണ്ടാംനിര സീറ്റുകൾ വിഭജിച്ചാണ് മൂന്നാംനിര സീറ്റുകളിലേക്കുള്ള പ്രവേശനം . ഫോർച്യൂണറിൽ ഏഴു പേർക്കുവരെ സുഖമായി ഇരിക്കാം . ശ്രേണിയിൽ ഏറ്റവും മികവേറിയ മൂന്നാംനിര സീറ്റുകൾ ടൊയോട്ട ഫോർച്യൂണറാണ് അവകാശപ്പെടുന്നത് . സുരക്ഷയുടെ കാര്യത്തിലും ടൊയോട്ട ഫോർച്യൂണർ മുൻപന്തിയിലാണ് . ഏഴു എയർബാഗുകൾ , ബ്രേക്ക് അസിസ്റ്റ് , വെഹിക്കിൾ സ്റ്റബിലിറ്റി കൺട്രോൾ , ISOFIX ചൈൽഡ് സീറ്റ് മൌണ്ടുകൾ , ആന്റി - ലോക്ക് ബ്രേക്കിംഗ് സംവിധാനം , ഇലക്ട്രോണിക് ബ്രേക്ക്ഫോഴ്സ് ഡിസ്ട്രിബ്യൂഷൻ , ഡൌൺഹിൽ അസിസ്റ്റ് കൺട്രോൾ ( നാലു വീൽ ഡ്രൈവ് മോഡലുകളിൽ മാത്രം ) എന്നിവയെല്ലാം യാത്രക്കാരുടെ സുരക്ഷ ഉറപ്പുവരുത്താൻ എസ്യുവിയിലുണ്ട് . നിലവിൽ വിപണിയിൽ ലഭ്യമായ ഏറ്റവും മികച്ച ഏഴു സീറ്റർ എസ്യുവി ഫോർച്യൂണറാണ് . കരുത്തും ചാരുതയും വിശാലതയും ആഢംബരവം ഫോർച്യൂണറിൽ കൃത്യതയോടെ സമന്വയിക്കുന്നു . കാലമിത്ര കടന്നുപോയിട്ടും ശ്രേണിയിൽ കിരീടമില്ലാത്ത രാജാവായി ടൊയോട്ട ഫോർച്യൂണർ തുടരുന്നതിന് കാരണവുമിതുതന്നെ .


ഫ്ലിപ്പ്കാർട്ട് ഐഫോൺ 6ൻറെ വിലയിൽ വൻ കുറവ് വരുത്തി . ഐഫോൺ 6 ൻറെ 16 ജിബി പതിപ്പിന് 36,990 രൂപയിൽ നിന്നും 31,990 രൂപയായാണ് ഫ്ലിപ്പ്കാർട്ട് കുറച്ചിരിക്കുന്നത് . ഈ 5000 രൂപയുടെ കുറവിന് പുറമേ ഫോൺ എക്സേഞ്ച് ചെയ്യുകയാണെങ്കിൽ ഈ ഫോൺ 22,000 രൂപയ്ക്ക് ലഭിക്കും എന്ന ഓഫറുമുണ്ട് . പുറമേ ആക്സിസ് ബാങ്ക് ബിസിനസ് കാർഡ് ഉപയോഗിച്ചാൽ 5 ശതമാനം ക്യാഷ്ബാക്ക് ഓഫറും ഫ്ലിപ്പ്കാർട്ട് നൽകും . 2014 ൽ ഇറങ്ങിയ ഐഫോൺ 6ൻറെ സ്ക്രീൻ വലിപ്പം 4.7 ഇഞ്ചാണ് . എച്ച്ഡി ഡിസ്പ്ലേയാണ് ഇതിനുള്ളത് . എ8 ചിപ്പാണ് 64 ബിറ്റോടെ ഇതിൽ ഉപയോഗിച്ചിരിക്കുന്നത് . 8 എംപിയാണ് പ്രധാന ക്യാമറ .


തുടർച്ചയായ രണ്ടാം ദിവസവും ഇന്ത്യൻ ഓഹരി വിപണി നഷ്ടത്തിൽ വ്യാപാരം തുടരുന്നു . സെൻസെക്സ് 166 പോയിന്റ് നഷ്ടത്തിലും നിഫ്റ്റി 51 പോയിന്റ് നഷ്ടത്തിലുമാണ് ഇന്ന് വ്യാപാരം തുടങ്ങിയത് . എൻടിപിസി , ഒഎൻജിസി , അദാനി പോർട്ട്സ് എന്നീ ഓഹരികൾ ഇന്ന് നേട്ടത്തിലാണ് . ടാറ്റ മോട്ടോഴ്സ് , ടാറ്റ സ്റ്റീൽ , ഇൻഡസ് ഇൻഡ് ബാങ്ക് എന്നീ ഓഹരികളിലും നഷ്ടം സംഭവിച്ചു . ആഗോള വിപണിയിലെ നഷ്ടം തന്നെയാണ് ഇന്ത്യൻ ഓഹരിവിപണിയിലും പ്രതിഫലിക്കുന്നത് . ആഗോള സാമ്പത്തിക മാന്ദ്യത്തെത്തുടർന്ന് നിക്ഷേപകരുടെ താൽപര്യം വർധിച്ചതും യുഎസ് ട്രഷറിയിൽ നിന്നുള്ള വരുമാനം വർധിച്ചതും വാൾ സ്ട്രീറ്റിലെ ഇടിവിന് കാരണമായി . എണ്ണ വിലയിൽ ഇന്ന് ഒരു ശതമാനമാണ് ഇടിവുണ്ടായിരിക്കുന്നത് . ഡോളറിനെതിരെ രൂപയുടെ മൂല്യം വീണ്ടും ഇടിഞ്ഞു . 15 പൈസയുടെ ഇടിവാണ് ഇന്നുണ്ടായത് . ഡോളറിനെതിരെ രൂപയുടെ മൂല്യം 70 രൂപ 64 പൈസയാണ് ഇന്നത്തെ നിരക്ക് . അമേരിക്കൻ കറൻസിയുടെ ആവശ്യം വർധിച്ചതോടെ നാണയപ്പെരുപ്പം വീണ്ടും താഴ്ന്നു . ചൊവ്വാഴ്ച നാലു പൈസയുടെ ഇടിവിൽ ഡോളറിന് 70.50 എന്ന നിലയിലാണ് രൂപ വ്യാപാരം അവസാനിപ്പിച്ചത് .


സാങ്കേതിക വിദ്യയിൽ അതിവൈദഗ്ധ്യമുളള യുവ ജനത സ്വന്തമായുളള ഇന്ത്യയ്ക്ക് അവരുടെ സഹായത്തോടെ നാലാം വ്യാവസായിക വിപ്ലവത്തെ നയിക്കാനാകുമെന്ന് മുകേഷ് അംബാനി . 24 മത് മൊബൈൽ കോൺഫറൻസിൽ സംസാരിക്കുകയായിരുന്നു റിലയൻസ് ചെയർമാൻ . ലോകത്തിലെ മൂന്നാമത്തെ ഏറ്റവും വലിയ സാമ്പത്തിക ശക്തി ആകാനുളള മുന്നേറ്റത്തിലാണ് ഇന്ത്യയെന്നും അദ്ദേഹം അഭിപ്രായപ്പെട്ടു . വയർലെസ് ബ്രോഡ്ബാൻഡ് ടെക്നോളജിയുടെ സ്വീകാര്യതയിൽ 155 - ാം നിന്ന് വെറും രണ്ട് വർഷം കൊണ്ട് മറ്റ് ലോക രാജ്യങ്ങളോടൊപ്പം മുൻനിരയിലെത്താൻ ഇന്ത്യയ്ക്ക് കഴിഞ്ഞിട്ടുണ്ടെന്നും അംബാനി അഭിപ്രായപ്പെട്ടു . ഇന്ത്യ ഡിജിറ്റൽ പരിവർത്തനത്തിൽ കൈവരിച്ച നേട്ടങ്ങൾ ശ്രദ്ധേയവും അത്ഭുതപൂർവ്വവുമാണ് . നാലാം വ്യാവസായിക വിപ്ലവമാണ് നമുക്ക് മുന്നിലുളളത് . വരാൻ പോകുന്ന വ്യാവസായിക വിപ്ലവത്തിൻറെ ഭാഗവാക്കാകാനല്ല മറിച്ച് ഈ വിപ്ലവത്തിന് നേതൃത്വം നൽകാനുളള ശേഷി ഇന്ത്യയ്ക്കുണ്ടെന്നും അംബാനി സമ്മേളനത്തിൽ പറഞ്ഞു . സംരംഭകത്വത്തിന് വളക്കൂറുളള മണ്ണാണ് ഇന്ത്യയെന്നും ലോകത്തിൽ ഏറ്റവും വേഗത്തിൽ വളരുന്ന സമ്പദ്വ്യവസ്ഥയെന്ന ഖ്യാതി ഇന്ത്യ നേടിക്കഴിഞ്ഞതായും റിലയൻലസ് ഇൻഡസ്ട്രീസ് ചെയർമാൻ അറിയിച്ചു .


ഐപിഎല്ലിൽ ഓസീസ് സ്പിൻ ഇതിഹാസം ഷെയ്ൻ വോൺ രാജസ്ഥാൻ റോയൽസിൽ . വോണിനെ ടീം ഉപദേശകനായി രാജസ്ഥാൻ റോയൽസ് നിയമിച്ചു . ഐപിഎൽ 11 - ാം സീസണിൽ താനുണ്ടാകുമെന്ന് വോൺ നേരത്തെ ട്വിറ്ററിലൂടെ അറിയിച്ചിരുന്നു . ഐപിഎൽ ആദ്യ സീസണിൽ നായകനും പരിശീലകനുമായ ഷെയ്ൻ വോണിന് കീഴിൽ റോയൽസ് കപ്പുയർത്തിയിരുന്നു . ഏഴ് വർഷത്തെ ഇടവേളയ്ക്ക് ശേഷമാണ് വോൺ രാജസ്ഥാൻ ടീമിൻറെ ഭാഗമാകുന്നത് . ഓസീസ് നായകൻ സ്റ്റീവ് സ്മിത്തിനെ നായകനാക്കിയ രാജസ്ഥാൻ വോണിനെയും ടീമിലെത്തിക്കാൻ നേരത്തെ ശ്രമം തുടങ്ങിയിരുന്നു . ടീമിനൊപ്പം ചേരുന്നതിൻറെ ആകാംഷ ട്വിറ്ററിൽ പങ്കിട്ട് വോൺ തന്നെയാണ് വാർത്ത സ്ഥിരീകരിച്ചത് . രാജസ്ഥാൻ റോയൽസിനാവശ്യമായ നിർദേശങ്ങൾ നൽകാൻ കഴിയുന്ന യോഗ്യനായ താരമാണ് വോണെന്ന് ടീം സഹ ഉടമ മനോജ് ബാദലെ പറഞ്ഞു . 2008 മുതൽ 2011 വരെ രാജസ്ഥാൻ റോയൽസിനായി കളിച്ച വോൺ 50 വിക്കറ്റ് വീഴ്ത്തിയിട്ടുണ്ട് .


ലോക അത്ലറ്റിക് ചാന്പ്യൻഷിപ്പിൽ ഉസൈൻ ബോൾട്ടിന്റെ കുതിപ്പിന് തുടക്കം . 100 മീറ്ററിൽ ബോൾട്ട് സെമിയിലെത്തി . അമേരിക്കയുടെ ജസ്റ്റിൻ ഗാഡ്ലിൻ , ജമൈക്കയുടെ യോഹാൻ ബ്ലേക്ക് എന്നിവരും സെമിയിൽ എത്തിയിട്ടുണ്ട് . ഹീറ്റ്സിൽ 10.07 സെക്കന്റ് കുറിച്ചാണ് സെമിയിലേക്ക് ബോൾട്ട് ഓടിക്കയറിയത് . എന്നാൽ പത്ത് സെക്കന്റിൽ താഴെ ഫിനിഷ് ചെയ്യാൻ പറ്റാത്തതിൽ ജമൈക്കൻ താരം നിരാശനാണ് . ഹീറ്റസിലെ പ്രകടനത്തിൽ ഒട്ടും സന്തോഷമില്ലെന്നാണ് ബോൾട്ട് പ്രതികരിച്ചത് . ഹീറ്റ്സിൽ ജമൈക്കയുടെ ജൂലിയൻ ഫോർട്ടിന് മാത്രമാണ് പത്ത് സെക്കൻറിൽ താഴെ ഫിനിഷ് ചെയ്യാനായത് . മുൻ ലോക ചാന്പ്യൻ ജസ്റ്റിൻ ഗാഡ്ലിൻ , ജമൈക്കൻ താരം യോഹാൻ ബ്ലേക്ക് എന്നിവരും സെമിയിലേക്ക് യോഗ്യത നേടിയിട്ടുണ്ട് . ഹീറ്റ്സിൽ ജപ്പാൻ താരത്തിന് പിന്നിൽ രണ്ടാമനായാണ് ബ്ലേക്ക് ഫിനിഷ് ചെയ്തത് . ഇന്ന് രാത്രി 11.30നാണ് സെമി പോരാട്ടങ്ങൾക്ക് തുടക്കമാവുക . ഫൈനൽ മത്സരം നാളെ പുലർച്ചെ 2.15നും നടക്കും . ഹീറ്റ്സിൽ പതുങ്ങിയ ബോൾട്ട് ഫൈനലിൽ കുതിക്കുമെന്നു തന്നെയാണ് ആരാധകർ കരുതുന്നത് . ഇതിഹാസ താരം ഇതിഹാസ തുല്യമായ പ്രകടനത്തിലൂടെ നൂറ് മീറ്റിനോട് വിടപറയുമെന്ന് കരുതാം .


റിലയൻസ് ജിയോക്ക് എതിരെ മൊബൈൽ ഓപ്പറേറ്റേഴ്സ് അസോസിയേഷൻ കേന്ദ്രടെലികോം മന്ത്രാലയത്തിന് പരാതി നൽകി . പരീക്ഷണ പ്രവർത്തനം എന്ന പേരിൽ ജിയോ പൂർണ സേവനങ്ങളാണ് ലഭ്യമാക്കുന്നതെന്നാണ് ആരോപണം . റിലയൻസ് ഒരുക്കുന്ന 4ജി സേവനം കേരളം അടക്കമുള്ള സംസ്ഥാനങ്ങളിൽ ആഗസ്റ്റ് 15ന് അവതരിപ്പിക്കാൻ ഇരിക്കെയാണ് പുതിയ ആരോപണം . ടെലികോം ഓപ്പറേറ്റർമാർ തന്നെയാണ് റിലയൻസ് ജിയോയ്ക്ക് എതിരെ രംഗത്ത് എത്തിയിരിക്കുന്നത് . ടെസ്റ്റ് പരീക്ഷണത്തിൽ തന്നെ റിലയൻസ് ജിയോ പൂർണ്ണതോതിൽ പ്രവർത്തിക്കുന്നു എന്നാണ് മൊബൈൽ ഓപ്പറേറ്റേഴ്സ് അസോസിയേഷൻ കേന്ദ്ര ടെലികോം മന്ത്രാലയത്തിന് നൽകിയ പരാതിയിൽ പറയുന്നത് . എന്നാൽ ഇത്തരത്തിലുള്ള ആരോപണങ്ങൾക്ക് എതിരെ റിലയൻസ് ജിയോ ശക്തമായി രംഗത്ത് എത്തിയിട്ടുണ്ട് . അടിസ്ഥാനങ്ങൾ ഒന്നുമില്ലാത്തതാണ് ഇപ്പോഴത്തെ പരാതി , ഞങ്ങളോട് മാത്രമല്ല ട്രായിയോട് കൂടിയാണ് ടെലികോം ഓപ്പറേറ്റീവ് അസോസിയേഷൻ ഉടക്കുന്നത് എന്നാണ് റിലയൻസ് വക്താവ് പറയുന്നത് . ഇപ്പോൾ ഉന്നയിക്കുന്ന ആരോപണങ്ങൾക്ക് ഒരു അടിസ്ഥാനവും ഇല്ലെന്നും ഇവർ വ്യക്തമാക്കുന്നു . ആദ്യഘട്ടത്തിൽ റിലയൻസ് ജീവനക്കാർക്ക് മാത്രമായിരുന്നു പരീക്ഷണാടിസ്ഥാനത്തിൽ ജിയോ നൽകിയത് . പിന്നീട് ഇവർ നിർദേശിക്കുന്നവർക്കും നൽകിവന്നു . ഇപ്പോൾ റിലയൻസ് സ്മാർട്ട്ഫോൺ ബ്രാൻറായ ലൈഫിന് ഒപ്പം ജിയോ കണക്ഷൻ നൽകുന്നുണ്ട് . അതിനാൽ തന്നെ ഇത് വാണിജ്യാടിസ്ഥാനത്തിൽ സർവ്വീസ് ആരംഭിക്കും മുൻപ് ജിയോ പൂർണ സേവനങ്ങളാണ് ലഭ്യമാക്കുന്നത് നിയമവിരുദ്ധമാണെന്നാണ് ടെലികോം അസോസിയേഷൻ പരാതി . അതേ സമയം ജിയോയുടെ വരവിനെ തുടർന്ന് വിവിധ കമ്പനികൾ തങ്ങളുടെ 4ജി നിരക്കുകളിൽ വലിയ കുറവ് വരുത്തിയിരുന്നു .


ഏഷ്യൻ ഗെയിംസിന് ഇന്ന് ജക്കാർത്തയിൽ കൊടിയിറക്കം . വൈകീട്ട് നാലരയ്ക്ക് തുടങ്ങുന്ന സമാപന ചടങ്ങിൽ വനിതാ ഹോക്കി ടീം ക്യാപ്റ്റൻ റാണി രാംപാൽ ഇന്ത്യൻ പതാക വഹിക്കും . വനിതാ ഹോക്കിയിൽ 20 വർഷത്തിനിടെ ആദ്യമായി റാണിയും സംഘവും ഇന്ത്യയെ ഫൈനലിലെത്തിച്ചിരുന്നു . ഗെയിംസ് ചരിത്രത്തിലെ എക്കാലത്തെയും മികച്ച മെഡൽ വേട്ടയുമായാണ് ഇന്ത്യൻ സംഘം ജക്കാർത്തയിൽ നിന്ന് മടങ്ങുക . പതിനഞ്ച് സ്വർണവും 24 വെള്ളിയും 30 വെങ്കലവും അടക്കം 69 മെഡലുകളാണ് ഇന്ത്യയുടെ സമ്പാദ്യം . മെഡൽ നേട്ടത്തിൽ എട്ടാം സ്ഥാനത്താണ് ഇന്ത്യ . 2010ലെ ഗാംഗ്ഷൂ ഏഷ്യൻ ഗെയിംസിൽ 65 മെഡൽ നേടിയതാണ് ഇതിന് മുൻപുള്ള ഇന്ത്യയുടെ മികച്ച പ്രകടനം . ഗെയിംസിൽ 132 സ്വർണവുമായി ചൈന ഒന്നാമതും , 75 സ്വർണവുമായി ജപ്പാൻ രണ്ടാമതും , 49 സ്വർണവുമായി ദക്ഷിണ കൊറിയ മൂന്നാം സ്ഥാനത്തും ഫിനിഷ് ചെയ്തു .


റിയോ ഒളിംപിക്സിന് യോഗ്യത നേടാൻ അവസരമൊരുക്കണമെന്ന് ആവശ്യപ്പെട്ടാണ് ഗുസ്തി താരം സുശീൽ കുമാർ ദില്ലി ഹൈക്കോടതിയിൽ എത്തിയത് . ട്രയൽസ് നടത്തണമെന്ന ആവശ്യം റസലിംഗ് ഫെഡറേഷൻ ഓഫ് ഇന്ത്യ നിരസിച്ചതോടെയാണ് സുശീൽ കുമാർ കോടതിയെ സമീപിച്ചത് . പരിക്ക് മൂലം കഴിഞ്ഞ ഓഗസ്റ്റിൽ നടന്ന ട്രയൽസിൽ സുശീലിന് പങ്കെടുക്കാൻ കഴിഞ്ഞിരുന്നില്ല . ഇതോടെ 74 കിലോ വിഭാഗത്തിൽ നരസിംഗ് യാദവിനാണ് യോഗ്യത കിട്ടിയത് . നരസിംഗ് യാദവുമായി യോഗ്യതാ മത്സരത്തിന് തയ്യാറാണെന്നും സുശീൽ കുമാർ കോടതിയെ അറിയിച്ചിരുന്നു . എന്നാൽ റിയോ ഒളിന്പിക്സ് ഗുസ്തി മത്സരത്തിൽ ആരു പങ്കെടുക്കണമെന്ന തീരുമാനത്തിൽ ഇടപെടാനാകില്ലെന്ന് ദില്ലി ഹൈക്കോടതി പറഞ്ഞു . താരത്തെ തെരഞ്ഞെടുക്കുന്നതിന് ട്രയൽസ് നടത്തണമെന്ന് ആവശ്യപ്പെട്ട് ഒളിമ്പ്യൻ സുശീൽ കുമാർ നൽകിയ ഹർജിയിലാണ് ഹൈക്കോടതി നിലപാട് അറിയിച്ചത് . സുശീൽ കുമാർ റെസ്ലിംഗ് ഫെഡറേഷനുമായി ചർച്ച നടത്തി തർക്കം പരിഹരിക്കണമെന്നും കോടതി ആവശ്യപ്പെട്ടു . അതേ സമയം സുശീലിന്റെ കഴിവിനെ ബഹുമാനിക്കണമെന്നും അദ്ദേഹത്തെ നാളെ തുടങ്ങുന്ന ദേശീയ ക്യാമ്പിൽ പങ്കെടുപ്പിക്കുന്നതിന് പരിഗണിക്കണമെന്നും കോടതി നിർദ്ദേശിച്ചു .


ഫഹദ് തമിഴിൽ അരങ്ങേറ്റം കുറിക്കാനൊരുങ്ങുന്നു . തനി ഒരുവൻ എന്ന ഹിറ്റ് ചിത്രത്തിൻറെ സംവിധായകൻ മോഹൻരാജ് ഒരുക്കുന്ന ചിത്രത്തിലാണ് ഫഹദ് അഭിനയിക്കുന്നത് . അരവിന്ദ് സ്വാമിയുടെ സിദ്ധാർത്ഥ് അഭിമന്യുവിനേക്കാൾ സുന്ദരനും ശക്തനുമായ വില്ലൻ . മോഹൻരാജ പുതിയ ചിത്രം ഒരുക്കുന്പോൾ ഫഹദ് ആരാധകർ പ്രതീക്ഷിക്കുന്നത് അതാണ് . കഴിഞ്ഞ വർഷം തമിഴിൽ മികച്ച വിജയം നേടിയ ചിത്രങ്ങളിലൊന്നാണ് തനി ഒരുവൻ . മോഹൻരാജ തന്നെയാണ് തൻറെ പുതിയ ചിത്രത്തിൽ ഫഹദ് എത്തിയേക്കുന്ന സൂചന ട്വീറ്റ് ചെയ്തത് . ചിത്രത്തിൽ ശിവകാർത്തികേയനാണ് നായകൻ . നയൻതാരയാണ് നായിക . ചിത്രത്തിൻറെ കൂടുതൽ വിശദാംശങ്ങൾ പുറത്ത് വിട്ടിട്ടില്ല .


റിലയൻസ് ജിയോയുടെ വരവോടെ രാജ്യത്തെ ടെലികോം മേഖലയിലെ മൽസരം കനക്കുന്നു . റിലയൻസ് ജിയോയുടെ ഓഫറുകളെ വെല്ലാൻ മൈ ജാക്പോട്ട് എന്ന പേരിൽ 5 ജിബി സൌജന്യ ഡാറ്റാ ഓഫർ പ്രഖ്യാപിച്ചിരിക്കുകയാണ് രാജ്യത്ത് ഏറ്റവും കൂടുതൽ ഉപയോക്താക്കളുള്ള എയർടെൽ . മൈജാക്ക്പോട്ട് ഓഫർ പ്രകാരം 5 ജിബി ഫ്രീ നൈറ്റ് ഡേറ്റയാണ് നൽകുന്നത് . പ്രീപെയ്ഡ് ഉപഭോക്താക്കൾക്ക് എയർടെല്ലിന്റെ മൈഎയർടെൽ ആപ്പ് ഡൌൺലോഡ് ചെയ്താൽ 5 ജിബി ഡേറ്റ സൌജന്യമായി ഉപയോഗിക്കാം . രാത്രി 12 മുതൽ രാവിലെ 6 വരെയാണ് ഫ്രീ ഡേറ്റ ഉപയോഗ സമയം . 28 ദിവസമായിരിക്കും കാലാവധി . മൈഎയർടെൽ ആപ്ലിക്കേഷൻ ലിങ്ക് എയർടെൽ വെബ്സൈറ്റിൽ നൽകിയിട്ടുണ്ട് . നിലവിൽ ഉപയോഗിക്കുന്ന ഡേറ്റാ സ്പീഡാണ് കിട്ടുക . സെപ്റ്റംബർ 30 വരെയാണ് ഈ ഓഫർ .


ലോകത്ത് ശതകോടീശ്വരൻമാർ ഒരു പാടുണ്ട് . ബിൽഗേറ്റ്സും , അംബാനിയും മിത്തലും , സുക്കർബർഗും അങ്ങനെ പലർ . . . ഇതിൽ പലരും സ്വന്തം ബിസിനസ്സുകൊണ്ട് കോടീശ്വരൻമാരായവരാണ് . ചിലർക്ക് ഭാഗ്യത്തിന്റെ അനുഗ്രഹം വാരിക്കോരി ലഭിച്ചിട്ടുണ്ടെങ്കിൽ , മറ്റ് ചിലർക്ക് കഠിനാധ്വാനം നടത്തേണ്ടി വന്നിട്ടുണ്ട് . ചിലരൊക്കെ അപ്പനപ്പൂപ്പൻമാർ ഉണ്ടാക്കി വച്ചതിന്റെ മുകളിൽ കയറി അഭ്യാസം കാണിച്ചാണ് സമ്പത്തിന്റെ കൊടുമുടി കയറിയത് . മറ്റ് ചിലർ ഒരു സന്നിഗ്ധ ഘട്ടത്തിൽ സ്വയം സംരംഭകരായി മാറിയവരായിരുന്നു . മൈക്രോസോഫ്റ്റിന്റെ സ്ഥാപകനായ ബിൽ ഗേറ്റ്സ് തന്നെയാണ് ഫോർബ്സ് മാസിക തയ്യാറാക്കിയ ശതകോടീശ്വരൻമാരുടെ പട്ടികയിലെ ഒന്നാമൻ . ഇന്ത്യയുമായി ബന്ധമുള്ള 56 പേർ ഈ പട്ടികയിൽ ഉണ്ടത്രെ . അങ്ങനെയെങ്കിൽ കമ്പ്യൂട്ടറും അതിന്റെ അനുബന്ധ മേഖലും ഉപയോഗിച്ച് കോടീശ്വരൻമായവർ എത്രപേരുണ്ടെന്ന് ഒന്ന് നോക്കാം . . .


പന്ത് ചുരണ്ടൽ വിവാദത്തിൽ ശിക്ഷിക്കപ്പെട്ടതിന് ശേഷം എന്ത്ക്കൊണ്ട് വീണ്ടും അപ്പീലിന് പോയില്ലെന്ന ചോദ്യത്തിന് ഉത്തരവുമായി മുൻ ഓസീസ് ക്യാപ്റ്റൻ സ്റ്റീവ് സ്മിത്ത് . ഇന്നലെ മാധ്യമ പ്രവർത്തകരോട് സംസാരിക്കുകയായിരുന്നു സ്റ്റീവ് സ്മിത്ത് . തെറ്റ് ചെയ്തുവെന്നുള്ള ബോധ്യം ഉണ്ടായിരുന്നത് കൊണ്ടാണ് ഇക്കാര്യത്തിൽ പിന്നീട് അപ്പീലിന് പോകാതിരുന്നതെന്ന് മുൻ ക്യാപ്റ്റൻ പറഞ്ഞു . സ്മിത്ത് തുടർന്നു . . . ആ തെറ്റിന്റെ ഉത്തരവാദിത്തം എനിക്കായിരുന്നു . എന്റെ ഭാഗത്ത് നിന്നുള്ള ഒരു ഉത്തമ ബോധ്യമുണ്ടായിരുന്നു . അതുക്കൊണ്ട് തന്നെയാണ് വീണ്ടുമൊരു അപ്പീലിന് ശ്രമിക്കാതിരുന്നത് . ഇപ്പോൾ ഞാൻ തയ്യാറാണ് . ഒരുപാട് ബുദ്ധിമുട്ടേറിയ ദിവസങ്ങളിലൂടെ കടന്ന് പോയി . ഈ ദിവസങ്ങളിൽ എല്ലാവരും സഹായവുമായെത്തി . കൂടെ നിന്നവരുടെ പിന്തുണ വലുതായിരുന്നു . ഞാൻ ഒരിക്കലും ആഗ്രഹിക്കാത്ത ദിവസങ്ങൾ കടന്ന് പോയിരിക്കുന്നു . അന്ന് ചെയ്തത് വലിയ ഒരു തെറ്റ് തന്നെയാണ് . എന്നാലിപ്പോൾ മുന്നോട്ട് പോവുകയാണ് . ഒരു വ്യക്തി എന്ന നിലയിൽ എനിക്ക് ഒരുപാട് മാറ്റങ്ങൾ വന്നുവെന്നും സ്മിത്ത് കൂട്ടിച്ചേർത്തു . മാർച്ച് 30നാണ് സ്മിത്തും വിവാദത്തിൽ ഉൾപ്പെട്ട ഡേവിഡ് വാർണർ , കാമറൂൺ ബെൻക്രോഫ്റ്റ് എന്നിവരുടെ വിലക്ക് അവസാനിക്കുക . ഒരു വർഷത്തെ വിലക്കാണ് മൂവർക്കും ഏർപ്പെടുത്തിയിരുന്നത് . ഏപ്രിൽ മാസം മുതൽ മൂവർക്കും ക്രിക്കറ്റിലേക്ക് തിരിച്ചെത്താൻ സാധിക്കും .


ഇംഗ്ലണ്ട് പര്യടനത്തിൽ അവശേഷിക്കുന്ന രണ്ട് ടെസ്റ്റുകളും ഇന്ത്യയ്ക്ക് നിർണായകമാണ് . പരമ്പര കൈവിടാതിരിക്കാൻ രണ്ട് മത്സരങ്ങളിലും ഇന്ത്യയ്ക്ക് ജയിച്ചേ മതിയാകൂ . മൂന്നാം ടെസ്റ്റിൽ തോറ്റ് ആത്മവിശ്വാസം നഷ്ടപ്പെട്ട ഇംഗ്ലണ്ടിനെ വരിഞ്ഞുമുറുക്കാൻ ഇന്ത്യയ്ക്ക് ഉപദേശം നൽകുകയാണ് മുൻ ഓപ്പൺ വീരേന്ദർ സെവാഗ് . നാലാം ടെസ്റ്റിൽ സ്പിന്നർമാരായ അശ്വിനെയും ജഡേജയെയും ഇന്ത്യ കളിപ്പിക്കണമെന്ന് വീരു ആവശ്യപ്പെട്ടു . പേസിന് പൂർണ ആനുകൂല്യമുള്ള ഇംഗ്ലീഷ് സാഹചര്യത്തിൽ വീരു ഈ ആവശ്യത്തിനുള്ള കാരണം വ്യക്തമാക്കുന്നുണ്ട് . എതിരാളികളെ എറിഞ്ഞൊതുക്കാൻ കെൽപ്പുള്ള മികച്ച റാങ്കിംഗിലുള്ള രണ്ട് സ്പിന്നർമാർ ടീമിലുള്ളത് ഇന്ത്യക്ക് മുതൽക്കൂട്ടാണ് . എന്നാൽ അശ്വിൻറെ ഫിറ്റനസ് സംബന്ധിച്ച് സംശയങ്ങൾ നിലനിൽക്കുന്നു . എങ്കിലും ആരോഗ്യം വീണ്ടെടുത്ത് അശ്വിൻ ജഡേജയ്ക്കൊപ്പം കളിക്കുന്നത് കാണാൻ ആഗ്രഹിക്കുന്നു . ബൌളിംഗിനൊപ്പം രണ്ട് പേരും നന്നായി ബാറ്റു ചെയ്യും എന്നതും ഇന്ത്യയ്ക്ക് ഗുണകരമാകുമെന്ന് ഇതിഹാസ വെടിക്കെട്ട് ഓപ്പണർ പറയുന്നു . പരമ്പരയിൽ 2 - 1ന് ഇംഗ്ലണ്ടിപ്പോൾ മുന്നിലാണ് . ഓഗസ്റ്റ് 30 മുതൽ സതാംപ്റ്റണിൽ ആണ് നാലാം ടെസ്റ്റ് .


സംസ്ഥാനത്ത് ഇന്ന് സ്വർണ്ണവിലയിൽ വർദ്ധനവ് രേഖപ്പെടുത്തി . ഗ്രാമിന് അഞ്ച് രൂപയും പവന് 40 രൂപയുമാണ് ഇന്ന് കൂടിയത് . ഗ്രാമിന് 2,910 രൂപയും പവന് 23,280 രൂപയുമാണ് ഇന്നത്തെ നിരക്ക് . ഗ്രാമിന് 2,905 രൂപയും പവന് 23,240 രൂപയുമായിരുന്നു വെള്ളിയാഴ്ച്ചത്തെ സ്വർണ്ണ നിരക്ക് . ഡിസംബർ രണ്ടിനായിരുന്നു സ്വർണ്ണത്തിന് ഈ മാസത്തെ ഏറ്റവും കുറഞ്ഞ നിരക്ക് രേഖപ്പെടുത്തിയത് . ഗ്രാമിന് 2,815 രൂപയായിരുന്നു ഡിസംബർ രണ്ടാം തീയതിയിലെ നിരക്ക് . ഡിസംബർ 11 നായിരുന്നു ഈ മാസത്തെ ഏറ്റവും ഉയർന്ന നിരക്ക് സ്വർണ്ണത്തിന് രേഖപ്പെടുത്തിയത് . പവന് 23,680 രൂപയായിരുന്നു 11 ലെ സ്വർണ്ണ നിരക്ക് . ഗ്രാമിന് 2,960 രൂപയും .


84 വർഷത്തിനിടെ 32 ക്യാപ്റ്റന്മാർ ആണ് ഇന്ത്യയെ ടെസ്റ്റ് ക്രിക്കറ്റിൽ നയിച്ചത് . ഇവരിൽ പട്ടൌഡിയും ഗാംഗുലിയും ധോണിയുമാണ് കേമന്മാർ . വിദേശത്തെ നേട്ടങ്ങൾ ഗാംഗുലിക്ക് മുൻതൂക്കം നൽകും 1932ൽ ഇംഗ്ലണ്ടിനെതിരായ ആദ്യ ടെസ്റ്റിൽ ഇന്ത്യയെ നയിച്ചത് സി കെ നായുഡു . എന്നാൽ ആദ്യ ജയത്തിനായി രണ്ട് പതിറ്റാണ്ടോളം ഇന്ത്യൻ ക്രിക്കറ്റ് കാത്തിരുന്നു . നേട്ടം ഇംഗ്ലണ്ടിനെതിരെ വിജയ് ഹസാരെയുടെ നേതൃത്വത്തിൽ . 21 ആം വയസ്സിൽ നായകപദവിയേറ്റെടുത്ത മൺസൂർ അലി ഖാൻ പട്ടൌഡി പുതിയ ഉയരങ്ങളിലേക്ക് ഇന്ത്യൻ ക്രിക്കറ്റിനെ എത്തിച്ചു . 1967ൽ ന്യുസീലൻഡിലെ 4 ടെസ്റ്റിൽ 3ലും ജയിച്ചപ്പോൾ വിദേശത്ത് പരന്പരനേട്ടമെന്ന സ്വപ്നം ടൈഗർ പട്ടൌഡി യാഥാർത്ഥ്യമാക്കി . വെസ്റ്റ് ഇൻഡീസിലും ഇംഗ്ലണ്ടിലും പരമ്പര ജയം ഇന്ത്യ സ്വന്തമാക്കിയപ്പോൾ അജിത് വഡേക്കർ എന്ന നായകൻറെ വിജയമായി അത് . തോൽവി ഒഴിവാക്കുകയായിരുന്നു സുനിൽ ഗാവസ്കർ മുഖ്യ പരിഗണന നൽകിയത് . 47 ടെസ്റ്റിൽ 30ലും സമനില . 47 ടെസ്റ്റിൽ പതിന്നാലിൽ വിജയം കണ്ട മുഹമ്മദ് അസ്ഹറുദ്ദീന് വിദേശത്ത് മിക്കപ്പോഴും കാലിടറി . നാട്ടിൽ പുലികളും വിദേശത്ത് പൂച്ചകളും എന്ന ചീത്തപേര് മായിച്ചുകളഞ്ഞ സൌരവ് ഗാംഗുലി ആണ് യഥാർത്ഥത്തിൽ ഇന്ത്യൻ ടെസ്റ്റ് ചരിത്രത്തിലെ ഏറ്റവും മികച്ച നായകൻ . ഓസ്ട്രേലിയയെ അവരുടെ നാട്ടിൽ പിടിച്ചുകെട്ടിയ ഗാംഗുലി അതിർത്തി കടന്ന് പാകിസ്ഥാനിലെത്തിയപ്പോഴും ഇന്ത്യൻ പതാക ഉയർന്നു പാറി . 60 ടെസ്റ്റിൽ 27 ജയവുമായി കണക്കുകളിൽ എം എസ് ധോണിഗാംഗുലിയെ കടത്തിവെട്ടിയെങ്കിലും വിദേശത്തെ തുടർതോൽവികൾ വിക്കറ്റ് കീപ്പർ നായകന് കളങ്കമാണ് .


പിൻവലിച്ച നോട്ടുകൾ മാറ്റിയെടുക്കാൻ കഴിയാത്തവർക്ക് ഇനിയും അവസരം നൽകണമെന്ന് കേന്ദ്ര സർക്കാറിനോട് സുപ്രീം കോടതി നിർദ്ദേശിച്ചു . ന്യായമായ കാരണങ്ങൾ കൊണ്ട് ഡിസംബർ 31നകം നോട്ട് മാറ്റിവാങ്ങാൻ കഴിയാത്തവർക്ക് ഇനിയും അവസരം നൽകേണ്ടതാണെന്ന് കോടതി നിരീക്ഷിച്ചു . ഇക്കാര്യത്തിൽ സർക്കാറിന്റെ തീരുമാനം ഈ മാസം 17ന് അറിയിക്കാനും സുപ്രീം കോടതി നിർദ്ദേശിച്ചിട്ടുണ്ട് . ശക്തമായ ഭാഷയിലാണ് സുപ്രീം കോടതി ഇന്ന് കേന്ദ്ര സർക്കാറിന് നിർദ്ദേശം നൽകിയത് . ജനങ്ങൾ കഷ്ടപ്പെട്ട് അധ്വാനിച്ച പണം ചവറ്റുകുട്ടയിൽ എറിയണമെന്ന് പറയാൻ സർക്കാറിന് ആവില്ലെന്ന് കോടതി നിരീക്ഷിച്ചു . ന്യായമായ കാരണങ്ങൾ കൊണ്ട് നോട്ടുകൾ മാറ്റിയെടുക്കാൻ കഴിയാത്തവർക്ക് അതിനുള്ള അവസരം ഉണ്ടാകുമെന്ന് സർക്കാർ നേരത്തെ ഉറപ്പുനൽകിയിരുന്നതാണ് . അതിൽ നിന്ന് പിന്നോട്ട് പോകാനാവില്ലെന്ന് കോടതി നിലപാടെടുത്തതോടെ , നോട്ടുകൾ മാറ്റിയെടുക്കാൻ കഴിയാത്ത ഓരോരുത്തരുടെയും പ്രശ്നങ്ങൾ പ്രത്യേകം പ്രത്യേകം പരിശോധിക്കാമെന്ന് സർക്കാറിനെ പ്രതിനിധീകരിച്ച് കോടതിയിൽ ഹാജരായ സോളിസിറ്റർ ജനറൽ രഞ്ജിത്ത് കുമാർ പറഞ്ഞു . എന്നാൽ എല്ലാവർക്കും കൈവശമുള്ള പഴയ നോട്ടുകൾ മാറ്റിയെടുക്കാനുള്ള ഒരു പൊതു അവസരം നൽകണമെന്ന് കേന്ദ്ര സർക്കാറിനോട് ഉത്തരവിടരുതെന്ന് സോളിസിറ്റർ ജനറൽ അഭ്യർത്ഥിച്ചു . ഓരോരുത്തരുടെയും കാര്യം പ്രത്യേകം പ്രത്യേകം പരിശോധിക്കാൻ സർക്കാർ തയ്യാറാണെന്നും അദ്ദേഹം പറഞ്ഞു . തുടർന്നാണ് 17നകം തീരുമാനം അറിയിക്കാൻ കോടതി നിർദ്ദേശിച്ചത് .


ടെസ്റ്റിൽ മാത്രം കളിക്കുന്ന പൂജാരയെ എങ്ങനെ എ പ്ലസ് കാറ്റഗറിയിലേക്ക് ഉയർത്താമെന്നത് ചർച്ച ചെയ്യാനായി സുപ്രീംകോടതി നിയോഗിച്ച വിനോദ് റായ് സമിതി വൈകാതെ യോഗം ചേരുമെന്നാണ് സൂചന . നിലവിൽ എല്ലാ ഫോർമാറ്റിലും കളിക്കുന്ന താരങ്ങളാണ് എ പ്ലസിലുള്ളത് . ക്യാപ്റ്റൻ വിരാട് കോലിക്ക് പുറമെ , രോഹിത് ശർമ , ശീഖർ ധവാൻ , ജസ്പ്രീത് ബൂംമ്ര , ഭുവനേശ്വർ കുമാർ എന്നിവരാണ് എ പ്ലസ് കരാറുള്ള താരങ്ങൾ . എന്നാൽ പൂജാരയുടെ കാര്യത്തിൽ ഇളവ് അനുവദിക്കണമെന്ന് ആവശ്യം ഉയർന്നിട്ടുണ്ട് . പൂജാരയെ എ പ്ലസിലേക്ക് ഉയർത്തുന്നത് യുവതാരങ്ങൾക്കും നല്ല സന്ദേശമാണ് നൽകുകയെന്നാണ് ബിസിസിഐയുടെ വിലയിരുത്തൽ . യുവതാരങ്ങൾ ട്വന്റി - 20 ക്രിക്കറ്റിനും ഐപിഎല്ലിനും പുറകെ പോകാതെ ടെസ്റ്റിന് കൂടുതൽ പ്രാധാന്യം നൽകാനും ഇത് ഉപകരിക്കുമെന്നാണ് ബിസിസിഐ കരുതുന്നത് . ടെസ്റ്റിൽ മാത്രം കളിക്കുന്ന പൂജാരയെ ഐപിഎൽ ലേലത്തിൽ കഴിഞ്ഞ നാലഞ്ചു സീസണുകളിലായി ഒരു ടീമും വാങ്ങാറില്ല . ക്രിക്കറ്റിന്റെ മൂന്ന് ഫോർമാറ്റിലും കളിക്കുന്നവർക്ക് എ പ്ലസ് കരാർ അനുവദിക്കുക എന്നതാണ് ഇതുവരെയുള്ള കീഴ്വഴക്കമെങ്കിലും ശീഖർ ധവാനും രോഹിത് ശർമയും സ്ഥിരമായി ടെസ്റ്റ് ടീമിൽ കളിക്കുന്നവരല്ലെന്നതും ശ്രദ്ധേയമാണ് . ഇതേ കാരണത്താൽ പൂജാരയ്ക്കും ഇളവ് അനുവദിക്കാമെന്നാണ് ബിസിസിഐ കരുതുന്നത് .


ഫേസ്ബുക്ക് ജോലി സമയത്ത് ഉപയോഗിക്കാമോ , ഉപയോഗിച്ചാൽ അത് പ്രശ്നമാകില്ലെ , ഇങ്ങനെ ഒക്കെയാണ് ചിന്തയെങ്കിൽ ആ കാലം മാറുന്നു . അതെ ഫേസ്ബുക്ക് അറ്റ് വർക്ക് സംവിധാനം ഉടൻ നിലവിൽ വരും . ഇൻറർപ്രൈസ് സോഷ്യൽ നെറ്റ്വർക്കിംഗ് ( ഇഎസ്എൻ ) എന്ന പദ്ധതിയുടെ ഭാഗമായാണ് Facebook at Work എന്ന സംവിധാനം ഫേസ്ബുക്ക് അവതരിപ്പിക്കുന്നത് . ഫേസ്ബുക്ക് അറ്റ് വർക്കിനായി ചില സെക്യൂരിറ്റി ടൂളുകളും കമ്പനി അവതരിപ്പിക്കുന്നുണ്ടെന്ന് ടെക്പോസ്റ്റ് നേരത്തെ റിപ്പോർട്ട് ചെയ്തിരുന്നു . നിലവിൽ ഇൻവൈറ്റ് ഒൺലി ബീറ്റാ സ്റ്റേജിലുളള ആപ്പ് 300 കമ്പനികളിൽ ഈ പദ്ധതി പരീക്ഷിച്ച് വരുകയാണ് . ഇതിന് പുറമേ 400 കമ്പനികളിലെ 6 ലക്ഷം ഉപയോക്താക്കളിലേക്ക് Facebook at Work വ്യാപിക്കുന്നുണ്ട് . ഇന്ത്യയിൽ പേടിഎം , സൊമാറ്റോ , പ്രാക്ടോ എന്നീ കമ്പനികൾ ഇത് ഇപ്പോൾ തന്നെ പ്രയോഗത്തിൽ എത്തിച്ചിട്ടുണ്ട് . ഏതാണ്ട് 140 മില്ല്യൺ ഫേസ്ബുക്ക് അംഗങ്ങൾ എന്നത് വലിയ യൂസർബേസ് ആണെന്നും അതിനാൽ തന്നെ അത് തങ്ങളുടെ മാർക്കറ്റ് വ്യാപനത്തിന് ഉപയോഗിക്കുക എന്നതാണ് വിവിധ കമ്പനികൾക്ക് Facebook at Work ഉപയോഗിക്കാനുള്ള കാര്യം എന്നാണ് ടെക് ലോകം വിലയിരുത്തുന്നത് .


ജീവൻ സാധ്യമാകുന്ന ഇരുപത് അന്യഗ്രഹങ്ങൾ കണ്ടുപിടിച്ച് നാസ . മനുഷ്യൻ ഇതുവരെ പ്രപഞ്ചത്തിൽ കണ്ടെത്തിയവയിൽ ജീവൻറെ സാന്നിധ്യം ഉറപ്പിക്കാൻ കഴിയുന്ന ഗ്രഹങ്ങൾ എന്നാണ് ഇതിനെ നാസ തന്നെ വിളിക്കുന്നത് . അന്യഗ്രഹങ്ങളിലെ ജീവൻ തേടിയുള്ള ഗവേഷണങ്ങളിൽ ഏറ്റവും പ്രതീക്ഷ പുലർത്തുന്ന കണ്ടുപിടുത്തത്തെ നാസ വിശേഷിപ്പിക്കുന്നത് . ഭൂമി 2.0 എന്ന ലക്ഷത്തിലേക്കാണ് കെപ്ലർ മിഷൻറെ പുതിയ കണ്ടെത്തൽ എന്നാണ് നാസ പറയുന്നത് . ചില വ്യത്യാസങ്ങൾ ഒഴിച്ച് നിർത്തിയാൽ ഭൂമിയുടെ സമയവും വർഷ ദൈർഘ്യവും ഈ ഗ്രമങ്ങളിൽ ഒന്നാണ് എന്നാണ് ഗവേഷകർ പറയുന്നത് . 20 ഗ്രഹങ്ങളിൽ ഏറ്റവും ജീവന് അനുയോജ്യമായി കണ്ടെത്തിയത് കെഒഐ 7223 എന്ന ഗ്രഹമാണ് . ഈ ഗ്രഹത്തിലെ ഒരു വർഷം എന്നത് 395 ദിവസമാണ് . ഭൂമിയുടെ വലിപ്പത്തിൻറെ 97 ശതമാനമാണ് ഈ ഗ്രഹത്തിൻറെ വലിപ്പം .


സെർച്ച് എഞ്ചിൻ വമ്പന്മാരായ യാഹൂ 1700 ജീവനക്കാരെ പുറത്താക്കാൻ ഒരുങ്ങുന്നതായി റിപ്പോർട്ട് . ബഹുരാഷ്ട്ര കുത്തക കമ്പനിയായ യാഹൂവിലെ ആകെ ജീവനക്കാരുടെ 15 ശതമാനത്തോളം വരും ഇത് . 2015 ലെ അവസാന പാദവർഷത്തെ വരുമാനക്കണക്കുകൾ നൽകുന്ന ആശങ്കയുടെ പുറത്താണ് ഈ നീക്കം . സെർച്ച് എഞ്ചിൻ രംഗത്ത് ഗൂഗിളിന് ഏറെ പിന്നിലായിപ്പോയ യാഹൂ ഇന്റർനെറ്റ് ബിസിനസ് വിറ്റഴിക്കാൻ വരെ സാധ്യതകളുണ്ട് എന്നാണ് റിപ്പോർട്ടുകൾ . കമ്പനി മാനേജ്മെന്റിൽ നിക്ഷേപകർക്ക് താൽപര്യം നഷ്ടപ്പെട്ട സാഹചര്യത്തിൽ ജീവനക്കാരുടെ എണ്ണം കുറച്ച് ചെലവ് ചുരുക്കി പിടിച്ചുനിൽക്കാനാണ് സി ഇ ഒ മരീസ മെയർ പദ്ധതിയിടുന്നത് എന്നാണറിയുന്നത് . യാഹൂ സി ഇ ഒ മരീസ മെയർ തന്നെയാണ് തന്റെ പദ്ധതികളെക്കുറിച്ച് ചൊവ്വാഴ്ച സൂചന നൽകിയത് . സജീവമല്ലാത്ത സർവ്വീസുകൾ വിറ്റൊഴിവാക്കുന്നത് വഴി 1 ബില്യൺ യു എസ് ഡോളറാണ് യാഹൂ വരുമാനം പ്രതീക്ഷിക്കുന്നത് . കമ്പനിയുടെ വലിപ്പം കുറഞ്ഞാലും കൂടുതൽ ശ്രദ്ധയോടെ പ്രവർത്തിക്കാനാകും എന്നും കണക്കുകൂട്ടപ്പെടുന്നു . യാഹൂവിന്റെ വളർച്ചയ്ക്ക് ഇപ്പോഴത്തെ സി ഇ ഒയും ടീമും തടസ്സമാകുന്നുണ്ട് എന്ന് വരെ നിക്ഷേപകർ ആരോപണം ഉന്നയിക്കുന്ന സ്ഥിതിയിലാണ് കാര്യങ്ങൾ . മാനേജ്മെന്റ് തലപ്പത്ത് മാറ്റം വരിക , ഇന്റർനെറ്റ് ബിസിനസ് വിറ്റഴിക്കുക എന്നിവയാണ് കമ്പനിക്ക് മുന്നിലുള്ള പെട്ടെന്നുള്ള സാധ്യതകൾ . 2012 ലാണ് മൾട്ടി നാഷണൽ ടെക്നോളജി കമ്പനിയായ പ്രസിഡണ്ടും സി ഇ ഒയുമായി മരീസ മെയർ ചുമതലേയറ്റത് .


സാമൂഹ്യമാധ്യമങ്ങളിലൂടെ ആരാധകരോട് വിശേഷങ്ങൾ പങ്കുവയ്ക്കാറുള്ള താരമാണ് സാമന്ത . ആംസ്റ്റെർഡമിൽ റൈജ്ക്സ് മ്യൂസിയത്തിൽ നിന്നുള്ള ഫോട്ടോയാണ് സാമന്ത പുതുതായി ഷെയർ ചെയ്തിരിക്കുന്നത് . ഒറ്റയ്ക്കല്ല എന്ന അടിക്കുറിപ്പോടെയാണ് ഫോട്ടോ . ഭർത്താവ് നാഗ ചൈതന്യയ്ക്ക് ഒപ്പമാണ് സാമന്ത ആംസ്റ്റെർഡമിൽ എത്തിയിരിക്കുന്നത് . അതേസമയം സാമന്തയും നാഗ ചൈതന്യയും പ്രധാന കഥാപാത്രങ്ങളായിട്ടുള്ള മജിലി ഒരുങ്ങുകയാണ് . ശിവ നിർവാണയാണ് ചിത്രം സംവിധാനം ചെയ്യുന്നത് . വിശാഖപട്ടണമാണ് പ്രധാന ലൊക്കേഷൻ . ഗോപി സുന്ദറാണ് സംഗീത സംവിധാനം നിർവഹിക്കുന്നത് . വിഷ്ണു ശർമ്മ ഛായാഗ്രഹണം നിർവഹിക്കുന്നു .


രാജ്യത്തെ ബാങ്കുകൾ നേരിടുന്ന ഏറ്റവും വലിയ സുരക്ഷാ ഭീഷണിക്കുള്ള പ്രതിവിധിയാണ് റിസർവ് ബാങ്ക് തേടുന്നത് . ഇതിന്റെ ഭാഗമായാണ് പുതിയ നിർദേശം . എടിഎം കാർഡിനൊപ്പം ബയോ മെട്രിക് സംവിധാനം കൂടി ബാങ്കുകൾ പരീക്ഷിക്കണം . എടിഎമ്മിൽ നിന്ന് പണമെടുക്കുന്നതിന് കണ്ണിലെ കൃഷ്ണമണിയുടെ പ്രതിഫലനമോ വിരലടയാളമോ എടിഎം മെഷീനിൽ പതിപ്പിക്കണം . ആധാർ കാർഡിലെ വിശദാംശങ്ങൾ വെച്ച് ആളെ തിരിച്ചറിയാൻ ബാങ്കുകൾ സംവിധാനം ഒരുക്കണം . ഉപയോക്താവിന്റെ വിവരങ്ങൾ കൃത്യമായി എടിഎം മെഷീനിൽ രേഖപ്പെടുത്തുന്നതിനാൽ തട്ടിപ്പുകൾ നടത്താനാവില്ല എന്നാണ് കരുതുന്നത് . രാജ്യത്തെ പ്രമുഖ ബാങ്കുകളുടെ എടിഎം വിവരങ്ങൾ ചോർത്തി 130 ലക്ഷം രൂപ തട്ടിയെടുക്കപ്പെട്ട പശ്ചാത്തലത്തിലാണ് പുതിയ നിർദേശം . അടുത്ത വർഷം ജനുവരി മുതൽ ബാങ്കുകൾ പുതിയ സംവിധാനം പരീക്ഷണാടിസ്ഥാനത്തിൽ നടപ്പാക്കണമെന്ന് റിസർവ് ബാങ്ക് നിർദേശിക്കുന്നു . എന്നാൽ ഇതിനെതിരെ വിമർശനവും ഉയർന്നു കഴിഞ്ഞു . നിരക്ഷരരുടെയോ കിടപ്പിലായവരുടെയോ എടിഎം കാർഡുകൾ വിശ്വസ്തരായ സഹായികൾക്ക് ഉപയോഗിക്കുന്നതിന് ഇതു മൂലം കഴിയില്ലെന്നാണ് വിമർശനം .


വനിതാ ലോകകപ്പ് ഫൈനലിൽ ഇന്ത്യയും ഇംഗ്ലണ്ടും തമ്മിൽ ഏറ്റുമുട്ടിയപ്പോൾ ആരാധകരുടെയെല്ലാം കണ്ണുടക്കിയ ഒരു ഇംഗ്ലീഷ് താരമുണ്ടായിരുന്നു . കുട്ടിത്തം വിട്ടുമാറാത്ത മുഖവും നിഷ്കളങ്കമായ ചിരിയുമായി വിക്കറ്റിന് പിന്നിൽ നിന്ന് കലപില ഒച്ചവെച്ചുകൊണ്ടേയിരുന്ന ഇംഗ്ലീഷ് വീക്കറ്റ് കീപ്പർ സാറാ ടെയ്ലറുടേത് . എന്നാൽ 28കാരിയായ സാറാ ടെയ്ലർ ഇംഗ്ലീഷ് ടീമിലെ മാത്രമല്ല ലോക ക്രിക്കറ്റിലെ തന്നെ ഒരു സംഭവമാണെന്ന് അറിയുന്ന ആരാധകർ ചുരുക്കമായിരിക്കും . ചരിത്ര വനിത പതിനേഴാം വയസിൽ അരങ്ങേറ്റം 2006ൽ തന്റെ പതിനേഴാം വയസിൽ ഇംഗ്ലണ്ട് ദേശീയ ടീമിലെത്തിയ സാറ ദേശീയ ടീമിനായി കളിക്കുന്ന പ്രായം കുറഞ്ഞ കളിക്കാരികളിലൊരാളാണ് . ലോർഡ്സിൽ ഇന്ത്യക്കെതിരെ ആയിരുന്നു സാറയുടെ അരങ്ങേറ്റം . ഇംഗ്ലണ്ടിന്റെ ഇന്ത്യൻ പര്യടനത്തിൽ ചെന്നൈയിൽ സെഞ്ചുറി അടിച്ചും സാറ വാർത്തയിൽ ഇടം നേടിയിട്ടുണ്ട് . നേട്ടങ്ങളുടെ നെറുകയിൽ തിരിച്ചടികളുടെ കാലം എന്നാൽ 2016ൽ അമിത ആകാംക്ഷയ്ക്ക് അടിപ്പെട്ട സാറയുടെ കരിയറിൽ തിരിച്ചടിയേറ്റു . അതേവർഷം കരിയറിൽ വലിയൊരു ഇടവേളയെടുത്ത സാറ ഈ വർഷം ഏപ്രിലിലാണ് ഇംഗ്ലണ്ട് ടീമിനൊപ്പം യുഎഇയിൽ നടന്ന പരിശീലന ക്യാംപിൽ ചേരുന്നത് . പിന്നീട് ലോകകപ്പ് ടീമിലും ഇടം നേടിയ സാറ അമിത ആകാംക്ഷാ രോഗത്തെ നിശ്ചയദാർഢ്യംകൊണ്ട് മറികടന്ന് ഇംഗ്ലണ്ടിന്റെ ലോകകപ്പ് നായികമാരിൽ ഒരാളായി .


ഫിഫ ലോകകപ്പിനോട് അനുബന്ധിച്ച് ഏഷ്യാനെറ്റ് ന്യൂസ് ഡോട്ട് കോമിന്റെ മൈ ഹീറോ പംക്തിയിൽ സ്പെയിൻ താരമായിരുന്ന ഡേവിഡ് വിയ്യ സാഞ്ചസിനെക്കുറിച്ച് വിനയകൃഷ്ണൻ എഴുതുന്നു 2010 ലോകകപ്പ് മാത്രം മതി ഈ താരത്തിനെ അറിയാൻ . അഞ്ചു ഗോളുകളോടെ ടോപ്പ് സ്കോറർ ആയി സ്പെയിൻ ടീമിന് കപ്പ് നേടി കൊടുത്ത അവരുടെ സൂപ്പർ സ്ട്രൈക്കർ . 2008 യൂറോ കപ്പ് നേടിയപ്പോഴും വിയ്യ തന്നെയായിരുന്നു സ്പെയിൻ ടോപ്പ് സ്കോറർ . 2010 ൽ 40 മില്യൺ യൂറോ ക്ക് ബാഴ്സലോണ ടീമിലെത്തി . അവിടെ നിന്നും ആദ്യത്തെ ലാലിഗ , ചാമ്പ്യൻസ് ലീഗ് ടൈറ്റിലുകൾ നേടി . പിന്നീട് 2013 - 14 സീസണിൽ അത്ലറ്റികോ മാഡ്രിഡിൽ എത്തി . അവിടെ നിന്നും വീണ്ടും ലാലിഗ ടൈറ്റിൽ . അതിനുശേഷം അമേരിക്കൻ ലീഗായ എം എൽ എസ്സിൽ ന്യൂ യോർക്ക് സിറ്റി എഫ് സി ക്കുവേണ്ടി കുപ്പായം അണിഞ്ഞു . ഇപ്പോഴും വിയ്യ തന്റെ ക്ലബ്ബ് കരിയർ അവിടെ തുടരുകയാണ് . 2005 ലാണ് വിയ്യ ആദ്യമായിട്ട് സ്പെയിൻ നാഷണൽ ടീമിനായി കളിക്കുന്നത് . . . പിന്നീട് ടീമിലെ പ്രധാന ഘടകങ്ങളിൽ ഒന്നായി മാറി . . . 50 ഇന്റർനാഷണൽ ഗോളുകൾ നേടുന്ന ആദ്യ സ്പെയിൻ പ്ലെയർ ആയി മാറി . നാല് മേജർ ടൂർണമെന്റുകളിൽ സ്പെയിനിനായി കളിച്ചിട്ടുണ്ട് . 2014 ൽ ദേശീയ ടീമിൽ നിന്നും രാജിവച്ചു . 2008 യൂറോ കപ്പിലാണ് ഞാൻ വിയ്യയുടെ ആരാധകനായി മാറിയത് . അടിപൊളി ഗോളുകളും പിന്നെ വിയ്യയുടെ ലുക്കും അദ്ദേഹത്തിനെ ഇഷ്ടപ്പെടാൻ വഴിയൊരുക്കി . 2010 ലോകകപ്പിൽ സ്പൈനിന് വേണ്ടി കയ്യടിക്കാൻ വിയ്യ കാരണം ആയിരുന്നു . ആ ലോകകപ്പിന് ശേഷം വിയ്യയുടെ കരിയറും അത്ര നല്ലതായിരുന്നില്ല . മെസ്സി വാഴുന്ന ബാഴ്സ ടീമിൽ വിയ്യ അധികപറ്റായിരുന്നു . എം എൽ എസ്സിൽ ഇപ്പോഴും നന്നായിത്തന്നെ കളിക്കുന്നു എന്നത് സന്തോഷം കഴിഞ്ഞ വർഷം നാഷണൽ ടീമിലേക്ക് ഒരു റീക്കാൾ വന്നിരുന്നു . ഈ ലോകകപ്പിന് ഉണ്ടാകുമോ എന്നു ചെറുതായി സംശയിച്ചിരുന്നു . പക്ഷേ അത് നടന്നില്ല . താരങ്ങൾ നിറഞ്ഞു സമ്പന്നമായ സ്പെയിൻ ടീമിനു അതിന്റെ ആവശ്യം ഉണ്ടായിരുന്നില്ല . ഇപ്പോഴും ഒരുപാട് ഇഷ്ടമാണ് ഡേവിഡ് വിയ്യ എന്ന പ്ലയെറിനെ .


നടി ആക്രമിക്കപ്പെട്ട സംഭവവുമായി ബന്ധപ്പെട്ടുയർന്ന വിവാദങ്ങളിൽ നടൻ ദിലീപിന് പിന്തുണയുമായി നിർമാതാവ് ടോമിച്ചൻ മുളകുപാടം രംഗത്ത് . താൻ നിർമിക്കുന്ന ദിലീപിന്റെ പുതിയ സിനിമയായ രാമലീല പ്രഖ്യാപിച്ചതിന് ശേഷമാണ് വിവാദങ്ങൾക്ക് ശക്തിയാർജ്ജിച്ചതെന്ന് ടോമിച്ചൻ മുളകുപാടം ഫേസ്ബുക് പോസ്റ്റിൽ പറഞ്ഞു . കുതന്ത്രങ്ങൾ മെനയുന്നവർ സജീവമായതിനാൽ അവരുടെ ലക്ഷ്യം ദിലീപ് മാത്രമല്ല രാമലീല കൂടിയാണെന്നും ഒരു ചിത്രത്തെ തകർക്കാൻ ചിലർ നടത്തുന്ന നാണംകെട്ട കളികളാണിതെന്നും ടോമിച്ചൻ മുളകുപാടം ഫോസ്ബുക് പോസ്റ്റിൽ ആരോപിക്കുന്നു . ടോമിച്ചൻ മുളകുപാടത്തിന്റെ ഫേസ്ബുക് പോസ്റ്റിന്റെ പൂർണരൂപം വളരെയേറെ വേദനയോടെയാണ് ഇതെഴുതുന്നത് . വളരെയേറെ നാളുകളായി പരിചയമുള്ള ദിലീപ് എന്ന നടനെതിരെയും ഞങ്ങൾ ഒരുമിക്കുന്ന രാമലീല എന്ന ചിത്രത്തിനെതിരെയും നടക്കുന്ന പ്രവർത്തനങ്ങൾ വേദനാജനകമാണ് . രാമലീലയുടെ റിലീസ് ഡേറ്റ് പ്രഖ്യാപിച്ചതിനുശേഷമാണ് കുതന്ത്രങ്ങൾ മെനയുന്നവർ വീണ്ടും സജീവമായതെന്നതിനാൽ ഒന്നുറപ്പിക്കാം , അവരുടെ ലക്ഷ്യം ദിലീപ് മാത്രമല്ല രാമലീലയും കൂടിയാണെന്ന് വ്യക്തം . നൂറുക്കണക്കിന് ആളുകളുടെ സ്വപ്നവും പ്രയത്നങ്ങളും രാമലീല എന്ന ചിത്രമായി തീയറ്ററുകളിൽ എത്തിക്കാനുള്ള ശ്രമത്തിലാണ് ഞാനടക്കമുള്ളവർ . നല്ലൊരു മുതൽമുടക്കിൽ അരുൺ ഗോപിയെന്ന നവാഗത സംവിധായകന്റെ കൂടി ഒരു സ്വപ്നമാണിത് . എഴുപതിലധികം ദിവസത്തെ ഷൂട്ടിങ്ങും പോസ്റ്റ് പ്രൊഡക്ഷൻ വർക്കുകളുമായി രാമലീലക്ക് പിന്നിൽ പ്രവർത്തിക്കുന്ന ഓരോരുത്തർക്കും വേദനയുളവാക്കുന്ന ഒരു കാര്യമാണ് ചിത്രത്തെ തകർക്കാൻ ചിലർ നടത്തുന്ന നാണംകെട്ട പ്രവൃത്തികൾ . അതിലേറെ വേദനയേകുന്ന ഒന്നാണ് ദിലീപ് എന്ന നടനെതിരെ നടക്കുന്ന ഗൂഢാലോചനകൾ . നുണപരിശോധനക്കോ മറ്റെന്ത് ടെസ്റ്റിനോ വേണമെങ്കിലും തയ്യാറായ ആ നടനെ തകർക്കാൻ ശ്രമിക്കുന്ന ഓരോരുത്തനും ഒന്നോർക്കുക . അദ്ദേഹം ജനപ്രിയനായത് കഠിനാധ്വാനവും പ്രേക്ഷകപിന്തുണയും കൊണ്ടാണ് . അതിനിയും തുടരുക തന്നെ ചെയ്യും . പ്രേക്ഷകരായ നിങ്ങളുടെ പിന്തുണ എന്നും പ്രതീക്ഷിക്കുന്നു


ജൂൺ 16മുതൽ ഇന്ധന വില ദിവസവും മാറുന്ന സാഹചര്യത്തിൽ ഉപഭോക്താക്കൾക്ക് വില കൃത്യമായി അറിയാൻ മൊബൈൽ ആപ്ലിക്കേഷൻ . ഇന്ത്യൻ ഓയിൽ കോർപ്പറേഷനാണ് ആപ് പുറത്തിറക്കിയിരിക്കുന്നത് . ഇതിന് പുറമേ എസ്എംഎസിലൂടെയും ഉപഭോക്താക്കൾക്ക് ഇന്ധന വില അറിയാനാകും . RSP Dealer code ടൈപ്പ് ചെയ്ത ശേഷം 922492249 എന്ന നമ്പറിലേക്കാണ് എസ്എംഎസ് അയക്കേണ്ടത് . എല്ലാ പെട്രോൾ പമ്പുകൾക്ക് സമീപത്തും ഡീലർ കോഡ് എഴുതിയിട്ടുണ്ടാകും . അതിനാൽ തന്നെ ഉയർന്ന വില നൽകി ചതിക്കപ്പെടുമെന്ന ഭയവും വേണ്ട . Fuel @ IOC എന്ന മൊബൈൽ ആപ്ലിക്കേഷൻ വഴിയാണ് ഓരോ നഗരത്തിലെയും ഇന്ധന വില അറിയാനാവുക . അന്താരാഷ്ട്ര വിപണിയിൽ ക്രൂഡ് ഓയിൽ വിലയിലുള്ള നിരക്ക് വ്യത്യാസം അനുസരിച്ച് ഇന്ധന വിലയിലും മാറ്റം വരുത്താൻ മൂന്ന് പൊതുമേഖലാ എണ്ണ കമ്പനികളാണ് ശുപാർശ ചെയ്തത് . ഇന്ത്യൻ ഓയിൽ കോർപ്പറേഷൻ , ഹിന്ദുസ്ഥാൻ പെട്രോളിയം കോർപ്പറേഷൻ , ഭാരത് പെട്രോളിയം കോർപ്പറേഷൻ എന്നിവയാണ് ഇന്ധന വില ദിവസവും മാറ്റാനുള്ള തീരുമാനത്തിന് പിന്നിൽ . “ഏറ്റവും സുതാര്യമായി ഇന്ധന വില നിശ്ചയിക്കുന്നതിനും വില ഉപഭോക്താക്കൾക്ക് ലാഭകരമാകും വിധം നിശ്ചയിക്കാനുമാണ് ദിവസവും വില മാറ്റുന്നതെന്ന്” ഇന്ത്യൻ ഓയിൽ കോർപ്പറേഷൻ പത്രക്കുറിപ്പിൽ പറഞ്ഞു . ഇതോടെ മാസത്തിൽ രണ്ട് തവണ ഇന്ധന വില നിശ്ചയിക്കുന്ന സംവിധാനം മറ്റ് പല വികസിത രാജ്യങ്ങളിലേതിനും സമമായി ദിവസവും നിശ്ചയിക്കപ്പെടും . തീരുമാനം ഈ മാസം 15 ന് അർദ്ധരാത്രി മുതൽ പ്രാബല്യത്തിൽ വരും . മെയ് ഒന്ന് മുതൽ രാജ്യത്തെ അഞ്ച് പ്രധാന നഗരങ്ങളിൽ പെട്രോൾ വില ദിവസവും പുതുക്കാനുള്ള നടപടികൾ പരീക്ഷണാടിസ്ഥാനത്തിൽ നടപ്പിലാക്കിയിരുന്നു . പോണ്ടിച്ചേരി , ഛണ്ഡീഗഡ് , വിശാഖപട്ടണം , ഉദയ്പൂർ , ജംഷഡ്പൂർ എന്നിവിടങ്ങളിലാണ് ഇന്ത്യൻ ഓയിൽ കോർപ്പറേഷൻ , ഭാരത് പെട്രോളിയം , ഹിന്ദുസ്ഥാൻ പെട്രോളിയം എന്നിവർ വില ദിവസവും പുതുക്കി നിശ്ചയിക്കുന്നത് . ഈ പരീക്ഷണം വിജയകരമായ സാഹചര്യത്തിലാണ് തീരുമാനം രാജ്യത്താകമാനം വ്യാപിപ്പിക്കുകയാണ് ചെയ്തത് . ഇപ്പോഴത്തെ നീക്കം ഇനി മുതൽ ക്രൂഡ് ഓയിൽ വിലയെ അടിസ്ഥാനമാക്കി വിപണി വിലയും മാറ്റാൻ കൂടുതൽ സഹായകരമാകുമെന്നാണ് വിലയിരുത്തൽ .


ലക്ഷക്കണക്കിന് യൂറോ വിലമതിക്കുന്ന ആഭരണങ്ങളാണ് മുറിയിൽ നിന്ന് നഷ്ടമായിരിക്കുന്നതെന്ന് ഫ്രഞ്ച് പോലീസും സ്ഥിരീകരിച്ചിട്ടുണ്ട് . സംഭവത്തെക്കുറിച്ച് ഫ്രഞ്ച് പോലീസ് വിശദമായ അന്വേഷണം ആരംഭിച്ചിട്ടുണ്ട് . മോഷണം മാത്രമായിരുന്നോ അക്രമികളുടെ ലക്ഷ്യമെന്ന് ഇപ്പോൾ വ്യക്തമാക്കാനാവില്ലെന്നും പോലീസ് വ്യക്തമാക്കി . പാരീസ് ഫാഷൻ ഷോയിൽ പങ്കെടുക്കാനാണ് അമേരിക്കൻ റിയാലിറ്റി ഷോ താരമായ കിം കാദർഷിയാനും സഹോദരിമാരായ കെന്റൽ ജെന്നറും കൌർട്ട്നെ കർദാഷിയാനും പാരീസിലെത്തിയത് . കിം പോലീസിന് നൽകിയ മൊഴിയുടെ പ്രധാന ഭാഗങ്ങൾ ഇപ്പോൾ പുറത്തുവന്നു ഇംഗ്ളീഷ് സംസാരിക്കുന്ന അഞ്ചു പേരാണ് പോലീസ് വേഷത്തിൽ മോഷണം നടത്തിയത് . പാരീസിൽ വ്യാപകമായി വാടകയ്ക്ക് കിട്ടുന്ന വെലിയോസ് സൈക്കളിലായിരുന്നു അക്രമിസംഘം പണവുമായി കടന്നത് . നഷ്ടമായവയിൽ ഒരു 15 കാരറ്റ് വജ്രമോതിരവും രണ്ടു സ്മാർട്ട്ഫോണുകളും ഉണ്ട് . തനിക്ക് കുട്ടികൾ ഉണ്ടെന്നും തന്നെ കൊല്ലരുതെന്ന് കിം കർദാഷിയാൻ യാചിച്ചു . ഈ സമയമെല്ലാം മുഖംമൂടി ധാരികളായിരുന്നയാൾക്കാർ താരത്തിൻറെ തലയിൽ തോക്ക് ചൂണ്ടി നിൽക്കുകയായിരുന്നു . . പുലർച്ചെ നല്ല ഉറക്കത്തിൽ കള്ളന്മാരുടെ കാലടിശബ്ദം കേട്ടാണ് താരം ഉണർന്നത് . സഹായത്തിനായി ആരെയെങ്കിലും വിളിക്കും മുമ്പ് തന്നെ കയ്യിൽ നിന്നും ഫോൺ തട്ടിപ്പറിച്ചു . കൊള്ളക്കാർ ഫ്രഞ്ചിലായിരുന്നു സംസാരിച്ചിരുന്നത് . താൻ ബലാത്സംഗം ചെയ്യപ്പെടാൻ പോകുകയാണെന്നായിരുന്നു താരം ആദ്യം ഭയന്നത് . ഇടയ്ക്ക് റിംഗ് എന്ന് പറഞ്ഞത് തൻറെ 20 കാരറ്റ് മരതക മോതിരത്തെക്കുറിച്ചാണെന്ന് മനസ്സിലായെന്ന് താരം പറഞ്ഞു . കിമ്മിൻറെ അപ്പാർട്ട്മെൻറിൽ അക്രമം നടക്കുന്നു എന്ന് മനസ്സിലാക്കിയ താഴത്തെ നിലയിൽ ഉണ്ടായിരുന്ന സുഹൃത്തും ഫാഷൻ സ്റ്റൈലിസ്റ്റുമായ സിമോൺ ഹരോഷെ പെട്ടെന്ന് ബാത്ത്റൂമിൽ കയറി കിമ്മിൻറെ സുരക്ഷാഭടൻ പാസ്ക്ൽ ഡുവിയററെ വിളിച്ചു . ഈ സമയത്ത് കോർട്നിക്കും കെൻഡലിനുമൊപ്പം രണ്ടു മൈൽ അകലെ നൈറ്റ് ക്ളബ്ബിലായിരുന്നു അയാൾ . അവിടെ നിന്നും പാഞ്ഞെത്തിയ പാസ്ക്കൽ കള്ളന്മാർ കടന്നതിന് രണ്ടു മിനിറ്റ് കഴിഞ്ഞപ്പോൾ അപ്പാർട്ട്മെന്റിൽ എത്തുകയും ചെയ്തു .


1 . പുതിയ സംവിധാനത്തിലൂടെ നിങ്ങൾക്ക് വീട്ടിലെ കേബിൾ\ഡിടിഎച്ച് കണക്ഷനുകളിൽ ഏതൊക്കെ ചാനലുകൾ ഉൾപ്പെടുത്തണമെന്ന് തീരുമാനിക്കാം , ഇഷ്ടപ്പെട്ട ചാനലുകൾ തിരഞ്ഞെടുക്കാനുള്ള സ്വാതന്ത്ര്യമാണ് പുതിയ ഭേദഗതി നൽകുന്നത് . 2 . എന്നാൽ 100 ചാനലുകൾ ഉള്ള അടിസ്ഥാന പാക്ക് നിങ്ങൾക്ക് ലഭിക്കും . 130 രൂപയായിരിക്കും ഈ പാക്കിന് ജിഎസ്ടിയും ചേർത്ത് ഏതാണ്ട് 160 രൂപ നൽകേണ്ടി വരും ( ഇത് അന്തിമമല്ല ) . ഇതിൽ 26 ചാനലുകൾ ദൂരദർശൻറെ ചാനലുകളായിരിക്കും . ഇതിന് പുറമേയുള്ള ഫ്രീ ചാനലുകളിൽ നിന്നും 74 എണ്ണം ഉപയോക്താക്കൾക്ക് തിരഞ്ഞെടുക്കാം . 3 . രാജ്യത്താകെ , റജിസ്റ്റർ ചെയ്ത് സംപ്രേഷണം നടത്തുന്നത് 873 ചാനലുകളാണ് . ഇതിൽ 541 എണ്ണം സൌജന്യ ( ഫ്രീ ടു എയർ ) ചാനലുകളാണ് . 332 ചാനലുകളാണ് പേ ചാനലുകൾ . 4 . ഇതിന് പുറമേയാണ് പേ ചാനലുകൾ തിരഞ്ഞെടുക്കേണ്ടത് . ഇതിനായി ട്രായ് വെബ്സൈറ്റിൽ പ്രസിദ്ധീകരിച്ചിരിക്കുന്ന വിലകൾ നോക്കാം . 5 . ഒരു പേചാനലിന് പരമാവധി ഈടാക്കുവാൻ പറ്റുന്ന തുക 19 രൂപയാണ് . ഒരു രൂപയിൽ താഴെ വിലയുള്ള ചാനലുകളുണ്ട് . കമ്പനികൾ നിശ്ചയിക്കുന്ന പാക്കേജിൽ പ്രത്യേക വിലയിൽ ഒരു കൂട്ടം ചാനലുകൾ കാണുവാൻ സാധിക്കും . 6 . പേ ചാനലുകളുടെ വില വിവരം അറിയുന്നതിനായി ട്രായി വെബ് സൈറ്റ് നോക്കാം . അല്ലെങ്കിൽ കേബിൾ– ഡിടിഎച്ച് സേവനദാതാക്കൾ അവരുടെ സൈറ്റുകളിൽ വിവരം നൽകുന്നുണ്ട് . ഒപ്പം ചാനലുകളിൽ ബ്രോഡ്കാസ്റ്റിംഗ് സംഘടനയും , ഒരോ നെറ്റ്വർക്കുകളും ഇത് സംബന്ധിച്ച് പരസ്യം ചെയ്യുന്നുണ്ട് . 7 . ഉപയോക്താവിൻറെ ഇഷ്ടം പരിഗണിക്കുന്നതോടെ , ഒരു ചാനൽ നമ്മുക്ക് ഇഷ്ടമുള്ള കാലത്ത് മാത്രം തിരഞ്ഞെടുക്കാം . അതായത് ഫുട്ബോൾ ലോകകപ്പ് കാണുവാൻ അത് പ്രക്ഷേപണം ചെയ്യുന്ന ചാനൽ എപ്പോഴും സബ്സ്ക്രൈബ് ചെയ്യേണ്ട , ടൂർണമെൻറ് നടക്കുന്ന കാലത്ത് മാത്രം മതി . 8 . കൂടുതൽ നെറ്റ്വർക്കുകളും ഓപ്പറേറ്റർമാരും ഒരു മാസത്തിനുള്ളിൽ പുതിയ പാക്കേജുകൾ പ്രഖ്യാപിക്കുന്നതോടെ ഉപയോക്താവിന് തിരഞ്ഞെടുക്കാൻ കൂടുതൽ ഓപ്ഷൻ ലഭിക്കും . 9 . ചാനലുകൾ കേബിൾ , ഡിടിഎച്ച് നെറ്റ്വർക്കുകളിൽ ഉൾപ്പെടുത്താനുള്ള ക്യാരേജ് ഫീസും പുതിയ ചട്ടപ്രകാരം കുറയുമെന്നാണ് സൂചന 10 . മലയാളത്തിൽ 14 ചാനലുകൾക്കാണ് പ്രത്യേകം പണം കൊടുത്ത് വരിക്കാരാകേണ്ടത് .


ദേശീയ വനിതാ ക്രിക്കറ്റ് ടീം പരിശീലകൻ രമേശ് പവാർ , കമ്മിറ്റി ഓഫ് അഡ്മിനിസ്ട്രേറ്റേഴ്സ് അംഗം ഡയാന എദുൽജി എന്നിവർക്കെതിരെ ആഞ്ഞടിച്ച ഇന്ത്യൻ താരം മിതാലി രാജ് . ബി . സി . സി . ഐക്ക് എഴുതിയ കത്തിലാണ് ഇരുവർക്കുമെതിരെ മിതാലി വിമർശനമുന്നയിച്ചിരിക്കുന്നത് . ട്വന്റി 20 ലോകകപ്പ് സെമിയിൽ ഇംഗ്ലണ്ടിനെതിരെ മിതാലി രാജിനെ കളിപ്പിക്കാതിരുന്നത് വലിയ തോതിൽ വിമർശങ്ങൾക്കിടയാക്കിയിരുന്നു . തുടർച്ചയായ അർധ സെഞ്ചുറികൾ നേടി മികച്ച ഫോമിൽ നിൽക്കുമ്പോഴായിരുന്നു താരത്തെ കളിപ്പിക്കാതിരുന്നത് . മത്സരം ഇന്ത്യ തോറ്റ് ലോകകപ്പിൽ നിന്ന് പുറത്താവുകയും ചെയ്തു . ടീം തെരഞ്ഞെടുപ്പിനെ ചൊല്ലി വിവാദങ്ങൾ പുകയുമ്പോഴാണ് മിതാലി ഇക്കാര്യത്തെ കുറിച്ച് വിശദീകരിക്കുന്നത് . ഇരുവർക്കുമെതിരെ ആരോപണങ്ങൾ ഉന്നയിക്കുമ്പോഴും നായിക ഹർമൻപ്രീത് കൌറിനെതിരെ കാര്യമായ പ്രശ്നങ്ങളുണ്ടായിരുന്നില്ലെന്നും മിതാലി കത്തിൽ പറയുന്നുണ്ട് . തന്നെ ടീമിൽനിന്ന് പുറത്താക്കാനുള്ള പരിശീലകന്റെ തീരുമാനത്തെ ഹർമൻപ്രീത് പിന്തുണച്ചത് വേദനിപ്പിച്ചു . ഈ ലോകകപ്പ് ടീമിനായി നേടിയെടുക്കണമെന്ന് ഞാൻ അതിയായി ആഗ്രഹിച്ചിരുന്നു . ലോകകപ്പ് ജയിക്കാനുള്ള സുവർണാവസരമാണ് ഇക്കുറി നാം നഷ്ടമാക്കിയത് - മിതാലി വ്യക്തമാക്കി . എന്നാൽ , മിതാലിയെ ടീമിൽ ഉൾപ്പെടുത്താത്ത തീരുമാനത്തിൽ ഖേദമില്ലെന്നു പ്രഖ്യാപിച്ച ഹർമൻപ്രീത് , നിലപാട് വ്യക്തമാക്കിയിരുന്നു . രമേഷ് പവാർ പലതവണ തന്നെ തകർക്കാൻ ശ്രമിച്ചതായും മിതാലി ആരോപിച്ചു . ' ' അടുത്തെങ്ങാനും ഞാനുണ്ടെങ്കിൽ അദ്ദേഹം വേഗം അവിടെനിന്ന് മാറിനിൽക്കും . മറ്റുള്ളവർ നെറ്റ്സിൽ പരിശീലിക്കുമ്പോൾ കൃത്യമായ നിർദ്ദേശങ്ങൾ നൽകി നിരീക്ഷിക്കും . ഞാൻ നെറ്റ്സിലെത്തിയാൽ അവിടെനിന്നു മാറും . എന്തെങ്കിലും ചോദിക്കാൻ അടുത്തുചെന്നാൽ ഫോണിൽ ഞെക്കിക്കൊണ്ട് നടന്നുപോകും . അദ്ദേഹം എന്നെ അവഗണിക്കുകയും അപമാനിക്കുകയും ചെയ്തത് എല്ലാവർക്കും അറിയാവുന്നതാണ് . എന്നിട്ടും ഏറ്റവും ശാന്തതയോടു കൂടിയേ ഞാൻ പെരുമാറിയിട്ടുള്ളൂ . മിതാലി വ്യക്തമാക്കി . ' '


വിജയ് മല്യയുടെ കിങ്ഫിഷർ എയർലൈൻസിന്റെ ലോഗോയും ട്രേഡ് മാർക്കും ബാങ്കുകൾ ലേലം ചെയ്യാൻ ഒരുങ്ങുന്നു . ഈ മാസം 30നു ലേലം നടത്താനാണു നീക്കം . എസ്ബിഐ കാപ്സ് ട്രസ്റ്റിയാണ് ഓൺലൈനിലൂടെ ലേലം നടത്തുക . കിങ്ഫിഷറിന്റെ ഫ്ലൈയിങ് മോഡൽസ് , ഫ്ലൈ ദ ഗുഡ് ടൈംസ് , ഫൺലൈനർ , ഫ്ലൈ കിങ്ഫിഷർ , ഫ്ലൈയിങ് ബേഡ് ഡിവൈസ് എന്നിവയ്ക്കെല്ലാം കൂടി 336 രൂപയാണു മുഖവില നിശ്ചയിച്ചിരിക്കുന്നത് . ട്രേഡ് മാർക്കുകളും ലോൺ എടുക്കുന്നതിനു മല്യ ഈടായി നൽകിയിരുന്നു . നേരത്തെ , കിങ് ഫിഷറിന്റെ ആസ്ഥാന മന്ദിരം ലേലം ചെയ്യാൻ ബാങ്കുകൾ നീക്കം നടത്തിയിരുന്നെങ്കിലും ലേലത്തിൽ പങ്കെടുക്കാൻ ആരും മുന്നോട്ടുവരാതിരുന്നതിനാൽ റദ്ദാക്കേണ്ടിവന്നു . 150 കോടി രൂപയാണ് ആസ്ഥാന മന്ദിരത്തിന്റെ മൂല്യം നിശ്ചയിച്ചിരുന്നത് . കിങ് ഫിഷർ എയർലൈൻസിന്റെ പേരിൽ 9400 കോടി രൂപ വായ്പയെടുത്ത ശേഷം ബ്രിട്ടണിലേക്കു കടന്ന മല്യയെ തിരികെ കൊണ്ടുവരാൻ സർക്കാർതലത്തിൽ ശ്രമം നടക്കുന്നുണ്ട് . മല്യയുടെ പാസ്പോർട്ട് ഈ മാസം 15നു വിദേശകാര്യ മന്ത്രാലയം സസ്പെൻഡ് ചെയ്തിരുന്നു .


സെൻസർ ബോർഡ് അധികാരം ദുരുപയോഗം ചെയ്യുന്നുവെന്ന് സംവിധായകൻ അടൂർ ഗോപാലകൃഷ്ണൻ . സിനിമയ്ക്ക് സർട്ടിഫിക്കേഷൻ നൽകേണ്ട ബോർഡ് പരിധിവിട്ട് പ്രവത്തിക്കുകയാണെന്നും അടൂർ കുറ്റപ്പെടുത്തി . സിനിമ ജീവിതത്തിൽ 50 വർഷം പിന്നിടുന്നവേളയിൽ പുതിയ ചിത്രത്തിന്റെ വിഷേങ്ങൾ പങ്കുവയ്ക്കാനായി മുംബൈയിൽ നടത്തിയ വാർത്താ സമ്മേളനത്തിലാണ് അടൂർ സെൻസർ ബോർഡിനെ രൂക്ഷമായി വിമർശിച്ചത് . വെറുമൊരു പ്രണയ കഥയല്ല എന്ന ടൈട്ടിലോടെയാണ് പിന്നെയും എന്ന അടൂർചിത്രം തിയേറ്ററുകളിലെത്തുന്നത് . എട്ടുവർഷത്തിന് ശേഷം അടൂർ ചെയ്യുന്ന ചിത്രത്തിന് മറ്റൊരു പ്രത്യേകത കൂടിയുണ്ട് . സിനിമാ ജീവിതത്തിന്റെ അരനൂറ്റാണ്ട് പിന്നിടുമ്പോൾ പിറക്കുന്ന ചിത്രം . പന്ത്രണ്ടുസിനിമകളാണ് ഈ കാലയളവിൽ അടൂർ ചെയ്തത് . മുംബൈയിൽ ഗേറ്റ്വേ ലിറ്റ് ഫെസ്റ്റ് സംഘടിപ്പിച്ച ചടങ്ങിൽ അടൂരിനൊപ്പം ചിത്രത്തിലെ നായിക കാവ്യാമാധവനും പങ്കെടുത്തു . അഞ്ചു വർഷത്തിനു ശേഷം ദിലീപും കാവ്യാ മാധവനും പ്രധാന വേഷത്തിലെത്തുന്ന ചിത്രമാണ് പിന്നെയും . മനപൂർവ്വമായിരുന്നില്ല അഞ്ചുവർഷത്തെ ഗ്യാപ്പെന്ന് കാവ്യ പറഞ്ഞു .


ക്രിക്കറ്റ് പിച്ചിൽ വീണ്ടും ദുരന്തം . പാക്ക് ബാറ്റ്സ്മാൻ സുബൈർ അഹമ്മദാണ് ബൌൺസർ തലയിലേറ്റ് മരിച്ചത് . പാക്കിസ്ഥാൻറെ സ്വാതന്ത്ര്യദിനമായ ആഗസ്റ്റ് 14 നു നടന്ന ക്ലബ് ക്രിക്കറ്റ് മത്സരത്തിനിടെയാണ് ക്രിക്കറ്റിനെ വീണ്ടും സുരക്ഷാ ആശങ്കയിലാഴ്ത്തി താരം ബൌൺസർ ഏറ്റു പിടഞ്ഞു വീണത് . അതേദിവസം തന്നെ ഓസ്ട്രേലിയൻ ഓപ്പണർ ഡേവിഡ് വാർണറുടെ തലയിലും ബൌൺസർ ഏറ്റിരുന്നുവെങ്കിലും സാരമായ പരിക്കുകളോടെ രക്ഷപ്പെട്ടു . സുബൈർ അഹമ്മദിന്റെ മരണം പാക്ക് ക്രിക്കറ്റ് ബോർഡ് ഔദ്യോഗിക ട്വിറ്റർ അക്കൌണ്ടിലൂടെയാണ് പുറത്തുവിട്ടത് . സുബൈറിന്റെ മരണം ക്രിക്കറ്റിന്റെ സുരക്ഷിതത്വം വീണ്ടും ഓർമ്മപ്പെടുത്തുകയാണ് . ക്രിക്കറ്റ് കളത്തിൽ എല്ലായ്പ്പോഴും ഹെൽമറ്റ് വേണമെന്നും പാക്ക് ക്രിക്കറ്റ് ബോർഡ് ഓർമ്മപ്പെടുത്തിക്കൊണ്ട് സുബൈറിനും കുടുംബത്തിനും അനുശോചനം അറിയിക്കുകയും ചെയ്തിട്ടുണ്ട് . 2014 നവംബർ 25 നു ഓസ്ട്രേലിയൻ ബാറ്റ്സ്മാൻ ഫിൽ ഹ്യൂസ് ക്രിക്കറ്റ് കളത്തിൽ ബൌൺസറേറ്റ് തലയ്ക്കു ഗുരുതരമായി പരിക്കേറ്റ് മരിച്ചതോടെയാണ് ക്രിക്കറ്റ് കളത്തിലെ സുരക്ഷ ചർച്ച ആയത് . സിഡ്നി ക്രിക്കറ്റ് പിച്ചിലായിരുന്നു ആ ദുരന്തം . സുബൈറിന്റെ മരണത്തിൽ ട്വിറ്ററിൽ വൻ പ്രതികരണമാണ് ഉയരുന്നത് .


ഇൻറർനെറ്റിൽ പ്രചരിച്ച നഗ്നദൃശ്യത്തിൻറെ പേരിൽ ആക്ഷേപവുമായെത്തിയ സദാചാര വാദികൾക്ക് ഒരു നടി നൽകിയ മറുപടിയാണ് ഇപ്പോൾ കന്നഡ സിനിമാലോകത്തെ ചർച്ച . ദണ്ഡുപാളയ രണ്ട് എന്ന സിനിമയിൽ നഗ്നയായി അഭിയനിച്ച സഞ്ജന ഗൽറാണി കന്നഡ സംസ്കാരത്തെ അപമാനിച്ചെന്നായിരുന്നു വിമർശനങ്ങൾ . എന്നാൽ ദൃശ്യങ്ങളിലുളളത് തൻറെ ശരീരമല്ലെന്ന് വിശദീകരിച്ച നടി അത്തരം രംഗങ്ങളിൽ അഭിനയിക്കുന്നതിൽ എന്താണ് കുഴപ്പമെന്നും വിമർശകരോട് തിരിച്ചുചോദിക്കുന്നു . കഴിഞ്ഞ രണ്ടുദിവസമായി സമൂഹമാധ്യമങ്ങളിൽ ദണ്ഡുപാളയ രണ്ടിലെ ദൃശ്യങ്ങൾ പടരുകയാണ് . ബെംഗളൂരുവിലെ ഗുണ്ടാസംഘങ്ങളുടെ കഥ പറയുന്ന ദണ്ഡുപാളയ രണ്ട് എന്ന സിനിമയിൽ നിന്ന് സെൻസർ ബോർഡ് വെട്ടിമാറ്റിയ രംഗങ്ങൾ . പൊലീസ് ഉദ്യോഗസ്ഥരുടെ ക്രൂരപീഡനങ്ങൾ ചിത്രീകരിച്ചവ . നടി സഞ്ജന ഗൽറാണിയാണ് ദൃശ്യങ്ങളിൽ നഗ്നയായി പ്രത്യക്ഷപ്പെടുന്നത് . ഇത് പുറത്തായപ്പോൾ പലകോണുകളിൽ നിന്ന് വിമർശനങ്ങൾ വന്നു . ഇത് ഹോളിവുഡല്ല സാൻഡൽവുഡാണെന്നും കന്നഡ സംസ്കാരത്തിന് ചേർന്നതല്ലെന്നും നടി മാപ്പുപറയണമെന്നും ആവശ്യമുയർന്നു . ആക്ഷേപങ്ങൾ അതിരുകടക്കാൻ തുടങ്ങിയപ്പോൾ നടി മറുപടിയുമായെത്തി . . തൻറെ സമ്മതത്തോടെയാണ് ദൃശ്യങ്ങൾ ചിത്രീകരിച്ചത് . ആരും സദാചാരം പഠിപ്പിക്കേണ്ട . അത്തരം രംഗങ്ങൾ തൻറേടത്തോടെ ചെയ്യുന്നതിൽ എന്താണ് കുഴപ്പം , സഞ്ജന ചോദിച്ചു . പൂർണനഗ്നയായി തന്നെ കണ്ടതിൽ പരിഭവമുളളവരോട് നടി ഒരു കാര്യം കൂടി വ്യക്തമാക്കി . താൻ നഗ്നയായി അഭിനയിച്ചിട്ടില്ല . അത് തൻറെ ശരീരവുമല്ല . അണിയറക്കാർ തന്നെയാണ് ദൃശ്യങ്ങൾ ചോർത്തിയതെന്ന് ഉറപ്പുണ്ടെന്നും അവർ പറഞ്ഞു . സംവിധായകൻ ശ്രീനിവാസ റാവുവും ഇത് ശരിവച്ചു . പൊലീസിൽ പരാതി നൽകാനാണ് തീരുമാനം . എന്നാൽ നഗ്നരംഗങ്ങളെ എതിർത്ത് നിർമാതാവ് മഞ്ജു രംഗത്തെത്തി . കന്നഡ സംസ്കാരത്തിന് ചേരാത്തതുകൊണ്ടാണ് ദൃശ്യങ്ങൾ വെട്ടിമാറ്റിയതെന്നാണ് അവർ പറയുന്നത് . ഇതുപോലെ 32 രംഗങ്ങളാണ് ദണ്ഡുപാളയ രണ്ടിൽ നിന്ന് സെൻസർ ബോർഡ് ഒഴിവാക്കിയത് .


ഉപഭോക്താക്കൾക്ക് സാമ്പത്തിക നേട്ടമുണ്ടാക്കി കൊണ്ട് ഭീം ആപ്പ് ഉപയോഗിക്കാൻ പുതിയ പദ്ധതി പ്രഖ്യാപിച്ച് കേന്ദ്രസർക്കാർ . ഉപഭോക്താക്കൾക്ക് ഇൻസെൻറീവും വ്യാപാരികൾക്ക് കാഷ് ബാക്കും നൽകുന്ന രണ്ട് പദ്ധതികളാണ് അംബേദ്കർ ജയന്തി ദിനത്തിൽ പ്രധാനമന്ത്രി പ്രഖ്യാപിച്ചിത് . ഭീം ആപ്പിന്റെ ആധാർ അധിഷ്ഠിത സേവനവും സർക്കാർ ഇന്ന് ലോഞ്ച് ചെയ്തു . പ്രധാനമന്ത്രി ഇതിൻറെ ഉദ്ഘാടനം നിർവഹിച്ചു . ഡിജിറ്റൽ ഇടപാടുകൾ പ്രോത്സാഹിപ്പിക്കുന്നതിന്റെ ഭാഗമായി കേന്ദ്രസർക്കാർ രംഗത്തിറക്കിയ ഡിജറ്റൽ ആപ്പ് ആണ് ഭീം . അഴിമതിക്കെതിരെയുള്ള സഫായ് അഭിയാൻറെ ഭാഗമായിരുന്നു ഈ ഡിജിറ്റൽ ട്രാൻസാക്ഷൻ ആപ്ലിക്കേഷനും . ഭീം ആപ്പിന്റെ പ്രചാരണം വർധിപ്പിക്കുകയെന്ന ലക്ഷ്യവും പ്രധാനമന്ത്രി പ്രഖ്യാപിച്ച രണ്ട് പുതിയ പദ്ധതികൾക്ക് പിന്നിലുണ്ട് . ഭീം ആപ്പിലേക്ക് ഉപഭോക്താക്കളെ ചേർക്കുന്നവർക്ക് 10 രൂപ വീതമുള്ള ഇൻസെന്റീവ് ആണ് സർക്കാർ നൽകുന്നത് . 20 പേരെ ചേർത്താൽ 200 രൂപ ഉപഭോക്താക്കൾക്ക് ലഭിക്കും . ഭീം ആപ്പ് ഡൌൺലോഡ് ചെയ്ത് ഉപയോഗിച്ചാൽ 25 രൂപയും സർക്കാർ ഇൻസെന്റീവ് പ്രഖ്യാപിച്ചിട്ടുണ്ട് . ബിസിനസ്സ് ആവശ്യങ്ങൾക്കായി ഭീം ആപ്പ് ഉപയോഗിക്കുന്നവർക്ക് 50 മുതൽ 100 രൂപ വരെ കാഷ് ബാക്കും സർക്കാർ പ്രഖ്യാപിച്ചിട്ടുണ്ട് . പ്രതിമാസം 200 ഇടപാടുകൾ വരെ നടത്തുന്നവർക്ക് ഇടപാട് ഒന്നിന് 50 പൈസ ഇൻസെൻറീവ് ലഭിക്കും . ഇത്തരത്തിൽ 300 രൂപ വരെ ഉപഭോക്താക്കൾക്ക് ലഭിക്കും . എല്ലാ മാസവും ഏഴാം തീയ്യതി ഈ പണം അക്കൌണ്ടിലേക്ക് ക്രെഡിറ്റ് ആവും . ഉപഭോക്താക്കൾക്ക് സാമ്പത്തിക ലാഭമുണ്ടാക്കി ഭീം ആപ്പിന്റെ പ്രചാരം വർധിപ്പിക്കാനാണ് സർക്കാർ ലക്ഷ്യമിടുന്നത് .


സിദ്ധിഖിൻറെ വാർത്താസമ്മേളനത്തെച്ചൊല്ലി താരസംഘടനയായ അമ്മയുടെ ഭരണസമിതിയിൽ രൂക്ഷമായ ചേരിപ്പോര് . സിദ്ധിഖിൻറെ നിലപാട് സംഘടനാ നിലപാടല്ലെന്നാവർത്തിച്ച് ഭാരവാഹികളായ ബാബുരാജും ജഗദീഷും രംഗത്തെത്തി . നിലവിലെ ചേരിതിരിവിൻറെ പശ്ചാത്തലത്തിൽ വരുന്ന 19ന് അമ്മയുടെ അടിയന്തര എക്സിക്യുട്ടീവ് യോഗം വിളിക്കാനും തീരുമാനിച്ചു . ഇതിനിടെ വാർത്താസമ്മേളനം നടത്തിയ കെപി എസി ലളിതയെ വിമർശിച്ച് വനിതാ കമ്മീഷൻ അധ്യക്ഷ എം സി ജോസഫൈനും രംഗത്തെത്തി . ദിലീപിനെ അനുകൂലിച്ചും അമ്മയുടെ പൊതു നിലപാടിനും വിരുദ്ധമായും സിദ്ധിഖും കെപിഎസി ലളിതയും കഴിഞ്ഞ ദിവസം കൊച്ചിയിൽ നടത്തിയ വാർത്താ സമ്മേളനമാണ് രൂക്ഷമായ ചേരിപ്പോരിന് വഴിവെച്ചത് . ഇന്നലെ രാവിലെ ട്രഷററായ ജഗദീഷിൻറെ വാർത്താക്കുറിപ്പിൽ ഡബ്യൂസിസിയുമായുളള സമവായസാധ്യതകൾ സൂചിപ്പിച്ചിരുന്നു . എന്നാൽ മണിക്കൂറുകൾക്കുളളിൽ അമ്മ സെക്രട്ടറി സിദ്ധിഖ് നടത്തിയ വാർത്താ സമ്മേളനം സംഘടന അറിയാതെയെന്നാണ് ആക്ഷേപം . ജഗദീഷിൻറെ വാർത്താക്കുറിപ്പ് പ്രസിഡൻറായ മോഹൻലാലിൻറെ അറിവോടെയായിരുന്നെന്നും എന്നാൽ സിദ്ധിഖിൻറേത് സ്വന്തം നിലയിലെന്നുമാണ് ആക്ഷേപം . പുറത്തുപോയവരെ തിരിച്ചെടുക്കില്ലെന്നും ജനറൽ ബോഡി വിളിക്കില്ലെന്നും സിദ്ധഖ് പറഞ്ഞത് സംഘടനയുടെ തീരുമാനമല്ലെന്നും അമ്മ നേതൃത്വം ആവർത്തിക്കുന്നു . ഇത്തരത്തിൽ ഭരണസമിതിയിൽ തുടരാൻ താൽപര്യമില്ലെന്നും സിദ്ധിഖിനേപ്പോലുളളവ സംഘടനയെ ഹൈജാക്ക് ചെയ്തെന്നും ജഗദീഷും ബാബുരാജും മറ്റു ഭാരവാഹികളെ അറിയിച്ചിട്ടുണ്ട് . സിദ്ധിഖ് വാർത്താസമ്മേളനത്തിൽ പറഞ്ഞ അഭിപ്രായം അമ്മയുടേതല്ലെന്നും അമ്മയുടെ ഔദ്യോഗിക വക്താവ് താൻ തന്നെയെന്നും ജഗദീഷ് വ്യക്തമാക്കിയിരുന്നു . നടികൾക്കെതിരെ നടത്തിയ പരാമർശം പ്രതിഷേധാർഹമാണ് . കെപിസി ലളിത നടത്തിയ പരാമർശങ്ങൾ സത്രീവിരുദ്ധമാണ് , അത് വേദനയോടെ മാത്രമേ കേട്ടിരിക്കാനാവുകയുള്ളു . ആക്രമിക്കപ്പെട്ട നടി മാപ്പുപറഞ്ഞിട്ട് മാത്രമേ സംഘടനയിലേക്ക് കയറാവു എന്ന് പറഞ്ഞത് വേദനാജനകമാണ് . ചട്ടങ്ങൾക്കപ്പുറം ധാർമ്മികതയിലൂന്നിയ നിലപാടായിരിക്കും അമ്മ സ്വീകരിക്കുക . ജനറൽ ബോഡി വിളിക്കുന്നത് ഒരാൾക്ക് മാത്രം തീരുമാനിക്കാവുന്ന കാര്യമല്ല . സിദ്ധിഖിൻറെ ധാർഷ്ട്യം നിറഞ്ഞ പരാമർശങ്ങൾക്ക് മാപ്പ് ചോദിക്കുന്നതായും ജഗദീഷ് പറഞ്ഞു . സംഘടനക്കുളളിലെ കലാപം രൂക്ഷമായതോടെയാണ് വരുന്ന 19ന് അടിയന്തര എകിസിക്യൂട്ടീവ് യോഗം വിളിക്കാൻ തീരുമാനിച്ചത് . പ്രശ്നങ്ങൾ എത്രയും വേഗം പറഞ്ഞുതീർത്തില്ലെങ്കിൽ പൊതുവേദിയിൽ പറയേണ്ടിവരുമെന്ന് ചില എക്സിക്യൂട്ടീവ് അംഗങ്ങൾ നേതൃത്വത്തിന് മുന്നറിയിപ്പ് നൽകിയിട്ടുണ്ട് . വാർത്താ സമ്മേളനത്തിലെ കെപിഎസി ലളിതയുടെ പരാമർശങ്ങൾ സ്ത്രീവിരുദ്ധമെന്നായിരുന്നു സംസ്ഥാന വനിതാ കമ്മീഷൻ അധ്യക്ഷ പ്രതികരിച്ചത് . പീഡനം നടന്നാൽ അത് വീടിനുള്ളിൽ തന്നെ തീർക്കണം എന്ന തരത്തിൽ ഉള്ള പരമർശങ്ങൾ അടിച്ചമർത്തലിൻറേതെന്നും അവർ പറഞ്ഞു . ഇതിനിടെ ഡബ്യൂസിസി അംഗങ്ങൾ മന്ത്രി കെ . കെ ഷൈലജയുമായി കൂടിക്കാഴ്ച നടത്തി . സിനിമാമേഖലയിലെ തൊഴിൽ ചൂഷണം സംബന്ധിച്ച് ജസ്റ്റീസ് ഹേമ കമ്മീഷൻ റിപ്പോർട്ട് കിട്ടിയശേഷം സർക്കാർ ശക്തമായി ഇടപെടുമെന്ന് മന്ത്രി അറിയിച്ചു .


ആപ്പിൾ ഔദ്യോഗികമായി വിതരണക്കാരാക്കിയിരിക്കുന്ന ഇന്ത്യൻ കമ്പനിയാണ് ഫ്ലിപ്പ്കാർട്ട് . ഒക്ടോബർ 7 മുതൽ ഫ്ലിപ്പ്കാർട്ട് ഐഫോൺ 7 , ഐഫോൺ 7 പ്ലസ് എന്നിവ ഫ്ലിപ്പ്കാർട്ട് ലഭ്യമാക്കും എന്നാണ് ഫ്ലിപ്പ്കാർട്ട് പറയുന്നത് . 60000 രൂപ മുതലാണ് പ്രീഓഡർ ആരംഭിക്കുന്നത് . ഐഫോൺ 7നും , 7പ്ലസും 32 ജിബി , 128 ജിബി , 256 ജിബി പതിപ്പുകൾ ഫ്ലിപ്പ്കാർട്ട് ലഭ്യമാക്കും . സിൽവർ , ഗോൾഡ് , റോസ് ഗോൾഡ് നിറങ്ങളിൽ ഫോൺ ലഭിക്കും . എന്നാൽ ഐഫോണിൻറെ പുതിയ കളറായ ജെറ്റ് ബ്ലാക്ക് 128 ജിബി പതിപ്പിൽ മാത്രമേ ലഭിക്കൂ . 24 , 500 രൂപയുടെ എക്സേഞ്ച് ഓഫറാണ് ഫ്ലിപ്കാർട്ട് ഇപ്പോൾ പ്രഖ്യാപിച്ചിരിക്കുന്നത് . ഐഫോൺ പഴയ മോഡലുകൾ തിരിച്ചുനൽകി ഐഫോൺ 7 വാങ്ങാം . ആമസോണിലെ ഐഫോൺ 7 ഓഫറുകൾ ആമസോൺ ഇന്ത്യയും ഐഫോൺ 7 നു വൻ ഓഫർ പ്രഖ്യാപിച്ചിട്ടുണ്ട് . ആമസോൺ ഇന്ത്യ നേരിട്ടുള്ള ഡീലർ എന്ന നിലയിൽ അല്ല ഐഫോൺ വിതരണം ചെയ്യുന്നത് . ആമസോൺ വഴി എച്ച്ഡിഎഫ്സി കാർഡ് ഉപയോഗിച്ച് ഐഫോൺ 7 വാങ്ങുന്നവർക്ക് 11,000 രൂപ തിരിച്ചു നൽകും . ഈ ഓഫർ ഒക്ടോബർ ഒന്നു മുതൽ ഒക്ടോബർ അഞ്ചു വരെ ബുക്കിങ് ചെയ്യുന്നവർക്ക് ലഭിക്കും .


അമേരിക്കയിലെ ഏറ്റവും വലിയ ഷോപ്പിംഗ് ഫെസ്റ്റായ ബ്ലാക് ഫ്രൈഡേയുടെ വേളയിൽ ഗൂഗിൾ പരസ്യത്തിൻറെ പേരിൽ തട്ടിപ്പ് നടന്നതായി റിപ്പോർട്ട് . ഗൂഗിൾ പരസ്യങ്ങളിൽ ആമസോണിൻറെ ഓഫറുകൾ എന്ന പേരിൽ പ്രത്യക്ഷപ്പെട്ട പരസ്യങ്ങളാണ് വിവാദങ്ങൾക്ക് കാരണമായത് . ഈ പരസ്യങ്ങളിൽ ക്ലിക്ക് ചെയ്ത പലരും വിവിധ സ്കാം സൈറ്റുകളിലേക്ക് എത്തിയെന്നാണ് പറയുന്നത് . ഇത് സംബന്ധിച്ച് അമേരിക്കൻ ചാനൽ സിബിഎസ് റിപ്പോർട്ട് പുറത്തുവിട്ടിട്ടുണ്ട് . ഗൂഗിൾ സെർച്ച് റിസൽട്ടിലാണ് ഈ തെറ്റിദ്ധരിപ്പിക്കുന്ന പരസ്യം വന്നത് എന്നത് സംഭവത്തിൻറെ ഗൌരവം വർദ്ധിപ്പിക്കുന്നു എന്നാണ് പറയുന്നത് . എന്നാൽ ഗൂഗിളിൽ പരസ്യം ചെയ്യുമ്പോഴുള്ള മാനദണ്ഡങ്ങൾ ലംഘിക്കുന്നു എന്നതിനാൽ ഉടൻ തന്നെ പരസ്യങ്ങൾ നീക്കം ചെയ്തു എന്നാണ് ഗൂഗിൾ പറയുന്നത് . പക്ഷെ എങ്ങനെ ഇത്തരം പരസ്യം സെർച്ചിൻറെ ആദ്യഫലത്തിൽ എത്തിയെന്നതിന് ഗൂഗിൾ മറുപടി നൽകുന്നില്ല . അടുത്തിടെ മൈക്രോസോഫ്റ്റിൻറെ പേരിൽ സ്കാം സൈറ്റുകളിലേക്ക് ഉപയോക്താക്കളെ ആകർഷിക്കുന്ന സന്ദേശങ്ങൾ പരക്കുന്നതായി സിനെറ്റ് റിപ്പോർട്ട് ചെയ്തിരുന്നു . ഇതിൻറെ മറ്റൊരു മോഡൽ ആണ് ബ്ലാക്ക് ഫ്രൈഡേയിൽ ഗൂഗിൾ പരസ്യതട്ടിപ്പ് എന്നാണ് ടെക് ലോകം വിലയിരുത്തുന്നത് . അടുത്തിടെ ആൻഡ്രോയ്ഡ് ഫോണുകൾ വഴി ഉപയോക്താവിൻറെ അനുമതിയില്ലാതെ ലോക്കേഷൻ വിവരങ്ങൾ ഗൂഗിൾ ശേഖരിക്കുന്നു എന്ന റിപ്പോർട്ട് വന്നിരുന്നു . ഇതിൻറെ പേരിലുള്ള വിമർശനം ഗൂഗിളിന് എതിരെ ഉയരുന്ന സമയത്താണ് പുതിയ പരസ്യ വിവാദം .